অসমৰ ৰাজনৈতিক ইতিহাসত উপেক্ষিত হৈ ৰোৱা জননেতা ভীমবৰ দেউৰীৰ চিন্তাধাৰাৰ প্ৰাসঙ্গিকতা - NORTHEAST NOW (Assamese)\nঅসমৰ ৰাজনৈতিক ইতিহাসত উপেক্ষিত হৈ ৰোৱা জননেতা ভীমবৰ দেউৰীৰ চিন্তাধাৰাৰ প্ৰাসঙ্গিকতা\n২০০২-০৩ বৰ্ষত বছৰজোৰা কাৰ্যসূচীৰে নতুন পদাতিক গোষ্ঠীৰ উদ্যোগত অসমৰ কেইজনামান প্ৰগতিশীল মনোভাৱাপন্ন বিশিষ্ট লেখক-বুদ্ধিজীৱীৰ সহযোগত জননেতা ভীমবৰ দেউৰীৰ জন্ম শতবাৰ্ষিকীৰ আয়োজন কৰা হৈছিল। তেওঁলোকৰ সৈতে সহযোগ কৰিছিল দেউৰী সাহিত্য সভা আৰু সদৌ অসম দেউৰী ছাত্ৰ সন্থাৰ একাংশ কৰ্মকতাই। তাৰ পূৰ্বলৈকে জননেতা ভীমবৰ দেউৰী অসমৰ প্ৰেক্ষাপটতো বাদেই ভৈয়াম জনগোষ্ঠীসকলৰ মাজতো বিশেষভাৱে চৰ্চিত হোৱা নাছিল। মাত্ৰ দেউৰী জনগোষ্ঠীৰ জাতীয় সংগঠনৰ মাজত চুৰ্চুৰীয়াকৈ পৌনঃপৌনিকভাৱে চৰ্চিত হৈ আছিল, তাকো কেৱল ক্ষুদ্ৰকায় দেউৰী জনগোষ্ঠীৰ প্ৰথম তথা(সেই সময়, অৰ্থাৎ ১৯৯১ চনলৈকে) একমাত্ৰ মন্ত্ৰী হিচাপেহে। অৱশ্যে স্বগোষ্ঠীয় গাঁওবোৰৰ সাধাৰণ দেউৰীৰ ৰাইজৰ মাজত এজন কানি নিবাৰক নেতা আৰু এজন উকীল হিচাপেহে চৰ্চিত হৈ আছিল ভীমবৰ দেউৰী। যাৰ ফলত দীৰ্ঘদিন ধৰি ভীমবৰ দেউৰীয়ে অসমৰ ৰাজনৈতিক ক্ষেত্ৰ তথা ইতিহাসত গ্ৰহণ কৰা ভূমিকা সম্পৰ্কে অগোচৰে থাকি গৈছিল স্বগোষ্ঠীয় মানুহৰ মাজত। সেই পৌনঃপৌনিক চৰ্চাই বহু সময়ত বীৰ পূজনৰ ৰূপ পাইছিল। ফলত জননেতাগৰাকীৰ অৱদানসমূহৰ বস্তুনিষ্ঠ বিশ্লেষণ হোৱাৰ পৰিৱৰ্তে একঘেয়ামী চৰ্বিত-চৰ্বনত আৱদ্ধ হৈ পৰাৰ লগতে তথ্যৰ বিকৃতি ঘটিছিল। ২০০২-০৩ বৰ্ষত বছৰজোৰা জন্ম শতবাৰ্ষিকী উদযাপনে অসমৰ বৌদ্ধিক পৰিমণ্ডলত বিংশ শতিকাৰ অসমত ৰাজনৈতিকভাৱে ভীমবৰ দেউৰীয়ে লোৱা ভূমিকাৰ বিভিন্ন দিশবোৰ উন্মোচন হোৱা পৰিলক্ষিত হৈছিল। বিংশ শতিকাৰ ত্ৰিশৰ পৰা চল্লিশৰ দশকৰ অসমৰ ৰাজনৈতিক ইতিহাসত ভীমবৰ দেউৰীৰ যি উপস্থিতি সেয়া অন্ধকাৰ গৰ্ভত লয় পোৱাৰ পৰা সেই জন্ম শতবাৰ্ষিকীয়ে উদ্ধাৰ কৰিছিল বুলি ক’লেও উত্যুক্তি কৰা নহয়। সেই অভিযানৰ নেতৃত্ব লৈছিল অসমৰ বিশিষ্ট প্ৰগতিশীল লেখক-বুদ্ধিজীৱীসকলে। সেই উদ্যোগৰ অংশীদাৰ আছিল অসমৰ প্ৰগতিশীল মহলৰ বিশিষ্ট চিন্তাবিদ ড° হীৰেন গোহাঁই, মেদিনী চৌধুৰী, ইন্দিবৰ দেউৰী, উদয়াদিত্য ভৰালী, ড° পৰমানন্দ মজুমদাৰ, ড° দেৱব্ৰত শৰ্মা আদি। তেওঁলোকে জননেতা ভীমবৰ দেউৰীয়ে অসমৰ ৰাজনৈতিক ইতিহাসত গ্ৰহণ কৰা ভূমিকা তথা কৰ্মৰাজিৰ বস্তুনিষ্ঠ বিশ্লেষণৰ জৰিয়তে অসমৰ বৌদ্ধিক সমাজৰ দৃষ্টি আকৰ্ষণ কৰাই নহয়, ভীমবৰ দেউৰীৰ সম্পৰ্কে বহুতো গুৰুত্বপূৰ্ণ তথ্য আৰু নথি-পত্ৰ উদ্ধাৰৰ বাবে প্ৰয়াস কৰি সেয়া আধুনিক অসমৰ ইতিহাসত প্ৰতিষ্ঠা কৰিবলৈও সক্ষম হৈ উঠে। প্ৰসঙ্গক্ৰমে উল্লেখ কৰিব পাৰি যে জননেতা ভীমবৰ দেউৰীৰ জন্ম শতবাৰ্ষিকীৰ আগে আগে অসমৰ জনজীৱনৰ প্ৰাণ পুৰুষ তথা অন্যতম শ্ৰেষ্ঠ পুৰুষ জ্যোতিপ্ৰসাদ আগৰৱালাৰো জন্ম শতবাৰ্ষিকী বছৰজোৰাকৈ উদযাপন কৰিছিল অসমৰ প্ৰগতিশীল মনোভাৱাপন্ন শিবিৰে। জ্যোতি প্ৰসাদ আগৰৱালাৰ জন্ম শতবাৰ্ষিকীৰ উদযাপনৰ পিছতে অখিল গগৈৰ(নতুন পদাতিক গোষ্ঠীৰ সহযোগত) উৎসাহত জননেতা ভীমবৰ দেউৰীৰ জন্ম শতবাৰ্ষিকী উদযাপন কৰিবলৈ উদ্যোগ লোৱা হৈছিল বুলি ড° হীৰেন গোহাঁই ডাঙৰীয়াৰ মুখেৰে আমি জানিব পাৰিছিলো।\nআচলতে ৰজাঘৰীয়াই কওক বা প্ৰজাঘৰীয়াই কওক ভীমবৰ দেউৰীক লৈ অসমৰ ৰাজনৈতিক ইতিহাস যোৱা চাৰিটা দশক প্ৰায় নিশ্চুপ হৈয়ে আছিল। অৰ্থাৎ তেওঁৰ মৃত্যুৰ পিছত তদানীন্তন “নায়ক” আলোচনীৰ বাহিৰে ভীমবৰ দেউৰীৰ ৰাজনৈতিক অৱদান অথবা অসমৰ ৰাজনীতিত তেওঁৰ উপস্থিতিক লৈ সকলো মূলসুঁতিৰ কাকত আলোচনী আছিল ভয়ংকৰ ধৰণে নিশ্চুপ। জননেতা ভীমবৰ দেউৰীৰ মৃত্যুৰ পিছত জনজাতীয় নেতা (পৰৱৰ্তী সময়ৰ অসমৰ মুখ্যমন্ত্ৰী) যোগেন্দ্ৰ নাথ হাজৰিকাৰ সম্পাদনাত ১৯৪৮ চনত প্ৰকাশিত “নায়ক” আলোচনীখন ভীমবৰ দেউৰী সংখ্যাৰূপে প্ৰকাশ পাইছিল আৰু “নায়ক”ৰ সেই সংখ্যাটোৱেই পৰৱৰ্তী সময়ত ভীমবৰ দেউৰী অধ্যয়নৰ মূল উৎসৰূপে বিবেচিত হৈ আহিছে। অতি পৰিতাপৰ কথা যে অসমীয়া মধ্যবিত্ত শ্ৰেণী নিয়ন্ত্ৰিত জাতীয়তাবাদী ভাৱধাৰাৰ সংবাদ মাধ্যমও ভীমবৰ দেউৰী সম্পৰ্কত আছিল তেনেই নিৰাসক্ত। জননেতা ভীমবৰ দেউৰীক জীৱিত কালতেই সেই সময়ৰ অসমীয়া জাতীয়তাবাদীসকলে এজন সাম্প্ৰদায়িক আৰু অসমীয়া জাতি বিৰোধী নেতা বুলি কটাক্ষ কৰিছিল। গতিকে তেখেতৰ মৃত্যুৰ পিছত মূলসুঁতিৰ অসমীয়া জাতীয়তাবাদী ইতিহাস টিকাকাৰসকলে ভীমবৰ দেউৰীসহ অন্য জনগোষ্ঠীয় নেতাসকলক অসমৰ ৰাজনৈতিক ইতিহাসৰ পাতৰ পৰা মচি চিন মোকাম নাইকিয়া কৰিবলৈ বিচৰাটো একো আচৰিত কথাও নাছিল। বিশিষ্ট সাহিত্যিক প্ৰয়াত মেদিনী চৌধুৰীয়ে সঠিকভাৱেই লিখিছিল— “ভীমবৰ দেউৰী, ৰূপনাথ ব্ৰহ্মই ট্ৰাইবেল লীগে ছাদুল্লা চাহাবৰ মুছলীম লীগৰ সৈতে সম্বন্ধ স্পাপন কৰিবলৈ যাওঁতে দেউৰী-ব্ৰহ্মহঁতক দেশদ্ৰোহী, জাতি শত্ৰু আদি আখ্যা দি তীব্ৰ গৰিহণা দিছিল সংবাদ মাধ্যমে। কিন্তু চৌধুৰীয়ে (ৰোহিনী কুমাৰ চৌধুৰী) ছাদুল্লা চাহাবৰ মুছলীম লীগ মন্ত্ৰীসভাত যোগ দিয়া বৰদলৈ কংগ্ৰেছ দলে লীগ দলৰ সৈতে সহযোগ কৰি চৰকাৰ গঠন কৰা সত্ত্বেও মাধ্যমে টু শব্দ এটাও কৰা নাছিল।” ইয়ে প্ৰমাণ কৰে বিংশ শতিকাৰ ত্ৰিশ আৰু চল্লিশৰ দশকৰ অসমীয়া মধ্যবিত্ত শ্ৰেণী জাতীয়তাবাদী নেতাসকলে কেনে যুদ্ধংদেহী মনোভাৱেৰে জনগোষ্ঠীয় নেতৃত্বক আক্ৰমণ কৰিছিল আৰু অসমত এটা অবিশ্বাসৰ ৰাজনৈতিক বাতাবৰণ সৃষ্টি কৰি তুলিছিল। যিটো সাম্প্ৰতিক সময়তো অতি প্ৰাসঙ্গিক হৈ উঠিছে। যাৰ পৰা অসমীয়া মধ্যশ্ৰেণী জাতীয়তাবাদী নেতাসকলে এতিয়াও শিক্ষা লোৱা অতি প্ৰয়োজন বুলি আমাৰ ভাৱ হয়।\nসেয়ে আমি ভাবোঁ জন্ম শতবাৰ্ষিকী উদযাপনে সেই সময়ত ভীমবৰ দেউৰীক, নিজৰ জনগোষ্ঠীটোৰ মাজতে চৰ্বিত-চৰ্বন হৈ থকা ভীমবৰ দেউৰীক অসমৰ ৰাজনৈতিক ইতিহাসত প্ৰতিষ্ঠা কৰাৰ লগতে তেওঁৰ অৱদানক বস্তুনিষ্ঠ বিশ্লেষণৰ এক ঐতিহাসিক ভূমিকা পালন কৰিলে। এই ভূমিকা আছিল বিভিন্ন জাতি জনগোষ্ঠীৰে বিশেষকৈ ৰাজনৈতিক অধিকাৰৰ পৰা বঞ্চিত অনগ্ৰসৰ জাতি ও সম্প্ৰদায়সমূহেৰে পৰিৱেষ্টিত অসমৰ সাম্প্ৰতিক ৰাজনৈতিক ইতিহাসৰ বাবে অতি গুৰুত্বপূৰ্ণ সংঘটন। সেয়ে উক্ত জন্ম শতবাৰ্ষিকী উদযাপন সমিতিয়ে অসমৰ এক জাতীয় দায়িত্ব পালন কৰিলে বুলি বিশ্বাস কৰোঁ।\nআমি শতবাৰ্ষিকীৰ উদযাপনৰ প্ৰসঙ্গ অৱতাৰণা কৰাৰ কাৰণ আছে। ভীমবৰ দেউৰীৰ অৱদানক বস্তুনিষ্ঠ বিশ্লেষণাত্মক দৃষ্টিভঙ্গীৰে চাব খুজোঁ, বীৰ পূজনৰ দ্বাৰা চৰ্বিত-চৰ্বন কৰাৰ পক্ষপাতি আমি নহওঁ। এই চৰ্বিত-চৰ্বনেৰে ভীমবৰ দেউৰীৰ বলিষ্ঠ ৰাজনৈতিক ভূমিকাক অতিৰঞ্জিত কৰা আৰু ভুলকৈ বিশ্লষণ কৰাৰ যি এটা প্ৰৱণতা স্বগোষ্ঠীয় লোকৰ মাজত চলি আহিছে সেয়া মষিমূৰ কৰিব পাৰিব লাগিব আৰু ভীমবৰ দেউৰীৰ অৱদানক প্ৰকৃত পক্ষে অসমৰ ৰাজনৈতিক ইতিহাসত পুনঃ প্ৰতিষ্ঠা কৰাৰ প্ৰয়াসক অধিক তৰান্বিত কৰিব পাৰিব লাগিব। ইফালে অসমীয়া জাতীয়তাবাদী আৰু ভাৰতীয় ৰাষ্ট্ৰীয়তাবাদী আৰ্যতাত্বিক ইতিহাসকাৰে সম্প্ৰতি ভীমবৰ দেউৰীৰ ৰাজনৈতিক ভূমিকাক নস্যাৎ কৰাৰ এক কুটিল ষড়যন্ত্ৰত লিপ্ত হোৱাও পৰিলক্ষিত হৈছে। সেয়ে আমাৰ এই অৱতৰণিকা।\nআমি উনুকিয়াই আহিছো যে ভীমবৰ দেউৰীৰ অৱদান ও কৰ্মৰাজিৰ বস্তুনিষ্ঠ বিশ্লেষণ ইতিমধ্যে প্ৰগতিশীল মহলে আৰম্ভ কৰি গৈছে। কিন্তু সিমানতেই তদানীন্তন অসমৰ ৰাজনৈতিক প্ৰেক্ষাপটত ভীমবৰ দেউৰীয়ে লোৱা ৰাজনৈতিক ভূমিকাক বিশ্লেষণ সমাপ্ত হ’ল বুলি ভাবিলে অসমৰ ৰাজনৈতিক ইতিহাসৰ অতি গুৰুত্বপূৰ্ণ এছোৱাক পুনৰ উপেক্ষা কৰা হ’ব। আমাৰ দৰে নবীনৰ দৃষ্টিত ভীমবৰ দেউৰীৰ ৰাজনৈতিক ভূমিকা, চিন্তন-মননৰ প্ৰাসঙ্গিকতা অসমৰ দৰে বহুতৰপীয়া ৰাজনৈতিক ব্যৱস্থাৰ প্ৰৱৰ্তন থকা বহুমিশ্ৰিত জনগাঁথনিৰ ৰাজ্যৰ বাবে সদায় গুৰুত্বপূৰ্ণৰূপে বিবেচিত হৈ থাকিব। সেয়ে আমি ভাবো ভীমবৰ দেউৰীৰ ৰাজনৈতিক অৱদান, ভূমিকা, চিন্তা আৰু দৰ্শন বীৰ পূজনৰ পৰা মুক্ত হৈ বহুল ৰূপত সাম্প্ৰতিক পৰিস্থিতিতো বিস্তুনিষ্ঠ নিৰ্মোহ বিশ্লেষণ হওক।\nএইখিনিতে আমি ভীমবৰ দেউৰী ৰাজনৈতিক দূৰদৰ্শিতাৰ সম্পৰ্কে কিছু আলোচনা কৰিব খুজিছো, যিখিনি অসমৰ বৰ্তমান ৰাজনৈতিক প্ৰেক্ষাপটত অতিশয় প্ৰাসঙ্গিক। লগতে এই কথাও কৈ লোৱা উচিত হ’ব যে ভীমবৰ দেউৰীয়ে জীৱনৰ প্ৰথমছোৱাত পোৱা দুটা ৰাজনৈতিক আঘাতে পৰৱৰ্তী ৰাজনৈতিক জীৱনত বহুলাংশে দিশনিৰ্দেশকৰ ভূমিকা পালন কৰিছিল। যথা, ছাত্ৰাৱস্থাত কটন কলেজৰ হোষ্টেলৰ ছেকেণ্ড মেছৰ আহাৰ গ্ৰহণত জাতি বৰ্ণগত বৈষম্যৰ বলি হোৱাৰ লগতে পৰৱৰ্তী সময়ত প্ৰতিযোগিতামূলক পৰীক্ষাত প্ৰথম হৈ বাছনি হোৱাৰ পিছতো সেই সময়লৈকে দেউৰী সম্প্ৰদায় চৰকাৰী চাকৰি লাভ কৰাৰ যোগ্য জাতি হিচাপে বিবেচিত নোহোৱাৰ বাবে উচ্চ শিক্ষিত জনজাতীয় যুৱক ভীমবৰ দেউৰীয়ে অসামৰিক সেৱাত নিযুক্তি লাভৰ পৰা বঞ্চিত হৈছিল। কটনৰ হোষ্টেলৰ বৈষম্য বিৰুদ্ধে ছাত্ৰাৱস্থাতে আন্দোলন আৰম্ভ কৰি তেতিয়াই নাৰ্য প্ৰাপ্তিৰ ৰাজনৈতিক চেনতাক জাগ্ৰত কৰিছিল ভীমবৰ দেউৰীয়ে। পৰৱৰ্তী সময়ত বঞ্চনাৰ বলি হৈ অসমৰ ৰাজনীতিত উপেক্ষিত জনজাতিসকলৰ কণ্ঠস্বৰৰূপে আবিৰ্ভাৱ ঘটা দেখা যায় ভীমবৰ দেউৰীক। কিন্তু কেৱল উপেক্ষিত জনজাতিসকলৰ কণ্ঠস্বৰ বুলি ক’লে ভীমবৰ দেউৰীৰ অসমৰ ৰাজনৈতিক ক্ষেত্ৰখনত তেওঁ লোৱা ভূমিকাক ভুলকৈহে মূল্যায়ণ কৰা হ’ব। ট্ৰাইবেল লীগৰ গুৰি ধৰোঁতা ভীমবৰ দেউৰী বহুমাত্ৰিক ৰাজনৈতিক কণ্ঠস্বৰ কেৱল নিপীড়িত উপেক্ষিতসকলৰ বাবেহে বুলি ভাবিলে ইতিহাসক অপব্যাখ্যা কৰাহে হ’ব। অসমৰ বৰ্তমানৰ ৰাজনৈতিক পৰিস্থিতি অতিশয় সংকটাপন্ন। পূৰ্বে উত্তৰ ভাৰতীয় বলয়ৰ আগ্ৰাসনে ইয়াৰ খিলঞ্জীয়াৰ অস্তিত্বৰ প্ৰতি বিশেষ সংকট সৃষ্টি কৰা নাছিল যদিও এতিয়া এক নতুন সংকটে অসমক গ্ৰাস কৰাৰ প্ৰৱণতা দেখা গৈছে।\nবিগত ২০১৬ চনৰ পৰা বৰ্তমানলৈকে নাগৰিকত্ব (সংশোধনী) আইন, ২০১৬ক লৈ অসমৰ সাম্প্ৰতিক ৰাজনীতি উত্তাল হৈ আছে। অসমৰ খিলঞ্জীয়া লোকসকলে আশংকা কৰিছে যে ই আইনত পৰিণত হ’লে অসমীয়া জাতিৰ সংকট আৰম্ভ হ’ব। ভাষিক-সাংস্কৃতিক আৰু ৰাজনৈতিক সংকটৰ লগতে ৰাজনৈতিক অধিকাৰৰ বিলুপ্তি হোৱাৰ আশংকা কৰা হৈছে। তীব্ৰ বিৰোধ/প্ৰতিবাদৰ পিছতো ২০১৯ৰ সংদসৰ শীতকালীন অধিবেশনত বিজেপি নেতৃত্বাধীন কেন্দ্ৰীয় চৰকাৰে ধৰ্মৰ ভিত্তিত বিদেশী নাগৰিকক নাগৰিকত্ব প্ৰদানৰ পোষকতাৰে ইয়াক আইনত পৰিণত কৰিলে; অথচ স্বাধীন ভাৰত এখন ধৰ্মনিৰপেক্ষ গণতান্ত্ৰিক ৰাষ্ট্ৰ। মূলত বাংলাদেশৰ হিন্দুসকলক নাগৰিকত্ব প্ৰদানৰ বাবেই বিজেপি নেতৃত্বাধীন কেন্দ্ৰীয় চৰকাৰে এই আইন প্ৰণয়ন কৰা কথাটো প্ৰায় স্পষ্ট হৈছে। যিটোৱে অসমীয়া জাতিক সংখ্যালঘুত পৰিণত কৰিব বুলি লোকগণনাৰ পৰিসাংখ্যাই দেখুৱাইছে। কিন্তু হিন্দু বাংলাদেশীসকলক নাগৰিকত্ব প্ৰদানে কেৱল অসমীয়া ভাষা-সংস্কৃতিকেই গ্ৰাস কৰিব নেকি? নকৰে। ইয়ে অসমৰ খিলঞ্জীয়াসকলৰ ভূ-সম্পদকো গ্ৰাস কৰিব। অসমৰ ভূমি-বন্দোবস্তি তথা ভূমি আইনে এতিয়াও ইয়াৰ খিলঞ্জীয়াসকলৰ বাবে ভূ-সম্পত্তিক সুৰক্ষিত কৰা নাই। ব্ৰিটিছ প্ৰণীত ঔপনিৱেশিক ভূমি আইনে অসমৰ খিলঞ্জীয়া মানুহৰ ভূ-সম্পত্তি ৰক্ষা কৰিব পৰা নাই। তেনেস্থলত হিন্দু বিদেশীক সংস্থাপনৰ দ্বাৰা কেৱল ভাষা-সংস্কৃতিৰ অস্তিত্বৰহে সংকটাপন্ন হ’ব বুলি ধৰি ল’ব নোৱাৰি।\nপ্ৰণিধানযোগ্য যে পূৰ্ববঙ্গৰ পৰা হোৱা অবাধ জনপ্ৰব্ৰজনে(সেই প্ৰব্ৰজনক আমি ধৰ্মীয় বিভাজনৰ পক্ষপাতী নহয়) অসমৰ কেৱল জনজাতিসকলৰ ভূ-সম্পদকে গ্ৰাস কৰিব বুলি ভবাটো আছিল অসমীয়া মধ্যশ্ৰেণী জাতীয়তাবাদী নেতাসকলৰ এটা ডাঙৰ ৰাজনৈতিক ভ্ৰম। অসমৰ ভূমিৰ স্থায়ী বন্দোৱস্তিৰ বাবে অসমীয়া মধ্যশ্ৰেণীয়ে কোনো উৎসাহ অনুভৱেই নকৰিলে। ভূমি বন্দোৱস্তিৰ বাবে প্ৰাদেশিক চৰকাৰে উদ্যোগ লোৱাতো দূৰৰেই কথা, অসম আৰু অসমীয়াৰ স্বাৰ্থৰ বাবে চিন্তা কৰি জীৱন পাত কৰা কোনো জাতীয়তাবাদী নেতা তথা মধ্যশ্ৰেণীয়ে ঔপনিৱেশিক ব্ৰিটিছ গৰ্ৱৰমেণ্টৰ ওচৰত এই দাবী পেচ নকৰিলে। বৰং ভীমবৰ দেউৰীৰ নেতৃত্বত ট্ৰাইবেল লীগে জনজাতিসকলৰ বাবে ভূমি সুৰক্ষাৰ স্বাৰ্থত চৰকাৰলৈ নতুন প্ৰস্তাৱ প্ৰেৰণৰ সময় জাতীয় কংগ্ৰেছৰ লগতে অসমীয়া মধ্যশ্ৰেণীটোৰ নেতাসকলে এই বিষয়ক লৈ সম্পূৰ্ণ উদাসীনহে আছিল। অথচ ভীমবৰ দেউৰী অসমৰ ভূমি সংক্ৰান্তীয় বিষয়ত ১৯৩৮ চনৰ পৰাই অতি সৰ্তক আছিল। বৰং পমুৱাক মাটি পট্টনৰ বিৰোধ কৰি ১৯৪০ চনত বিধান পৰিষদত কৈছিল— “The difficulty is that there is no end of number of the landless immigrant population. Such landless immigrants are being given lands in the vast ares of different districts of Assam Valley. There number instead of dwindling has been gradually increasing.” ইফালে লাইন প্ৰথাই জনজাতিসকলৰ ভূ-সম্পত্তি সুৰক্ষিত কৰিব নোৱাৰাত ১৯৩৮ চনৰ পৰা জনজাতিসকলৰ ভূমি সংৰক্ষণৰ বাবে ট্ৰাইবেল লীগৰ নেতৃত্বত ভীমবৰ দেউৰীয়ে প্ৰাদেশিক চৰকাৰৰ ওচৰত দাবী জনাই আহিছিল আৰু বহু বাধা অতিক্ৰমী ১৮৪৭ চনত গোপীনাথ বৰদলৈৰ প্ৰাদেশিক চৰকাৰে জনজাতিসকলৰ বাবে ‘অসম ভূমি আৰু ৰাজহ অধিনিয়ম’ৰ অধীনত ১৫,০০০ বৰ্গ কিলোমিটাৰ এলেকাক সাঙুৰি মুঠ ৩৮ ট্ৰাইবেল বেল্ট আৰু ব্ল’ক গঠন কৰিবলৈ বাধ্য হৈছিল। চৰকাৰৰ সুস্পষ্ট ভূমি নীতি আৰু সাদিচ্ছাৰ অভাৱত ট্ৰাইবেল বেল্ট আৰু ব্ল’কসমূহ পৰৱৰ্তী সময়ত অসুৰক্ষিত হ’লেও ই আছিল ট্ৰাইবেল লীগৰ বহিৰাগতৰ পৰা ভূ-সম্পত্তি ৰক্ষা কৰাৰ এক সচেতন আৰু অতি দূৰদৰ্শী প্ৰয়াস। যিটোৰ প্ৰতিও নেতৃত্বদায়ী অসমীয়া মধ্যশ্ৰেণীটোৱে সদায় উপেক্ষা কৰি আহিলে। আজি কা কাৰ্যকৰীকৰণৰ সময়ত আমি ভূমি সম্পৰ্কীয় প্ৰশ্নটোক কোনোপধ্যে এৰাই চলিব নোৱাৰো। ট্ৰাইবেল লীগ তথা ভীমবৰ দেউৰীৰ দৰে সেই সময়তে যদি সুস্পষ্ট ভূমি নীতি তথা স্থায়ী বন্দোৱস্তিৰ বাবে নেতৃত্বদায়ী অসমীয়া মধ্যেশ্ৰেণীৰ জাতীয়তাবাদীসকলে এক আন্দোলন কৰাহেঁতেন অসমৰ এখন বাস্তৱসন্মত স্থায়ী ভূমি বন্দোৱস্তিৰ আইন হয়তো লাভ কৰাত সফল হ’লহেঁতেন। যাৰ ফলত অসমত খিলঞ্জীয়া মানুহৰ ভূমি সুৰিক্ষত হৈ থাকিলহেঁতন।\nআৰএছএছ আৰু সংঘ পৰিবাৰৰ নিৰ্দেশত সমগ্ৰ দেশৰ লগতে উত্তৰ পূৰ্বাঞ্চলত গোড়া হিন্দুত্ববাদৰ আগ্ৰাসন চলিছে। এই ধৰ্মীয় মৌলবাদৰ আগ্ৰাসনে সৃষ্টি কৰা অসহিষ্ণুতাই দেশৰ গণতান্ত্ৰিক চৰিত্ৰটোকেই কালিমা সনাৰ উপক্ৰম ঘটিছে। হিন্দু ৰাষ্ট্ৰ নিৰ্মাণৰ স্বপ্নত বিভোৰ আৰএছএছ আৰু সংঘ পৰিবাৰে উত্তৰ পূৰ্বাঞ্চলৰ তুলনামূলকভাৱে প্ৰগতিশীল খিলঞ্জীয়া জনগোটসমূহৰ মাজত উগ্ৰ হিন্দুত্ববাদৰ ধৰ্মীয় বিষবাষ্প বিয়পাই দিছে। অবাধ পমুৱাৰ প্ৰব্ৰজনৰ দৰেই এই হিন্দুত্ববাদৰ আগ্ৰাসনকো ১৯৪১ চনতেই ভীমবৰ দেউৰীয়ে তীব্ৰ বিৰোধ কৰিছিল। তেওঁ আশংকা প্ৰকাশ কৰিছিল যে হিন্দু মানুহৰ প্ৰব্ৰজনেও অসমৰ খিলঞ্জীয়া তথা থলুৱা মানুহৰ ভৱিষ্যতক সংকটাপন্ন কৰি তুলিব। যিটো আজি সাতটা দশকৰ পিছত ফলিয়াবলৈ গৈ আছে। ১৯৪১ চনতে ভীমবৰ দেউৰীয়ে অসমত হিন্দু আগ্ৰাসনৰ বিৰোধ কৰি কৈছিল— “হিন্দু মহাসভাৰ পক্ষৰ পৰা ভাৰতৰ আন আন প্ৰদেশত প্ৰচাৰ কৰি জাকে জাকে বিদেশী হিন্দু মানুহ আনি অসমৰ খালি মাটিবিলাকত ভৰাই দিয়া হওক বুলি প্ৰস্তাৱ কৰা হৈছে। ইয়াৰ অৰ্থ হৈছে ১৯৩৮ চনৰ পহিলা জানুৱাৰী পাছৰ পৰা অহা পমুৱাসকলৰ মাটি নিদিবৰ যি আইন কৰা হৈছে, সেই আইন উঠাই দিব। অসমীয়া হিন্দু-মুছলমান আৰু ট্ৰাইবেল জাতীয়লোকৰ নিমিত্তে ইয়াতকৈ ভয়াৱহ আন একো হ’ব নোৱাৰে।”\nবিগত কিছু বছৰ ধৰি প্ৰগতিশীল নবীন চামৰ একাংশই ভীমবৰ দেউৰীৰ সম্পৰ্কে অধিক অধ্যয়নমুখী হোৱা দেখা গৈছে; যিটো অতি আশাপ্ৰদ কথা। কিন্তু তেওঁলোক যাতে ভীমবৰ দেউৰীক কেৱল তুষ্টিকৰণ, চৰ্বিত-চৰ্বন, পৌনঃপৌনিকতকাৰে বীৰ পূজন কৰি হকে বিহকে প্ৰকাশ কৰা নিৱন্ধ/কিতাপ পত্ৰৰ সংস্পৰ্শলৈ আহি অসমৰ ৰাজনীতি তথা সমাজ জীৱনলৈ ভীমবৰ দেউৰীয়ে আগবঢ়োৱা অৱদান সম্পৰ্কে এখন ভ্ৰান্ত পৃথিৱীত বিচৰণ নকৰে তাৰ বিষয়েও সচেতন হোৱা অতীৱ প্ৰয়োজন। ইতিমধ্যে আৰএছএছ-এ ভীমবৰ দেউৰীক হিন্দুত্বৰ বৰমালা পিন্ধোৱাৰ বাবে অগ্ৰসৰ হ’লেই। যোৱা বৰ্ষত জননেতাগৰাকীৰ ৭২ সংখ্যক মৃত্যু দিৱসৰ উদযাপনত সেই দৃশ্য পৰিস্ফূৰ্ত হৈছিল।\nজননেতা ভীমবৰ দেউৰীৰ ৭৩ সংখ্যক মৃত্যু দিৱস উপলক্ষে আমি মাত্ৰ তেওঁৰ ৰাজনৈতিক বিচক্ষণতাৰ দুটামান দিশৰ ওপৰতহে আলোকপাত কৰিলো। আমি আশা কৰিম অসমৰ এই সংকটৰ সময়ত ভীমবৰ দেউৰীৰ মতাদৰ্শৰ লগতে দূৰদৰ্শী ৰাজনৈতিক কৰ্মৰাজি নতুন পুৰুষৰ মাজত বস্তুনিষ্ঠ নিৰ্মোহ বিশ্লেষণ হ’ব আৰু অসমৰ সংকট মোচনৰ বাট মুকলি কৰাত আজিৰ ৰাজনৈতিক নেতৃত্বই দিকনিৰ্দেশনা লাভ কৰিব।\nলেখকৰ ফোন নম্বৰ:- ৯৮৬৪১-৬২২২৬


Cosalic K in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Cosalic K ar byavahar, ppali, parshwakriya, upkaar, kriya-pratikriya aaru satarkatabani\nCosalic K Solution - ₹332\nCosalic K ৰ মূল্য আৰু পেকৰ চাইজ - Cosalic K Price and Pack Size in Assamese - Cosalic K ar mulya aaru pakor size\nCosalic K की जानकारी\nCosalic K ৰ লাভ আৰু ব্যৱহাৰসমূহ- Cosalic K Benefits & Uses in Assamese- Cosalic K ar laabh aaru byavaharsamuh\nCosalic K ৰ পালি আৰু সেয়া কেনেদৰে ল'ব- Cosalic K Dosage & How to Take in Assamese - Cosalic K ar paali aaru xeya kenedore lobo\nCosalic K ৰ পাৰ্শ্চক্ৰিয়াসমূহ- Cosalic K Side Effects in Assamese- Cosalic K ar parshwakriyasamuh\nCosalic K সংক্ৰান্ত সতৰ্কতাবাণীসমূহ- Cosalic K Related Warnings in Assamese- Cosalic K xonkranta xatarkatabanisamuh\nঅইন দৰৱৰ সৈতে Cosalic Kৰ গুৰুতৰ ক্ৰিয়া-প্ৰতিক্ৰিয়া- Severe Interaction of Cosalic K with Other Drugs in Assamese- Oinor xoite Cosalic K ar gurutor kriya-pratikriya\nCosalic K মতভেদসমূহ- Cosalic K Contraindications in Assamese- Cosalic K nishedhsamuh\nCosalic K ৰ বিষয়ে সততে সোধা প্ৰশ্নসমূহ- Frequently asked Questions about Cosalic K in Assamese- Cosalic K ar bikhoye satate xodha prashnasamuh\nখাদ্য আৰু মদৰ সৈতে Cosalic K ক্ৰিয়া-প্ৰতিক্ৰিয়া- Cosalic K Interactions with Food and Alcohol in Assamese- khadya aaru modor xoite Cosalic K kriya-pratikriya\nCosalic K ৰ লাভ আৰু ব্যৱহাৰসমূহ - Cosalic K Benefits & Uses in Assamese - Cosalic K ar laabh aaru byavaharsamuh\nCosalic K তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCosalic K ৰ পালি আৰু সেয়া কেনেদৰে ল'ব - Cosalic K Dosage & How to Take in Assamese - Cosalic K ar paali aaru xeya kenedore lobo\nCosalic K-ৰ উপাদানসমূহ - Cosalic K Active Ingredients in Assamese - Cosalic K-ar upadaansamuh\nCosalic K ৰ পাৰ্শ্চক্ৰিয়াসমূহ - Cosalic K Side Effects in Assamese - Cosalic K ar parshwakriyasamuh\nগৱেষণাৰ ভিত্তিত, Cosalic K ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCosalic K সংক্ৰান্ত সতৰ্কতাবাণীসমূহ - Cosalic K Related Warnings in Assamese - Cosalic K xonkranta xatarkatabanisamuh\nCosalic K-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nCosalic Kৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Cosalic K ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nCosalic K-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nCosalic K এ স্তনপান কৰোৱাৰ সময়ত কোনো ক্ষতিকৰ প্ৰভাব নেপেলায়।\nবৃক্কত Cosalic K কি প্ৰভাৱ দেখা গৈছে?\nবৃক্ক ৰ বাবে Cosalic K ক্ষতিকাৰক নহয়।\nযকৃতত Cosalic K কি প্ৰভাৱ দেখা গৈছে?\nCosalic Kৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Cosalic K ৰ কি প্ৰভাৱ দেখা গৈছে?\nCosalic Kৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Cosalic Kৰ গুৰুতৰ ক্ৰিয়া-প্ৰতিক্ৰিয়া - Severe Interaction of Cosalic K with Other Drugs in Assamese - Oinor xoite Cosalic K ar gurutor kriya-pratikriya\nCosalic K তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCosalic K মতভেদসমূহ - Cosalic K Contraindications in Assamese - Cosalic K nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Cosalic K লোৱা অনুচিত যাতে -\nCosalic K ৰ বিষয়ে সততে সোধা প্ৰশ্নসমূহ - Frequently asked Questions about Cosalic K in Assamese - Cosalic K ar bikhoye satate xodha prashnasamuh\nএই Cosalic K-এ অভ্য়াস বা নিচাৰ সৃষ্টি কৰে নেকি?\nCosalic Kৰে অভ্যাস গঠনৰ কোনো কথাৰ প্ৰতিবেদন পোৱা নাই।\nCosalic K লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Cosalic Kয়ে আপোনাক তন্দ্ৰাচ্চন্ন কৰিব পাৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Cosalic K লোৱা উচিত।\nCosalic K য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Cosalic K ক্ৰিয়া-প্ৰতিক্ৰিয়া - Cosalic K Interactions with Food and Alcohol in Assamese - khadya aaru modor xoite Cosalic K kriya-pratikriya\nখাদ্য আৰু Cosalic Kৰ ক্ৰিয়া-প্ৰতিক্ৰিয়া\nখাদ্যৰ সৈতে Cosalic K লোৱাট নিৰাপদ।\nমদ আৰু Cosalic Kৰ মাজৰ প্ৰতিক্ৰিয়া\nCosalic K লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nCosalic K ৰ অনুকল্প - Substitutes for Cosalic K in Assamese\nCosalic K 332\nআপুনি বা আপোনাৰ পৰিয়ালৰ কোনোবাই Cosalic K লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Cosalic K ব্যৱহাৰ কৰিছিল নেকি?\nআপুনি কিমান পৰিমাণে Cosalic K সেৱন কৰিছিল?\nআপুনি Cosalic K ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Cosalic K সেৱন কৰে?


লাষ্ট পাঞ্চ – কাবেৰী মহন্ত – ফটাঢোল\nAugust 1, 2020 ভিন্নস্বাদ\t18 Comments\nলাষ্ট পাঞ্চ – কাবেৰী মহন্ত\nআৰু এক ৰঙীন সন্ধিয়া! আৰু এক মায়াবী পৰিৱেশ! আস্… মোৰ এনে পৰিৱেশ, এনে মায়াবী নিশাৰ একপ্ৰকাৰ নিচা হৈ গৈছে…সিদিনাও মানুহবোৰ আহি আছিল, সময়বোৰ ৰঙীনৰ পৰা ৰঙীনতম হৈ গৈ আছিল..! সেই চাওঁঁ নাচাওঁ কৰি দিয়া মিঠা চাৱনিবোৰ, সুকোমল স্পৰ্শ অথবা আলফুলকৈ অথচ গৰ্বৰে তুলি ধৰাৰ ক্ষণবোৰ.. ইয়াৰ বাবেইতো সজাই ৰাখোঁ মই নিজকে! এই সময়বোৰৰ সুখানুভূতিয়েই মোৰ বাবে হৈ পৰিছে জীৱনৰ চালিকা শক্তি.. নহ’লেতো মোৰ উপস্থিতিৰ কোনো মূল্যই নাই!\nসুন্দৰ জাকজমকতাৰে ভৰা লাইটৰ মাজত মোৰ অন্যতম খাচ বন্ধুকেইজনৰ লগত মই চুকটোতে অপেক্ষা কৰি আছিলোঁ৷ মোৰ দৰেই বিভিন্ন সাজ সজ্জাৰে কিছু পৰিচিত, কিছুমান অপৰিচিতও সেই স্থানতে নিজকে উপভোগ্য কৰাৰ প্ৰাণপণ চেষ্টাত ব্যস্ত আছিল৷ সকলোৱে আমি অঘোষিত প্ৰতিযোগী যদিও মোৰ ইগ’ আৰু আত্মবিশ্বাসে মোক নাৰ্ভাছ হোৱাৰ পৰা সদায়েই বচাই ৰাখে৷\nজানো মই, এই যে বহুতে মোৰ কাষেদিয়েই পাৰ হৈ যায়, মোক হয়তো চুই নোচোৱাৰ বা নোপোৱাৰ তীব্ৰ এক বাসনা মনৰ মাজত লুকুৱাই পাৰ হৈ গৈছে! কিন্তু মোৰো আত্মাৰ কোনো এই পাৰ হৈ যোৱা ব্যক্তিসকলৰ প্ৰতি তিলমানো টান নাই! কোনো আদবয়সীয়া, টুলটুলীয়া পেটৰ ব্যক্তিৰ হাতত মই সমৰ্পিত হ’ব নোখোজোঁ৷ নালাগে মোক কোনো ডক্টৰৰ প্ৰেচক্ৰিপচনৰ অনুকম্পাত নিজৰ জীৱনৰ সময় কিনা ব্যক্তি, নতুবা নালাগে মোক কোনো ফুলকুমলীয়া ল’ৰা-ছোৱালীৰ খেলাৰ লগৰী হোৱাৰ জীৱন!\nজ্বলিছো মই হয়৷ মাজেমাজে যেতিয়া কোনো সুন্দৰ ব্যক্তি বা সুস্বাস্থ্যৰ গৰাকীয়ে মোলৈ কেৰাহিকৈ চাই ওচৰতে সাজি থকা ‘আনস্মাৰ্ট’ কাৰোবাক সেই সন্ধিয়াৰ লগৰী হিচাপে বাচনি কৰি লৈছে! অথবা তেতিয়াও মোৰ ঈৰ্ষা নোহোৱাকৈ নথকা নহয়, যেতিয়া বয়সস্থ কোনো আণ্টি বা মেডামে নিজৰ শৰীৰৰ সৌন্দৰ্যক দোহাই দি মোৰ সন্মুখতে মোকেই অৱজ্ঞা কৰি আন কাৰোবাক প্ৰশংসাৰে উপচাই গৈছে!\nএখন ৰঙা গাড়ী ৰ’লহি.. এতিয়াও মই ৰৈ আছোঁ আশাবোৰ সামৰি! কাষৰ বহুতকে ইতিমধ্যেই কোনোবা নহয় কোনোবাই সন্ধিয়াটোৰ বাকী সময়খিনি উপভোগৰ বাবে বাচি লৈ গৈছে..তথাপিও অকণো হীনমন্যতাই মোক আমনি নাই কৰাহি৷ মই জানো, মোক অৱহেলা কৰাৰ দুঃসাহস কাৰোৰেই নাই… হয়তো পৰিৱেশ, স্বাস্থ্য সচেতনতা অথবা নিজকে ‘সৌন্দৰ্যৰ পূজাৰী’ টেগ লাইনৰ ঠাট্টা মস্কৰাৰ ভয়তে মোৰ প্ৰতি থকা অনুৰাগ সামৰি সুঁতৰি লাজৰ জোলোঙাত ভৰাই লৈছে! কিন্তু.. কিন্তু গাড়ীৰ পৰা নমা আগন্তুকলৈ চাই মই পুনৰ চকু ঘূৰাই আনিব নোৱাৰিলোঁ! মোৰ যেন দিনটোৰ আৰম্ভনিৰে পৰা কৰা সাজোনকাচোন মাত্ৰ তেওঁৰ বাবেই!\nদুই এজনৰ সৈতে কৰমৰ্দন কৰি, দুই এষাৰ কথা বিনিময় কৰি আগন্তুক আমাৰ ফালেই আগবাঢ়ি আহিল! সুঠাম শৰীৰৰ পৰাই গম পাই যথেষ্ট স্বাস্থ্য সচেতক হয়তো৷ লগত আজিৰ সন্ধিয়াৰ আয়োজকগৰাকী, আমাৰ এক কথাত মালিক৷ মই অৱশ্যে সদায়েই মালিকৰ বাবে স্পেচিয়েল, আথেবেথে সেয়ে মোৰ ওচৰলৈকে আগন্তুকক লৈ অহাত মই সচকিত হৈ অপেক্ষা কৰিলোঁ! ভিতৰৰ ঢপঢপনি হয়তো কোনোৱেই অনুভৱ কৰিব নোৱাৰিলে কাৰণ মই এনে সময়বোৰৰ অভিজ্ঞতাৰে পৰিপূৰ্ণ৷ মালিকে মোক আথে বেথে নিজৰ হাতত তুলি ল’লে.. কিন্তু মইতো বিচৰা নাই এই আদবয়সীয়া আয়োজকৰ লগৰী হোৱাৰ! উফ্ মোৰ স্পন্দনে নিজকে বিশ্বাস কৰিবলৈ নিদিলে “একেবাৰে বাচি বাচি যোগাৰ কৰিছোঁ আপোনালোকৰ দৰে বিশেষ ব্যক্তিসকলৰ বাবেই! এবাৰ জুতি লৈ চাওঁ‌ক, বাৰে বাৰে পাছত মোৰ নম্বৰত কল কৰিবলৈ বাধ্য হ’ব!” মুখত এক তৃপ্তিৰ হাঁহিৰে মালিকে নিজহাতে মোক আগন্তুকৰ হাতত তুলি দিলে! আৰু অলপ, আৰু অকণমান প্ৰশংসা কৰা হ’লে কি লোকচান হ’লহেঁতেন এই কনজুছ মালিকৰ? অকণমান মোৰ সাজ সজ্জাৰ বিষয়ে? অকনমান মোৰ লোভনীয় কমনীয়তাৰ ওপৰত?\nতথাপিও মই সুখী৷ এজন যোগ্য ব্যক্তিৰ হাতত নিজকে দেখি৷ পুৱাৰ পৰাই নিজকে সজাই আকৰ্ষণীয় কৰাৰ পুৰস্কাৰৰ বাবে মই আনন্দিত৷\nমায়াৱী পৰিৱেশৰ মাজত অলপ আন্ধাৰ, অলপ পোহৰে লুকাভাকু খেলা চুকটোলৈ আমি আগুৱাই গ’লোঁ৷ এই যে আমি দুয়ো একেলগে আগবাঢ়িছোঁ, মই জানো; মোৰ সংগীক আগবাঢ়ি আহি মাত দিয়া সকলোৱে মোলৈ নিক্ষেপ কৰিছে একো একোটা হিংসা, লোলুপু দৃষ্টি! কিন্তু এতিয়া সেইবোৰ অৰ্থহীন, নাই মোৰ কোনো আক্ষেপ তেনে অতৃপ্ত চাৱনিলৈ!\nআ..উ..ছ্..! বৰ জোৰেৰে আফালমাৰি হঠাতে মাটিত ঠেকেচা খাই পৰিলোঁ! দুটামান উৎপতীয়া ল’ৰা-ছোৱালীৰ লৰা ঢপৰাত মোৰ ওপৰত প্ৰচণ্ড মাৰ এটা পৰিলহি.. আস্ মোৰ যেন সন্মুখৰ আকৃতিয়েই সলনি হৈ গ’ল সেই খুণ্ডাত!\n“ছ’ৰি..ছ’ৰি.. দাদা!” কোনোবা এটাই অকণো অনুকম্পা নোহোৱাকৈ কৈ উঠিল!\n“ইটছ্ অ কে..! মোৰ এনেয়ো চকলেট পেষ্ট্ৰী বৰ এটা পছন্দৰ নহয়… ইটছ্ বেটাৰ ফৰ মি” অলপ আগতে মোক তুলি লোৱা আগন্তুকে বেপেৰুৱাভাৱে মোৰ ফালে কোনো দৃষ্টি নিক্ষেপ নকৰাকৈ কৈ গুছি গ’ল।\nআৰু মজিয়াত মই পৰি ৰ’লোঁ মাত্ৰ এক পিচ চেপেটা চ’কলেট পেষ্ট্ৰী হিচাপে…।\n« উইণ্ডো চিট – যোগেশ ভট্টাচাৰ্য্য\nকেশ মহাপুৰাণ- জয়ন্ত আকাশ বৰ্মন »\nমই বেলেগএটা কাহিনী ওলাব বুলি ভাৱিছিলো । ভাল ঠগন পালো ।\nবঢ়িয়া৷ শেষৰফালে হাঁহি উঠি গ’ল৷ চাচপেন্স টো ধুনীয়াকে ফুটি উঠিছে 😀👌🏽\nধৰিব নোৱাৰিলি যদি অলপ সাৰ্থক হৈছোঁ চাগে\nসুন্দৰ টুইষ্ট, বঢ়িয়া লাগিল\nতামাম টুইষ্ট কাবেৰী৷ বঢ়িয়া লাগিল৷\nশেষলৈকে বৰ চাচপেঞ্চত ৰাখিলে, ধেই😁😁🙏🙏\nবৰ ভাল লাগিল কাবেৰীবা। ধৰিবই পৰা নাছিলোঁ কি হব পাৰে বুলি! সাংঘাটিক টুইষ্ট।\nভাল লাগিল দেই কাৱেৰী বা 😊


অনাময় আৰু মুকলিত মলত্যাগ মুক্ত সজাগতাৰ ওপৰত পোষ্টাৰ ডিজাইন প্ৰতিযোগিতা | Assam.MyGov.in\nঅনাময় আৰু মুকলিত মলত্যাগ মুক্ত সজাগতাৰ ওপৰত পোষ্টাৰ ডিজাইন প্ৰতিযোগিতা\nEnd Date: 19-05-2017\nমুকলি ঠাইত মলত্যাগ হৈছে জনস্বাস্থ্যৰ প্ৰতি এক ভাবুকি স্বৰূপ। ...\nমুকলি ঠাইত মলত্যাগ হৈছে জনস্বাস্থ্যৰ প্ৰতি এক ভাবুকি স্বৰূপ। জনসংখ্যা বাঢ়ি অহাৰ লগে লগে এই সমস্যাই গভীৰভাৱে দেখা দিছে। শৌচাগাৰৰ অভাৱ আৰু স্বাভাৱজাত অভ্যাস ইয়াৰ এক মূল কাৰণ। যদিও অসমৰ নগৰাঞ্চলৰ লোকৰ মাজত এনে প্ৰৱণতা কম তথাপি ঘন বসতিপূৰ্ণ কিছুমান এলেকা অথবা বহিৰাগত লোকৰ ক্ষেত্ৰত এনে প্ৰৱনতা দেখা পোৱা যায়। নগৰাঞ্চলত বাস কৰা লোকৰ কিছু সংখ্যকৰ উপযুক্ত জ্ঞানৰ অভাৱৰ বাবে প্ৰায়ে পকী শৌচালয়ৰ পৰিৱৰ্তে কেঁচা শৌচালয় ব্যৱহাৰ কৰে। নগৰাঞ্চলত বহু শিক্ষিতলোকে মুকলিকৈ প্ৰস্ৰাৱ কৰা দেখা যায়। ইয়াৰ দ্বাৰা অস্বাস্থ্যকৰ পৰিৱেশে বিৰাজ কৰে। অসম চৰকাৰে অনাময় আৰু মুকলিত মলত্যাগ মুক্ত সজাগতাৰ ক্ষেত্ৰত শৌচাগাৰ নিৰ্মাণকে ধৰি বিভিন্ন কাম হাতত লৈছে।\nএই প্ৰতিযোগিতাৰ দ্বাৰা অনাময় আৰু মুকলিত মলত্যাগ মুক্ত সজাগতা বিষয়ত জনসাধাৰণৰ পৰা বিভিন্ন মতামত আহ্বান কৰা হৈছে। সু-স্বাস্থ্যৰ বাবে সম্ভাৱ্য প্ৰতিৰোধমূলক ব্যৱস্থা সমাধান সূত্ৰ প্ৰদৰ্শনৰ জৰিয়তে অনাময় শৌচাগাৰ নিৰ্মাণ কৰি ইয়াক ব্যৱহাৰ কৰিবলৈ নাইবা বৰ্তমানৰ কেঁচা শৌচালয় সমূহ অনাময় শৌচালয়লৈ পৰিৱৰ্তন কৰিবলৈ আমি জনসাধাৰণক এই প্ৰতিযোগিতাৰ দ্বাৰা উৎসাহিত কৰিব বিচাৰো, যিয়ে অসমক এখন মুকলি স্থানত মলত্যাগ মুক্ত ৰাজ্য হিচাবে পৰিগণিত কৰিব।\nঅন্তিম তাৰিখ : ১৮.০৫.১৭\nপ্ৰথম পুৰস্কাৰ ৩০,০০০ টকা\nদ্বিতীয় পুৰস্কাৰ ২০,০০০ টকা\nতৃতীয় পুৰস্কাৰ ১০,০০০ টকা\nমুঠ অৱদান (\t138) অনুমোদিত অৱদানসমূহ (135) পৰ্যালোচনাৰ বাবে ৰখা অৱদানসমূহ (3) জমা বন্ধ\n135 তথ্য পোৱা গ’ল\nKangkan Mahanta2বছৰ9হিচাপপূৰ্বে\nSoumen Das2বছৰ9হিচাপপূৰ্বে\nStop Open Defecation.Because Defecation isamajor problem in India and also main cause of various diseases . so lets makeaClean & Green Assam.\nShabnam Sinha2বছৰ9হিচাপপূৰ্বে\nDhruv Sonowal2বছৰ9হিচাপপূৰ্বে\nmy submission on poster design...\ngufik hussain2বছৰ9হিচাপপূৰ্বে\nThe concept is derived from the sattiric attitude of humans behaving like animals.\nUTPAL BHAGABATI2বছৰ9হিচাপপূৰ্বে\nLet us use community toilets\nto make our country the best....\nAntarikshä Tiwari2বছৰ9হিচাপপূৰ্বে\nSchool: Kendriya Vidyalaya IIT Guwahati\nSubrata Patowary2বছৰ9হিচাপপূৰ্বে\nmrinmoy adhikary2বছৰ9হিচাপপূৰ্বে\nSasanka Samir2বছৰ9হিচাপপূৰ্বে\nSASANKA SAMIR GOGOI\nPRESTIGE ELITE APARTMENT\n3RD FLOOR, E-3\n(MOTHER TERESA ROAD)\nকৰ্কট ৰোগ সম্পৰ্কে কিছু গুৰুত্বপূৰ্ণ কথা\nবিভিন্ন ধৰণৰ কৰ্কট ৰোগৰ ভিতৰত দুই-তৃতীয়াংশ ...\nasm-45.mygov.in Last Updated: 25/02/20


কৰ’নাতাংক! বিহু উদযাপনৰ বাবে সাজু কমিটীসমূহ - Prag News\nHomeআঞ্চলিককৰ’নাতাংক! বিহু উদযাপনৰ বাবে সাজু কমিটীসমূহ\nকৰ’নাতাংক! বিহু উদযাপনৰ বাবে সাজু কমিটীসমূহ\nগুৱাহাটীঃ কৰ’নাৰ আতংক প্ৰবাহিত হৈ থকাৰ মাজতে নিৰ্দিষ্ট নিয়ম অনুসৰণ কৰি মঞ্চ বিহু পাতিবলৈ কঁকালত টঙালি বান্ধিছে গুৱাহাটীৰ বিহু কমিটীসমূহে। সাজু হৈছে নুনমাটি, নাৰেংগী আৰু বোন্দা আঞ্চলিক বিহু কমিটী।\nনুনমাটি বিহুৰ মুঠ বাজেট পোন্ধৰ লাখ টকা। থাকিব জনপ্ৰিয় কণ্ঠশিল্পী কুসুম কৈলাশ, গিতাঞ্জলি দাস, সংগীতা গগৈকে ধৰি কেইবাগৰাকী কন্ঠশিল্পীৰ গীতৰ অনুষ্ঠান।\nআৰু পঢ়িব পাৰিব : নাবালিকা ধৰ্ষণৰ বলি: আৰক্ষীৰ জালত ধৰ্ষণকাৰী\nনাৰেংগী বিহু সান্মিলনীৰ এইবাৰৰ বাজেট সাত লাখ টকা। আমন্ত্ৰিত শিল্পী হিচাপে থাকিব জনপ্ৰিয় কণ্ঠশিল্পী ভিটালী দাসৰ লগতে বহু কেইগৰাকী জনপ্ৰিয়কণ্ঠ শিল্পী। লগতে থাকিব স্থানীয় শিল্পীৰ গীতৰ শৰাইও আৰু থাকিব কেইবাটাও কৌতুক গোষ্ঠী।\nআৰু পঢ়িব পাৰিব : দৈনিক বাঢ়িছে কৰ’নাৰ সংক্ৰমণ :আক্ৰান্ত ১ লাখ ৬০ হাজাৰৰো অধিক\nবোন্দা বিহু সান্মিলনিয়েও সাজু হৈছে ৰঙালীক আদৰিবলৈ।পাঁচ লাখ টকা বাজেটেৰে বিহুৰ কাৰ্যসূচীসমূহ সুকলমে পাৰ কৰিবলৈ চলাইছে প্ৰস্তুতি। মূল অনুষ্ঠানৰ আকৰ্ষণ হিচাপে থাকিব কণ্ঠশিল্পী ঋতু ৰাজ, যুগল কিশোৰ, ৰিছা কাশ্যপকে ধৰি বহু কেইগৰাকী শিল্পীৰ অনুষ্ঠান। ইয়াৰ উপৰি প্ৰতিখন বিহুতে থাকিব জনপ্ৰিয় বিহু হুঁচৰি আৰু বিহু নৃত্য শিল্পীৰ দলৰ অনুষ্ঠান আৰু থলুৱা নৃত্য-গীতৰ কাৰ্যসূচী।\nassam corona virus\nPrevious articleনাবালিকা ধৰ্ষণৰ বলি: আৰক্ষীৰ জালত ধৰ্ষণকাৰী\nNext articleমৈৰাবাৰীত ৰহস্যজনক মৃত্যু বোৱাৰীৰঃ আটক এজন\nদৰিদ্ৰ আৰু সংঘৰ্ষপূৰ্ণ ৰাষ্ট্ৰসমূহক তীব্ৰ আঘাত কৰিছে কৰ’নাই: ৰমেশ ৰাজসিংহম


প্লাষ্টিক - অসমীয়া ৱিকিপিডিয়া\nএই পৃষ্ঠাখন প্লাষ্টিকৰ বিষয়ে। আন ব্যৱহাৰৰ বাবে প্লাষ্টিক (দ্ব্যৰ্থতা দূৰীকৰণ পৃষ্ঠা) চাওক।\n"প্লাষ্টিক যুগ" নামৰ পৃষ্ঠাই ইয়ালৈ পুনৰ্নিদেশ কৰিছে। আন ব্যৱহাৰৰ বাবে, প্লাষ্টিক যুগ (দ্ব্যৰ্থতা দূৰীকৰণ পৃষ্ঠা) চাওক।\nপ্লাষ্টিকেৰে নিৰ্মিত ঘৰুৱা ব্যৱহাৰৰ বিভিন্ন সামগ্ৰী\nপ্লাষ্টিক বহুযোগী যৌগৰে গঠিত 'পদাৰ্থ'ৰ বাবে ব্যৱহাৰ কৰা এটা সামগ্ৰিক পৰিভাষা। গুণৱত্তা সলনি কৰিবলৈ বা খৰচ কমাবলৈ আন পদাৰ্থ যোগ দিয়া হ'ব পাৰে।\nটোকা ১: প্লাষ্টিক শব্দটোৱে খেলিমেলিৰ সৃষ্টি কৰিব পাৰে বাবে ব্যৱহাৰৰ বাবে অনুমোদিত নহয়। তাতকৈ 'পলিমাৰ' (বহুযোগী যৌগ) শব্দটোহে অনুমোদিত।\nটোকা ২: পলিমাৰ আভিযান্ত্ৰিকীৰ ক্ষেত্ৰত প্লাষ্টিক শব্দটো স্ৰোতৰদ্বাৰা (flow) সৃষ্ট পদাৰ্থৰ বাবেহে প্লাষ্টিক শব্দটো ব্যৱহাৰ কৰা হয়।\nপ্লাষ্টিক হৈছে সংশ্লেষিত বা অৰ্ধ-সংশ্লেষিত নমনীয় বহু বিধৰ পদাৰ্থ। সাঁচত ঢালি প্লাষ্টিকক বিভিন্ন আকাৰলৈ নিব পাৰি। প্লাষ্টিক সাধাৰণতে উচ্চ আণৱিক ভৰযুক্ত জৈৱিক বহুযোগী যৌগ। কিন্তু, প্ৰায়েই লগত আন মৌলও যোগ দিয়া হয়। সাধাৰণভাৱে প্লাষ্টিক খনিজ তৈল ৰাসায়নিক পদাৰ্থৰপৰা সংশ্লেষিত কৰি পোৱা যায়। কিন্তু, কিছুমান প্লাষ্টিক প্ৰাকৃতিক ভৱেও পোৱা যায়। পদা্ৰ্থ এটা নভঙাকৈ নতুন আকাৰলৈ নিব পৰা গুণক 'নমনীয়তা' (ইংৰাজীত প্লাষ্টিচিটি) বোলা হয়। প্লাষ্টিকত এই গুণ বিশেষভাৱে পৰিলক্ষিত হয় বাবে এই গুণৰ নামেৰেই বহুযোগী যৌগৰ এই পদাৰ্থসমূহক প্লাষ্টিক বোলা হৈছে।\nপ্লাষ্টিক নিৰ্মাণৰ কম খৰচ, উৎপাদনৰ সহজতা, বহুমুখীতা আৰু পানীত সহজে নষ্ট নোহোৱা গুণৰ বাবে প্লাষ্টিক বহু ক্ষেত্ৰত ব্যৱহাৰ কৰা হয়। বৰ্তমানৰ যুগত লিখা কাকতৰপৰা মহাকাশযান নিৰ্মাণলৈ প্লাষ্টিকৰ ব্যৱহাৰ কৰা হৈছে। পৰম্পৰাগত কাঠ, শিল, জন্তৰ হাড় বা শিঙ, ছামৰা, কাগজ, ধাতু, কাঁচ আৰু চিনামাটিৰ স্থানত এতিয়া প্লাষ্টিক ব্যৱহাৰ কৰা হৈছে। উন্নত দেশসমূহত এক তৃত্বীয়াংশ প্লাষ্টিক বস্তু বন্ধাৰ কামত আৰু এক তৃত্বীয়াংশ গৃহ নিৰ্মাণৰ পানীৰ নলী, খিৰিকীৰ ছাদ আদিত ব্যৱহৃত হয়। গাড়ী নিৰ্মাণতো প্ৰায় ২০% প্লাষ্টিক ব্যৱহৃত হয়।), ঘৰৰ আচ-বাব, খেলনা আদিতো প্লাষ্টিক প্ৰভূত ভাৱে ব্যৱহাৰ কৰা হয়।  ভাৰতত বস্তু বন্ধাৰ বাবেই্ ৪২% প্লাষ্টিক ব্যৱহৃত হয়।  চিকিৎসা বিজ্ঞানৰ ক্ষেত্ৰত সংৰোপিত কৃত্ৰিম ভাল্ভ আদিতো প্লাষ্টিক ব্যৱহাৰ কৰা হয়।\nপৃথিৱীত প্ৰথম সংশ্লেষিত প্লাষ্টিক হৈছে বেকেলাইট। বেকেলা্‌ইট ১৯০৭ চনত নিউ-ৱৰ্কৰ লিঅ' বেকেলেণ্ডৰদ্বাৰা আৱিষ্কৃত হৈছিল, তেখেতেই ইয়াৰ নামো প্লাষ্টিক দিছিল। প্লাষ্টিকৰ বিকাশত কেবাগৰাকী ৰসায়নবিদৰ নাম জড়িত হৈ আছে। ন'বেল বঁটা জয়ী বিজ্ঞানী হাৰমান ষ্টডিঞ্জাৰ-ক 'বহুযোগী ৰসায়নৰ পিতৃ' বুলি জনা যায়। আনহাতে বিজ্ঞানী হাৰমান ফ্ৰান্সিছ মাৰ্ক-ক 'বহুযোগী পদাৰ্থবিদ্যাৰ পিতৃ' বুলি কোৱা হয়। বিংশ শতিকাৰ আৰম্ভণিৰেপৰা প্লাষ্টিকৰ সফলতা আৰু বহুল ব্যৱহাৰৰ বাবে পৰিবেশৰ প্ৰতি কিছুমান প্ৰশ্ন আহি পৰিছে। বহুদিনলৈ নষ্ট নোহোৱাকৈ থকাৰ গুণৰ বাবেই প্লাষ্টিকৰপৰা সমস্যাৰ উদ্ভৱ হৈছে। বিংশ শতিকাৰ শেষৰফালে সেয়ে প্লাষ্টিকৰ পুনৰব্যৱহাৰৰ ওপৰত জোৰ দিয়া হৈছে।\n↑ "Terminology for biorelated polymers and applications (IUPAC Recommendations 2012)". Pure and Applied Chemistry খণ্ড 84 (2): 377–410. 2012. doi:10.1351/PAC-REC-10-12-04. http://pac.iupac.org/publications/pac/pdf/2012/pdf/8402x0377.pdf.\n↑ 3.0 3.1 3.2 3.3 উদ্ধৃতি ত্ৰুটি: অবৈধ <ref> টেগ; Applications নামৰ refৰ বাবে কোনো পাঠ্য প্ৰদান কৰা হোৱা নাই\n↑ American Chemical Society National Historic Chemical Landmarks. "Bakelite: The World’s First Synthetic Plastic". http://www.acs.org/content/acs/en/education/whatischemistry/landmarks/bakelite.html। আহৰণ কৰা হৈছে: 23 February 2015.\nৱিকিমিডিয়া কমন্সত Plastics সম্পৰ্কীয় মিডিয়া ফাইল আছে।\n"https://as.wikipedia.org/w/index.php?title=প্লাষ্টিক&oldid=157937"ৰ পৰা সংকলিত\nLast edited on4December 2015, at 18:33\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=41185।


ইয়াতকৈ বেদনা…. – বিজয় মহন্ত – ফটাঢোল\nইয়াতকৈ বেদনা…. – বিজয় মহন্ত\nকে-এ-ৰে-এ-ক। বাঁহৰ দুৱাৰখন খোলাৰ কৰ্কশ মাতটো যেতিয়াই মোৰ কাণত পৰিছিল মোৰ বুকুৰ ধপধপনি শব্দটো মই নিজেই শুনিছিলোঁ। টিপচাকিৰ ধিমিক-ধামাক পোহৰতো যিমানেই আগুৱাই আহিছিল মোৰ সপোনবোৰেও পাহি মেলি ধৰিছিল। আৰু কেইটামান মুহুৰ্ত! ইয়াৰ পিছতেই সলনি হৈ যাব জীৱন। এতিয়াৰ পৰা মই যেতিয়া ৰাতিপুৱা সাৰ পাম, মালতীয়ে সন্মুখত দিব একাপ সৰহকৈ গাখীৰ দিয়া ধোঁৱাই থকা চাহ! ৰাতি যেতিয়া শুবলৈ ল’ম, মোৰ চুলিৰ মাজে মাজে মালতীৰ কোমল আঙুলিৰ বুলনি। আৰু কি আছে ইয়াত কৈ সুখ !\nমালতী মোৰ বাবে এতিয়া সপোন। চিনাকি হোৱাৰ বেছি দিন হোৱা নাই যদিও দিনে ৰাতিয়ে দেখি আহিছোঁ তাইৰ সপোন। তাইক প্ৰথম দেখিছিলোঁ গাওঁৰ কণপাই দদাইদেউৰ পুতেক হৰেশ্বৰৰ বিয়াত। কাষৰ গাওঁৰে যদিও তাই সৰুৰ পৰা মোমায়েকৰ ঘৰত থকাত দেখা নাছিলোঁ তাইক। হৰেশ্বৰৰ বিয়াত ৰভা দিয়াৰ পৰা ৰভা ভঙালৈকে সকলো কাম গাওঁৰ লৰাখিনিয়েই কৰিছিলোঁ। বিয়াৰ আগদিনা কাম কৰি থাকোঁতে তাই আহি ল’ৰাখিনিক চাহ তামোল দি আছিল আৰু তাইক কাষত পাই থাকিবলৈকে মই বাৰে বাৰে পানী বিচাৰি আহিছিলোঁ। বিয়াৰ আগদিনাৰ পৰা দৰাৰ লগত যোৱালৈকে সঘনে তাইক পোৱাৰ বাবে দুৰত্ব কমি আহিছিল আৰু সপোনবোৰ বাঢ়ি আহিছিল। তাই মই আমি হোৱাৰ সপোন।\nবিয়াৰ দুদিনৰ পিছত তাই ঘূৰি গৈছিল নিজৰ গাওঁলৈ। মোৰ বুকুত এৰি গৈছিল কিছু যন্ত্ৰণা। তাইক দিনটোত এবাৰ দেখিবলৈকে উৰিয়ামঘাট গাঁ‌ওলৈ প্ৰতিদিনেই এটা পাক মাৰিছিলোঁ। কেতিয়াবা তাইক দেখিছিলোঁ কেতিয়াবা নেদেখিছিলোঁ। কিন্তু তাঁহাতৰ ঘৰটোৰ সন্মুখেৰে যাওঁতে বুকুত এক মিঠা অনুভৱে সদায় চুই গৈছিল মোক। তাইক নেদেখিলেও তাইৰ মৰমৰ চেৰেলা ঢেকুৰা কুকুৰটো দেখিলেও মনটো ভাল লাগি আহিছিল মোৰ।\nনাই, এনেকৈ নোৱাৰি আৰু। তাইক একেবাৰেই বুকুৰ আপোন কৰি পেলোৱাৰ সিদ্ধান্ত লৈ তাঁহাতৰ গাঁ‌ওৰে বিপিনৰ হাতত দি পঠাইছিলোঁ এখন চিঠি। চিঠিত লিখি দিছিলোঁ মই কেনেকৈ তাইক পলুৱাই আনিম তাৰ নিৰ্দিষ্ট সময় আৰু পৰিকল্পনা। আৰু সেই পৰিকল্পনা অনুসৰিয়েই মই আজি সন্ধিয়াতে আহি মালতীহতৰ ভঁৰালৰ তলত মহৰ কামোৰ খাই সোমাই আছোঁহি। খাওঁক মহে। মালতীৰ বাবে মই শৰীৰৰ শেষ টোপাল তেজ দিবলৈও প্ৰস্তুত।\nলাহে লাহে আগুৱাই আহিছিল টিপ চাকিৰ পোহৰ। আস্ মালতী! বোৱাৰী বোৱাৰী ফিলিংচ আনিবলৈ তাই চাদৰ মেখেলাই পিন্ধি আহিছে পাই! মোৰ ৰৈ থকাৰ ধৈৰ্য্য নাছিল আৰু। আগুৱাই গৈ ফুৱাই নুমাই দিলো চাকিটো। তাই কিবা ক’বলৈ বিচাৰিছিল যদিও মুখখনত সোপা দি তাইক কান্ধত উঠাই লৈ দৌৰিবলৈ আৰম্ভ কৰিলোঁ মই আৰু সিহঁতৰ বাৰী পাৰ হৈ বিপদ আঁতৰা যেন পাই তাইক কান্ধৰ পৰা নমাই দিলোঁ।\n“অই জহনীতযোৱা, ছোৱালী বিয়া পাতিবলৈ লাগে তোক? দিনৰ দিনটো আৰ ঘৰে তাৰ ঘৰে কথাৰ মহলা মাৰি দিনটো কটাবি। কামৰ নামত এগছ কুটা দুগছ নকৰ। কি কৰি খুৱাবি মোৰ ছোৱালীক? ভাগ্য ভাল বিপিনৰ হাতত দিয়া চিঠিখন মই পালোঁ। নহ’লে মোৰ ছোৱালীজনীক ফুচুলাই নিলিয়েইহেঁতেন। “ককৰ্শ মাতটোত মোৰ সপোন ভাগি থানবান হৈ বাস্তৱলৈ ঘুৰি আহিছিলোঁ মই। হে হৰি! মৰমৰ মালতীৰ কুলিৰ দৰে মাতৰ ঠাইতত এয়া আকৌ কি ভঙা টিনৰ দৰে মাত!!\nতাৰমানে মই মালতী বুলি মাককে পলুৱাই আনিলো নেকি! মোৰ আৰু ৰৈ থকাৰ ধৈৰ্য্য নাছিল। মই দৌৰিছোঁ দৌৰিছোঁ আৰু কেৱল দৌৰিছোঁ।\n« ফটা প্ৰেম – হিতেশ বি বৰুৱা\nআধুনিক ৰামায়ণ – মৌচুমী গগৈ »\nবিজয় মহন্ত সদায় বিজয় । 😜😜😜😜😜😜😀😀😀😀😀\nহাঁ হাঁ৷কপালেই বেয়া৷ভাল লাগিল দেই\nমালতীৰ মাকৰো যে কপাল আৰু দেই।\nধুনীয়া লিখিছে দেই\nবহুত মজা লিখিছে এইটো।\nকি কপাল ঐ !\nবাহ্ বাহ্! মালতীৰ মাকৰ কম কপালনে সেইখন\nএইটো তামাম জমনি 🤣\nহাঃ হাঃ হাঃ 👌👌👌\nহাঁহিলো আৰু হাঁহিলো তামাম দেই\nবেচেৰী মালতীৰ পিছত কাৰ লগত বিয়া হল ?\nমালতীৰ মাকে গোটেইখন ঘমৰঘণ্ট লগালে, বেচেৰী মালতীজনী—–\nবিজয় অ’ এনেকৈয়ো ভাগেনে সপোন …….? খুউব ভাল লাগিল ।\nমালতীৰ ‘লতি’টো চিগি ‘মা’ হ’ল ।\nৰাষ্টাতে নমালে বুলিহে একেবাৰে ঘৰত নমোৱা হলে খেলাই খটম হল হয় ৷\nবৰ হাঁহিলো দেই।\nআজিকালি বিয়াই সকামে আগৰ দৰে গাৱঁৰ লৰা ডেকাই কাম কৰি নিদিয়ে। আগৰ চহা জীৱনৰ এখন সুন্দৰ ছবি তুলি ধৰিছে।\nবিপিনেই সকলো পণ্ড কৰিলে।ছোৱালী পলুৱাবলৈ অহা মানুহৰ এনেও ভালদৰে চাইচিতি কাম কৰাৰ সময় নাথাকে।\nমজ্জা এইটো 👌👌👌\nশাহুৱেকে পিঠি বখলিয়ালে তেনে? সুন্দৰ\nতোমাৰ লগতেই হ’ব আৰু এইবোৰ 😂


ছাগলী পালনেৰে আত্মনিৰ্ভৰ ডিমাকুছিৰ অংশুমান বড়ো — Asom Barta\nHome/উত্তৰ-পূৱ/অসম/ছাগলী পালনেৰে আত্মনিৰ্ভৰ ডিমাকুছিৰ অংশুমান বড়ো\nছাগলী পালনেৰে আত্মনিৰ্ভৰ ডিমাকুছিৰ অংশুমান বড়ো\nচৰকাৰী সাহাৰ্য্যৰ পৰা বঞ্চিত উদ্যমী যুৱকজন\nসংবাদদাতা, টংলা:- চৰকাৰী চাকৰিৰ বাবে হাবাথুৰি নাখাই স্ব-উপাৰ্জিত ধনেৰে ছাগলী পালনেৰে আর্থিকভাৱে স্বচ্ছল হৈ প্ৰধানমন্ত্ৰী নৰেন্দ্ৰ মোদী আৰু অসম চৰকাৰে কৈ অহা আত্মনিৰ্ভৰ ভাৰত বা অসমৰ গৌৰৱ বৃদ্ধি কৰি তুলিছে যদিও আজি চৰকাৰ তথা বেংক সমূহৰ পৰা অৱহেলিত বঞ্চিত হৈ পৰিছে এই গৰাকী প্ৰকৃত পশুপালক ওদালগুৰি জিলাৰ ডিমাকুছিৰ অংশুমান বড়ো। উদ্যমী, কষ্টসহিষ্ণু যুৱকজনে ২০১৮ চনৰ পৰা উন্নত প্ৰজাতিৰ ছাগলী বিটল, গুজৰী পালন কৰি জীৱন জীৱিকা পৰিচালনা কৰিবলৈ সক্ষম হোৱা অংশুমানে আজিৰ তাৰিখত এগৰাকী সফল পশুপালক।\nছাগলী মাংস বা পোৱালিৰ বাবে তেওঁৰ ওচৰলৈ দূৰ দূৰণিৰ ব্যৱসায়ীসকল ঢাপলি মেলে। ইতিমধ্যে তেখেতক জিলা আৰু ৰাজ্যিক পৰ্যায়ত শ্ৰেষ্ঠ পশুপালক হিচাপে পশুপালন বিভাগে স্বীকৃতি প্ৰদান কৰিছে। কিন্তু বেংক সমূহে তেওঁক হেনো অৱহেলাৰ দৃষ্টিৰে চাইছে। বহুবাৰ আবেদন নিবেদন কৰা স্বত্তেও বেংকে ঋণ লাভৰ পৰা বঞ্চিত কৰিছে।বেংকৰ কথা কওঁতে সেয়ে তেওঁ খুব হাঁহিছিল।\nতথাপিও হা-হতাশ নহৈ দুগুণ মনোবলেৰে কঠোৰ পৰিশ্ৰম কৰি আজি তেওঁৰ ফাৰ্মত এশৰো অধিক ছাগলী পালন কৰিবলৈ সক্ষম হৈছে।স্বাৱলম্বী হৈ ঘৰখনৰ লগতে আন দহজন যুৱক বা যুৱতীৰ বাবে উদাহৰণ হোৱা অংশুমানে মন্ত্ৰী বা বিধায়কৰ ডাঙৰ ডাঙৰ কথা বিশ্বাস নকৰে। জনসমাজৰ মাজলৈ আহি হাতে কামে লাগিলেহে তেওঁলোকৰ কথাৰ মৰ্যাদাৰ মূল্য ৰ’ব।\nদেখিলেহে লিখিম বুলি অভিহিত কৰা আত্মনিৰ্ভৰ হোৱা যুৱকজনক আর্থিকভাৱে সকাঁহ প্ৰদান কৰি চৰকাৰে আৰু আগবাঢ়ি যাবলৈ সুব্যৱস্থা কৰি দিবনে? আদৰণীয় সু পদক্ষেপ গ্ৰহণ কৰি চৰকাৰে কৃষি বিপ্লৱত জড়িত নিবনুৱা সকলৰ হকে উদাৰ মনেৰে প্ৰগতিশীল সুচিন্তা কৰিবনে আজিৰ তাৰিখত কোটি টকীয়া প্রশ্ন হৈ পৰিছে।\nপ্ৰকাশ পাব ঈশান উদয় বৃত্তিৰ নতুন হিতাধিকাৰী তালিকা ! কিন্তু কেতিয়া ?


হিমালয় যাত্ৰা –\nবাকী যাত্ৰা গতানুগতিক, একেবোৰেই কথাবতৰা, গতিকে অলপ চমুৱাই থ’লো। চাৰিদিন তিনিৰাতি একেৰাহে যাত্ৰা কৰি বাছখন কাঠমাণ্ডু চহৰ সোমালগৈ।\nতাত ইৰাণীয়ে অপেক্ষা কৰি আছিল, লগত কেইবাজনো নেপালী মানুহ, হয়তো শ্বেৰ্পা। তেওঁলোকে বয়-বস্তুবোৰ সামৰি এখন ধৰমশালাত সোমালগৈ। চাৰিদিনীয়া যাত্ৰাই তেওঁলোকক ভাগৰাই তুলিছে, আজিহে ভালকৈ শুব পৰা যাব। ইয়াত তিনিদিন আৰাম কৰিব লাগিব।\nচেঙেলীয়াকেইটাৰ কিন্তু দুখ ভাগৰ নাই। সিহঁত লগে লগে কাঠমাণ্ডু চাবলৈ ওলাল, পশুপতি মন্দিৰৰ সমূখত ধুনীয়া সাজপাৰ কৰা ছোৱালীবোৰ চাই চাই হেঁপাহেই নপলায়।\n: আস্ গোটই জীৱন যদি এনেকৈ বহি থাকিবপৰা গ’লহেতেন! — চাধা মোহাৰি মোহাৰি ধ্ৰুৱই ভাৱিলে।\nকেইজনমান বয়সীয়া লোকে আকৌ ‘বৰ গা বিষাইছে’ বুলি কৈ চিধাই ‘থামেল’ নামৰ ঠাইডোখৰলৈ আগবাঢ়িল। মালিচ নল’লে যেন তেওঁলোক বাচি নেথাকিবই!!\nমহিলাসকলে গা পাই ধুই শোৱাৰ যোগাৰ কৰিলে, ৰীতুপৰ্ণাৰহে চকুত টোপনি নাই! ইফালে-সিফালে চাই উৎসুক হৈ থকা দেখা গ’ল।\nমুচাংজই ধ্ৰুবলৈ ফোন লগালে,\n: নোৱাৰিছোঁ আৰু, তামাম ভাগৰ লাগিছে, গাও বিষাইছে। চা চোন কিবা এটা লৈ আহ। তঁহত গোটইগালে খাই আহিছ, মোৰ কি মন নেযায় নেকি? গাহৰি ফ্ৰাই পাৱ যদিও চাবিচোন।\nমৌচুমী দাসে ঘুৰি গৈয়ে ‘নেপালী মহিলাসকলৰ সামাজিক সমস্যা আৰু শিক্ষা সচেতনতা’ৰ ওপৰত এটা প্ৰৱন্ধ লিখিব বুলি আগতেই ভাৱি আছিল। তাই দুই এজনী স্থানীয় মহিলাৰ লগত কথা পতাৰ চেষ্টা কৰিলে।\nতিনিদিন পাৰ হ’ল, সকলো সতেজ হৈ পৰিল। আজি পূৱা তেওঁলোক কাঠমাণ্ডু বিমান বন্দৰৰপৰা ‘লুকলা’লৈ যাত্ৰা কৰিব। এভাৰেষ্ট অভিযানৰ এয়ে প্ৰথম ঢাপ।\nলুকলা এখন পাহাৰীয়া গাওঁ, কিন্তু দৰকাৰী কথা হ’ল, তাত এটা এয়াৰপৰ্ট আছে। কাঠমাণ্ডুৰপৰা লুকলালৈ প্লেনেৰে আহিবলৈ মাত্ৰ ছল্লিশ মিনিট লাগে। আকৌ আন উপায়েৰে আহিব খুজিলে কাঠমাণ্ডুৰপৰা ‘জিৰি’ নামৰ ঠাইলৈ বাছেৰে আহি তাৰ পাছত সাত আঠদিন খোজ কাঢ়িব লাগে।\nলুকলালৈ সৰু সৰু বিমানহে যাব পাৰে, মাত্ৰ ২৫ জনকৈহে যাত্ৰী ধৰে। গতিকে কেইবাটাও ট্ৰিপ মৰা হ’ব। পৃথিৱীৰ উচ্চতম বিমান বন্দৰ লুকলালৈ কাঠমাণ্ডুৰপৰা বিমানেৰে বেছি সময় নেলাগে, কিন্তু বতৰ বেয়া হ’লে ফ্লাইট কেনচেল কৰা হয়। আৰু বতৰ প্ৰায়ে বেয়া হৈ থাকে।\nপিছে তেওঁলোকৰ ভাগ্য সুপ্ৰসন্ন আছিল, সেইদিনা বাহিৰত উজ্জ্বল ৰ’দ। সকলো সোনকালেই ওলাই ত্ৰিভুৱন ইণ্টাৰনেচনেল এয়াৰপৰ্ট পালেগৈ। অত্যাধুনিক এয়াৰ পৰ্টটোত আজিকালি ব্যস্ততা বৰ বাঢ়িছে। সোনকালেই ছেক্ ইন কৰি তেওঁলোকে বিমানলৈ অপেক্ষা কৰি থাকিল।\nBuddha Air ৰ দুখন Twin Otter তেওঁলোকৰ বাবে বুক কৰা হৈছিল, এখনে চাৰিটাকৈ ট্ৰিপ মাৰিব।\nটুইন অটাৰ প্লেনখন একেবাৰে সৰু, দেখিলেই মৰম লগা। চাপৰিহে সোমাব লাগে। এয়াৰহোষ্টেছজনীও কুঁজা হৈহে অহাযোৱা কৰে। ককপিটতো দুৱাৰ চুৱাৰ নাই, গোটেইখন ধোবাং বাং।\nসি যি কি নহওক, পুৱা চাৰে ন বজাত ফটাঢুলীয়াসকলৰ প্ৰথম বেটচটো লৈ এখন এৰোপ্লেন উৰা মাৰিলে। কেইজনমানৰ আকৌ এইটো প্ৰথম বিমান যাত্ৰা। তাতে মানুহ বেছি হোৱাৰ বাবে দুই এজন Aisle টোতে মুঢ়া পাতি বহিব লগা হ’ল, চীট বেল্টৰ সলনি নাৰিকলৰ ৰচীৰে তেওঁলোকক কাষৰ ছিটকেইটাত আঁটি আঁটি বান্ধি দিয়া হ’ল, লৰচৰ কৰিব নোৱাৰাকৈ।\nযাজ্ঞ্যক মণীষাৰ ছিটটোত বান্ধি দিয়া বাবে ধ্ৰুৱৰ অলপ খং উঠিল। কিন্তু পিছ মুহুৰ্ততে ভাৱিলে, যাজ্ঞ্যক চোৰ বন্ধাদি যি বান্ধোন দিয়া হৈছে, সি আঙুলি এটাও লৰচৰ কৰিব নোৱাৰে। গতিকে বিশেষ বিপদ নাই।\nটুইন অ’টাৰখন শুকুলা মেঘৰ ওপৰলৈ উঠিল। তেতিয়াহে ৰাইজে অলপ বাহিৰলৈ চালে। প্লেনখন বৰফে আবৰা পৰ্বতবোৰৰ মাজে মাজে উৰিছে। পৰ্বতবোৰ ওখ হৈ হৈ এসময়ত অদৃশ্য হৈ গৈছে। ভয়ংকৰ দৃশ্য, গা শিয়ৰি উঠে।\n: আমি সেই আকাশলংঘী পৰ্বতবোৰৰ সকলোতকৈ ওখটোতে উঠিম।\nইৰাণীয়ে সকলোকে জনালে। কথাটো শুনিও কিন্তু কাৰো বিশ্বাস কৰিবলৈ মন নগ’ল। এনেই প্লেনখন ভূমিকম্পত কঁপা দি কঁপি আছে, তাতে আকৌ এই ভয়ংকৰ কথাবোৰ কেনেকৈ ভাবিব পাৰি? ইষ্টদেৱতাৰ নাম লৈ সকলোৱে ছিটবোৰত খামুচি ধৰি থাকিল।\nযাজ্ঞ্যৰ নিজকে গব্বৰ সিঙে বান্ধি থোৱা ‘বীৰু’ যেন লাগিল। মণীষাই ভয় খাইছে আৰু সি একো কৰিব নোৱাৰে। চকুৰ ইংগিতেৰে সি বুজাব চেষ্টা কৰি আছে – মই আছো, একো নহয়। হ’লেও দুইটাৰে একলগে হ’ব, আমাৰ প্ৰেম অমৰ হ’ব।\nমণীষাৰ সেইবোৰলৈ মনকাণ নাই, তাই ভাবি আছে এনে সময়ত কি কৰিব লাগে, মগজেও কাম নকৰা হৈছে। হঠাত কিবা এটা মনত পৰাৰ দৰে তাই গাবলৈ ধৰিলে,\n“জয় হনুমান জ্ঞান গুণ সাগৰ,\nজয় কপিস তিনো লোক উজাগৰ,\nৰাম দূত অতুলিত বল ধামা,\nঅঞ্জনি পুত্ৰ পৱন সুত নামা,\nমহাবীৰ বিক্ৰম জয় বজৰংগী,\nকুমতি নিবাৰ সুমতি কে সংগী। …………..”\nমনী‍ষাই হনুমান চালিছা গোৱা শুনি সকলোৱে তাইৰ ফালে ঘুৰি চালে, আৰু লাহে লাহে সকলোৱে তাত যোগ দিলে। সৰু বিমানখন হনুমান বন্দনাৰে মুখৰিত হৈ উঠিল।\nবিমানখন হালি জালি গৈ আছে, মাজে মাজে ঘপকৈ বহুত তললৈ নামি যায়। মানুহবোৰে চিঞৰি উঠে। ইমান বিপদজনক যাত্ৰাতো কিন্তু পাইলটজনৰ ভাৱান্তৰ নাই, এবাৰ কফি খায়, নিউজ পেপাৰ পঢ়ে, এবাৰ এয়াৰহোষ্টেছগৰাকীক কিবা এটা কয়, তাই হাঁহি হাঁহি কৃত্ৰিম অভিমান কৰি আঁতৰি আহে। মাজে মাজে তাই পাইলটৰ কান্ধ পিটিকি দিয়ে, পিঠিতে বাগৰি পৰে।\n: এই জহনীতযোৱাকেইটাই কেলি কৰিবলৈ সময় নেপালে আৰু! এইফালে মানুহখিনিৰ ভয়ত অৱস্থা নাই। সিহঁতৰ খিকিন্দালি চোৱা। উজান বজাৰত হ’ব লাগিছিল, প্লেন ৰখাই দুইটাকে দুচৰ দিলোহেঁতেন।\n— এগৰাকীয়ে চোবাই চোবাই কোৱাদি ক’লে।\nহঠাত তেওঁলোকে পাহাৰৰ শীৰ্ষত পকা ৰাষ্টাৰ দৰে কিবা এটা দেখা পালে। পাইলটেও খিকিন্দালি সামৰি জয়ষ্টিকডাল খামুছি ধৰিলে। সকলোৱে বুজি পালে সেয়া – টেনজিং হিলাৰী এয়াৰপৰ্ট, লুকলা। বিশ্বৰ সকলোতকৈ উচ্চস্থানত থকা বিমানবন্দৰবোৰৰ এটা। এই অঞ্চলত এয়াৰপৰ্ট সাজিব পাৰি বুলি কোনেও কল্পনাই কৰিব পৰা নাছিল। প্ৰথম এভাৰেষ্ট বিজয়ী এডমাণ্ড হিলাৰীয়ে কিবা এটা অদ্ভুত পৰিকল্পনা কৰিলে, তেওঁৰে ব্যক্তিগত উদ্যোগত পৃথিৱীৰ এই সকলোতকৈ বিপদজনক এয়াৰপৰ্টটো গঢ়ি উঠিল। লুকলাই আজিকালি সকলো এভাৰেষ্ট আৰোহীৰ বাবে গেটৱে’।\nলুকলা এয়াৰপৰ্টটো একেবাৰে সৰু, পাহাৰ শিখৰত থকা এয়াৰপৰ্টটোৰ এফালে থিয় গড়া, আনফালে দেৱালৰ দৰে এখন পাহাৰ। গতিকে ইয়াত উঠা নমা কৰিবৰ বাবে এৰোপ্লেন বিলাকত STOL (ছৰ্ট টেক অফ এণ্ড লেণ্ডিং) ব্যৱস্থা থকা প্ৰয়োজনীয়। ইয়াৰ ৰানৱেটোৰ দৈৰ্ঘ্য মাত্ৰ ৪৫০ মিটাৰ, গতিকে ইয়াত বয়িং, এয়াৰ বাছ আদি ডাঙৰ প্লেন নামিব নোৱাৰে। আৰু লেণ্ডিঙৰ পাছত প্লেনৰ গতিবেগ কমাবলৈ ৰানৱেটো ১২° কোণত ক্ৰমান্বয়ে ওখ কৰি নিয়া হৈছে।\nপ্লেনখনে টাচ্চডাউন কৰাৰ লগে লগে পাইলটে একেলগে সকলো ইমাৰজেন্সি ষ্ট’প মেকানিজম এপ্লাই কৰি দিলে, সেয়াই নিয়ম। নহ’লে প্লেনখনে সিপাৰৰ দেৱালৰ দৰে পাহাৰটোত খুন্দা মাৰিবগৈ। টাচ্চডাউনৰপৰা টেক্সি কৰালৈকে কোনেও উশাহ নল’লেই বুলি ক’ব পাৰি। শেষত যেনিবা প্লেনখন কেনেবাকৈ ৰ’লগৈ। সকলোৱে মনে মনে ভগৱানক ধন্যবাদ জনালে।\nবয় বস্তুৰে সৈতে সকলো নামি আহিল। লুকলা এখন সৰু গাওঁ, ইয়াত হোটেল আদি নাই, কিছুমান সৰু সৰু পাণদোকানৰ দৰে ঘৰ আছে – সেইবোৰক ‘কফি হাউচ’ বুলি কোৱা হয়। এনেকুৱা কেইবাটাও ‘কফি হাউচ’তে ৰাইজৰ থকাৰ ব্যৱস্থা কৰা হৈছে।\nসন্ধিয়ালৈকে সকলো ফটাঢুলীয়া আহি লুকলা পালেহি। এতিয়া অলপ এক্লেমেটাইজ কৰিব লাগিব। সকলো খোজ কাঢ়ি ফুৰিবলৈ ওলাই গ’ল।\nসন্ধিয়া আকৌ মুখিয়ালৰ লগত মেল বহিল। হেমন্তদাই নিজৰ স্বভাৱ সিদ্ধ গাম্ভীৰ্যৰে আৰম্ভ কৰিলে।\n: ইয়াৰপৰাই আমাৰ আচল অভিযান আৰম্ভ হ’ব। গতিকে আপোনালোক মানসিক ভাৱে সাজু হওক। কাৰোবাৰ যাবলৈ ইচ্ছা নাই যদি এতিয়াও কওক, তেওঁক ঘুৰাই পঠোৱাৰ ব্যৱস্থা কৰা হ’ব। সকলোৱে কেপ্টেইন ইৰাণী আৰু শ্বেৰ্পাসকলৰ কথামতে চলিব লাগিব। ইয়াৰ পাছত পদে পদে বিপদ, সাৱধান হৈ থাকিব। কোনেও বেছি এডভেন্সাৰ নকৰিব। কথা বতৰা পাতি নিজৰ শক্তি ক্ষয় নকৰিব। ভগৱান আৰু গুৰুৰ ওপৰত ভৰষা ৰাখিব।\n: কিন্তু আমি যাম কিহত? ইয়াত দেখোন একো গাড়ী চাৰি দেখা নাই, ৰিক্সাও নাই – সেয়া অনামিকাৰ উৎকণ্ঠিত মাত।\n: ইয়াৰপৰা আমি খোজকাঢ়ি যাব লাগিব, নেজানা নেকি? – ইৰাণীৰ অলপ খঙেই উঠিল।\n: খোজকাঢ়ি? মই নোৱাৰোঁ দেই। হে ৰাম, ইমান দূৰ আহি এতিয়া খোজকাঢ়িবহে লাগিব?\n: হয় হয়! নোৱাৰোঁ আমি খোজকাঢ়িব। আমাক কিবা বেলেগ ব্যৱস্থা কৰি দিয়ক। আমি জানো নহয়, ইয়াত ঘোঁৰা পোৱা যায়। যোৱাবাৰ আমি বৈষ্ণোদেৱীলৈ যাওতেও ঘোঁৰাত গৈছিলোঁ। আৰু সেইকেইটাক কৈ দিব, ঘোঁৰা একেবাৰ এভাৰেষ্ট শৃংগলৈকে যাব লাগিব। যি পইচা লাগে আমি দিম। — কেইবাগৰাকীও মহিলাই অনামিকাক সমৰ্থন কৰিলে।\nমুখিয়াল আৰু বাকীসকলে গম পালে, এওঁলোকক বুজাই লাভ নাই। তেওঁলোকে আঁতৰি গৈ শ্বেৰ্পাকেইজনৰ লগত কিবা আলোচনা কৰিলে। কমচে কম ‘নামচে বজাৰ’লৈকে ঘোঁৰা বা খচ্ছৰৰ ব্যৱস্থা কৰিব লাগিব। তাৰ পাছত যি হয় হ’ব।\nবহু বিচাৰ খোছাৰ কৰাৰ পাছত কেইটামান ‘য়াক’ পোৱা গ’ল। হেলিকপ্টাৰৰ কথাও ভৱা হৈছিল, কিন্তু লাহে লাহে এনেকৈ গ’লে এক্লেমেটাইজ হ’ব, হেলিকপ্টাৰত গ’লে নামচে বজাৰত গৈ হাই অলটিটিউড চিকনেছ হ’ব পাৰে। লগতে খৰছাও বহুত বাঢ়িব।\nপিছদিনা ৰাতিপূৱা যিমান পাৰি সোনকালে যাত্ৰা আৰম্ভ কৰাৰ সিদ্ধান্ত লোৱা হ’ল।\nবি. দ্ৰ.: ব্যংগৰ খাতিৰত তথ্যৰ কিছু এৰাধৰা কৰিব লগা হৈছে, আগলৈয়ো হৈ থাকিব। তাৰ বাবে আগতীয়াকৈ ক্ষমা খুজিলোঁ।\n« নাৰী তুমি অনন্যা– ৰচনাঃ শ্ৰী সঞ্জীৱ মজুমদাৰ\nকাপ আৰু কাকতৰ কথোপকথন – লক্ষ্মীনাথ বেজবৰুৱা »\nভাল লাগিছে এডভেন্সাৰ টো দাদা।


‘মানুহক হত্যা কৰি বেদখলমুক্ত কেতিয়াও কৰিব নোৱাৰি’ :লুৰীণজ্যোতি গগৈ\nছিপাঝাৰৰ ঢলপুৰত উচ্ছেদ কৰা সকলক পুনৰ সংস্থাপনৰ দাবী লুৰীণজ্যোতি গগৈৰ\n‘সভ্য সমাজৰ কাৰণে মানুহক হত্যা কৰি বেদখলমুক্ত কেতিয়াও কৰিব নোৱাৰে। মৃতদেহৰ ওপৰত অতি বৰ্বৰভাৱে গুৰিয়াই, লাঠিচালনা কৰি সমগ্ৰ পৃথিৱীৰ সন্মুখত অসমীয়া লোকক লজ্জিত কৰিলে’। ছিপাঝাৰৰ ঢলপুৰত চলা উচ্ছেদক লৈ এই মন্তব্য কৰে অসম জাতীয় পৰিষদৰ সভাপতি লুৰীণজ্যোতি গগৈয়ে।\nইপিনে, ছিপাঝাৰৰ ঢলপুৰত উচ্ছেদ কৰা সকলক পুনৰ সংস্থাপনৰ দাবী লুৰীণজ্যোতি গগৈৰ।\nতেওঁ কয় ‘উচ্ছেদিত লোকসকল যদি ভাৰতীয় নাগৰিক হয় তেন্তে তেওঁলোকক পুনৰ সংস্থাপিত কৰিব লাগিব। এইটো উচ্চতম ন্যায়ালয়ৰ নিৰ্দেশনা। তেওঁলোক এতিয়ালৈকে বিদেশী বুলি প্ৰমাণিত হোৱা নাই। বিদেশী ঘোষণা বিদেশী ন্যায়াধীকৰণ আৰু NRC য়ে কৰিব।‘\nতাৰোপৰি, উচ্ছেদৰ সময়ত কোনো লোক যাতে সমস্যাৰ সন্মুখীন নহয় বা মৃত্যুমুখত নপৰে সেই কথাৰ প্ৰতি লক্ষ্য ৰাখিব লাগিব বুলিও গগৈয়ে কয়।\n‘কিন্তু ঢলপুৰৰ গৰুখুঁটিত ২ গৰাকী লোকৰ মৃত্যু আৰু আৰক্ষী আহত হোৱাটোৱে চৰকাৰৰ সম্পূৰ্ণ ব্যৰ্থতা উদঙাই দিছে’। গগৈয়ে এইদৰে কয়।\nইপিনে, খোদ মুখ্যমন্ত্ৰীয়ে উচ্ছেদিত লোকক ৬-৭ বিঘা মাটি দিব বুলি ঘোষণা কৰিছিল বুলি উল্লেখ কৰি গগৈয়ে লগতে কয় ‘অৰ্থাৎ চৰকাৰৰ মতে তেওঁলোক বিদেশী হয় নে নহয় প্ৰমাণিত হোৱা নাই। কিন্তু সাম্প্ৰদায়িক বাতাবৰণ সৃষ্টি কৰি এক ভাঙোনমুখী পৰিবেশৰ সৃষ্টি কৰিবলৈ প্ৰায়বোৰ লোক উঠি পৰি লাগিছে।‘\nবৃহস্পতিবাৰৰ দিনটোত ৬০০ মানুহ থকা অঞ্চলত ১০ হাজাৰ লোক কেনেকৈ সমবেত হ’ল তাৰো এক উচ্চ পৰ্য্যায়ৰ তদন্ত হ’ব লাগে বুলি লুৰীণজ্যোতি গগৈয়ে দাবী তোলে।\nগগৈয়ে আৰু কয় ‘উচ্ছেদিত মাটিসমূহত কাৰোবাৰ ৰঙা চকু আছে নেকি? এই প্ৰশ্নও মানুহৰ মাজলৈ আহিছে। কোনোবাই ছ’চাইটিৰ হতুৱাই মাটি দখল কৰিব নেকি? য’ত বেদখল হৈছে তাত উচ্ছেদ হ’ব লাগিব। এইখিনি ঠাইতে উচ্ছেদ কৰি কেৱল যাতে থমকি নৰয়’।\nতদুপৰি, সত্ৰৰ মাটি বেদখলমুক্ত কিমান হ’ল তাৰ শ্বেতপত্ৰ প্ৰকাশ কৰিবলৈ চৰকাৰক দাবী তুলি লগতে কয় ‘তিনিচুকীয়া জিলাতো ৪ লাখ বিঘাতকৈ অধিক মাটি বেদখল হৈ আছে সেইখিনি কেতিয়া উচ্ছেদ কৰিব?’


Clomazole S in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Clomazole S ar byavahar, ppali, parshwakriya, upkaar, kriya-pratikriya aaru satarkatabani\nClomazole S के प्रकार चुनें\nClomazole S Cream\nClomazole S ৰ মূল্য আৰু পেকৰ চাইজ - Clomazole S Price and Pack Size in Assamese\nClomazole S की जानकारी\nClomazole S ৰ লাভ আৰু ব্যৱহাৰসমূহ- Clomazole S Benefits & Uses in Assamese\nClomazole S ৰ পালি আৰু সেয়া কেনেদৰে ল'ব- Clomazole S Dosage & How to Take in Assamese\nClomazole S-ৰ উপাদানসমূহ- Clomazole S Active Ingredients in Assamese\nClomazole S ৰ পাৰ্শ্চক্ৰিয়াসমূহ- Clomazole S Side Effects in Assamese\nClomazole S সংক্ৰান্ত সতৰ্কতাবাণীসমূহ- Clomazole S Related Warnings in Assamese\nঅইন দৰৱৰ সৈতে Clomazole Sৰ গুৰুতৰ ক্ৰিয়া-প্ৰতিক্ৰিয়া- Severe Interaction of Clomazole S with Other Drugs in Assamese\nClomazole S মতভেদসমূহ- Clomazole S Contraindications in Assamese\nClomazole S ৰ বিষয়ে সততে সোধা প্ৰশ্নসমূহ- Frequently asked Questions about Clomazole S in Assamese\nখাদ্য আৰু মদৰ সৈতে Clomazole S ক্ৰিয়া-প্ৰতিক্ৰিয়া- Clomazole S Interactions with Food and Alcohol in Assamese\nClomazole S ৰ লাভ আৰু ব্যৱহাৰসমূহ - Clomazole S Benefits & Uses in Assamese\nClomazole S তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nClomazole S ৰ পালি আৰু সেয়া কেনেদৰে ল'ব - Clomazole S Dosage & How to Take in Assamese\nClomazole S-ৰ উপাদানসমূহ - Clomazole S Active Ingredients in Assamese\nClomazole S ৰ পাৰ্শ্চক্ৰিয়াসমূহ - Clomazole S Side Effects in Assamese\nগৱেষণাৰ ভিত্তিত, Clomazole S ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nClomazole S সংক্ৰান্ত সতৰ্কতাবাণীসমূহ - Clomazole S Related Warnings in Assamese\nClomazole S-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nClomazole S গৰ্ভাবস্থাৰ সময়ত গ্ৰহণ কৰা সুৰক্ষিত।\nClomazole S-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nClomazole S এ স্তনপান কৰোৱাৰ সময়ত কোনো ক্ষতিকৰ প্ৰভাব নেপেলায়।\nবৃক্কত Clomazole S কি প্ৰভাৱ দেখা গৈছে?\nবৃক্ক ৰ বাবে Clomazole S ক্ষতিকাৰক নহয়।\nযকৃতত Clomazole S কি প্ৰভাৱ দেখা গৈছে?\nClomazole Sৰ কলিজা ৰ ওপৰত কোনো পাৰ্শ্ব-প্ৰতিক্ৰিয়া নাই।\nহৃদযন্ত্ৰৰ ক্ষেত্ৰত Clomazole S ৰ কি প্ৰভাৱ দেখা গৈছে?\nহৃদয় ৰ বাবে Clomazole S ক্ষতিকাৰক নহয়।\nঅইন দৰৱৰ সৈতে Clomazole Sৰ গুৰুতৰ ক্ৰিয়া-প্ৰতিক্ৰিয়া - Severe Interaction of Clomazole S with Other Drugs in Assamese\nClomazole S তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nClomazole S মতভেদসমূহ - Clomazole S Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Clomazole S লোৱা অনুচিত যাতে -\nClomazole S ৰ বিষয়ে সততে সোধা প্ৰশ্নসমূহ - Frequently asked Questions about Clomazole S in Assamese\nএই Clomazole S-এ অভ্য়াস বা নিচাৰ সৃষ্টি কৰে নেকি?\nনহয়, Clomazole S লোৱাটোৱে কোনো আসক্তিৰ সৃষ্টি নকৰে।\nহয়, আপুনি Clomazole S লোৱাৰ পিছত বাহন অথবা গধুৰ মেচিন অপাৰেট কৰিব পাৰে যিহেতু ই কোনোধৰণৰ তন্দ্ৰাভাৱৰ সৃষ্টি নকৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Clomazole S লোৱা উচিত।\nClomazole S য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Clomazole S ক্ৰিয়া-প্ৰতিক্ৰিয়া - Clomazole S Interactions with Food and Alcohol in Assamese\nখাদ্য আৰু Clomazole Sৰ ক্ৰিয়া-প্ৰতিক্ৰিয়া\nখাদ্যৰ সৈতে Clomazole S লোৱাটোৱে একো সমস্যাৰ সৃষ্টি নকৰে।\nমদ আৰু Clomazole Sৰ মাজৰ প্ৰতিক্ৰিয়া\nClomazole S লৈ থকা অৱস্থাত মদ্যাপন কৰাটোৱে পাৰ্শ্চক্ৰিয়াৰ সৃষ্টি নকৰে। যাহওক, আপুনি সাৱধান হোৱাটো আপোনাৰ বাবে মংগলজনক।\nClomazole S से जुड़े सवाल और जवाब\nक्‍या स्‍कैल्‍प पर Clomazole S इस्‍तेमाल कर सकते हैं?\nजी हां, स्‍कैल्‍प पर Clomazole S का इस्‍तेमाल कर सकते हैं लेकिन Clomazole S स्‍कैल्‍प पर होने वाले फंगल इंफेक्‍शन (टिनिआ कैपिटिस) पर कम ही असर करती है। स्‍कैल्‍प पर फंगल इंफेक्‍शन की दवा और सही इलाज के लिए डर्मेटोलॉजिस्‍ट से बात करें।\nक्‍या Clomazole S के कारण बाल झड़ सकते हैं?\nClomazole S के कारण बाल नहीं झड़ते हैं। अब तक Clomazole S के कारण बाल झड़ने का कोई भी मामला सामने नहीं आया है। हालांकि, अगर Clomazole S के इस्‍तेमाल पर बाल झड़ने की समस्‍या हो रही है तो डॉक्‍टर से इस बारे में सलाह लें।\nक्‍या Clomazole S एंटी-बैक्‍टीरियल है?\nनहीं, Clomazole S एंटी-फंगल दवा है। Clomazole S का इस्‍तेमाल एंटी-फंगल इंफेक्‍शन जैसे कि टिनिया कोर्पोरिस (त्वचा या स्कैल्प पर फंगल इंफेक्शन या रिंगवर्म), टिनिया क्रूरिस (यौन अंगों की त्वचा पर फंगल इंफेक्शन), टिनिया पेडिस (पैर की उंगलियों के बीच फंगल इंफेक्शन), क्यूटेनिअस कैंडिडायसिस (त्वचा और नाखूनों में फंगल इंफेक्शन, टिनिआ वर्सिकलर (त्वचा पर फीके रंग के धब्बे पड़ना और वजाईनल कैंडिडायसिस (वर्जाइना में यीस्ट इंफेक्शन) के इलाज में किया जाता है।\nClomazole S कैसे काम करती है?\nClomazole S साइटोक्रोम पी450 एंजाइम लैनोस्‍टेरोल 14 डेमेथिलेस फंगल को रोकने का काम करती है। Clomazole S फंगल कोशिकाओं की झिल्‍ली में असामान्यताओंं का कारण बनने वाले एर्गोस्टेरॉल के संश्लेषण को रोक देती है। परिणामस्‍वरूप, संक्रमण पैदा करने वाले कवक मर जाते हैं।\nक्‍या एक्‍ने के लिए Clomazole S का इस्‍तेमाल कर सकते हैं?\nएक्‍ने एंटी-फंगल संक्रमण की वजह से नहीं होते हैं इसलिए एक्‍ने में Clomazole S का इस्‍तेमाल नहीं कर सकते हैं। एक्‍ने की दवा और सही इलाज के लिए डर्मेटोलॉजिस्ट से बात करें।\nClomazole S ৰ অনুকল্প - Substitutes for Clomazole S in Assamese\nClomazole S के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Clomazole S লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Clomazole S ব্যৱহাৰ কৰিছিল নেকি?\nআপুনি কিমান পৰিমাণে Clomazole S সেৱন কৰিছিল?\nআপুনি Clomazole S ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Clomazole S সেৱন কৰে?


দুখীয়া মহিলালৈ উপহাৰ মোদী চৰকাৰৰঃ পাচঁ কেজিৰ গেছ চিলিণ্ডাৰ দিয়াৰ সিদ্ধান্ত!– News18 Assam\nদুখীয়া মহিলালৈ উপহাৰ মোদী চৰকাৰৰঃ পাচঁ কেজিৰ গেছ চিলিণ্ডাৰ দিয়াৰ সিদ্ধান্ত!\n»দুখীয়া মহিলালৈ উপহাৰ মোদী চৰকাৰৰঃ পাচঁ কেজিৰ গেছ চিলিণ্ডাৰ দিয়াৰ সিদ্ধান্ত!\nUpdated:May 29, 2019, 8:10 AM IST\nপ্ৰধানমন্ত্ৰী উজ্বলা যোজনাৰ জৰিয়তে এই দ্বিতীয়টো কাৰ্যকালত মোদী চৰকাৰে প্ৰদান কৰিব পাঁচ কেজি ওজনৰ গেছ চিলিণ্ডাৰ । ইতিমধ্যে আৰম্ভ হৈছে আচঁনিখনৰ প্ৰাৰম্ভিক কাম কাজ।\nLast Updated: May 29, 2019, 8:10 AM IST\nমোদী চৰকাৰৰ প্ৰথমটো কাৰ্যকালত কেন্দ্ৰীয় চৰকাৰৰ এখন অন্যতম সফল আচঁনি আছিল প্ৰধানমন্ত্ৰী উজ্বলা যোজনা। আঁচনিখনৰ জৰিয়তে দেশৰ দৰিদ্ৰ সীমা ৰেখাৰ মহিলাসকলক বিনামূলীয়া গেছ প্ৰদান কৰা হৈছিল। উজ্বলা যোজনাৰ অধীনত কেৱল মহিলা সকলৰ নামতহে পঞ্জীয়ন হৈছিল বিনামূলীয়া চিলিণ্ডাৰ। ২০১৯ ৰ লোকসভা নিৰ্বাচনত জয়লাভ কৰাৰ পিছত ৩০ মে’ত দ্বিতীয়টো কাৰ্যকালৰ বাবে প্ৰধানমন্ত্ৰী হিচাপে শপত লব প্ৰধানমন্ত্ৰী নৰেন্দ্ৰ মোদীয়ে। কিন্তু কাৰ্যকাল আৰম্ভ নহওতেই চৰকাৰে উজ্বলা আঁচনিক অধিক গতিশীল কৰিবলৈ হাতত লৈছে এই নতুন পৰিকল্পনা।\n৫ কেজিৰ চিলিণ্ডাৰ দিয়াৰ লগে লগে যে দেশৰ দৰিদ্ৰ সীমা ৰেখাৰ তলৰ মহিলাসকল উজ্বলা যোজনাৰ অধীনত আগতকৈ যে অধিক পৰিমাণে উপকৃত হ’ব সেয়া নিশ্চিত।\nসেইদৰে নতুন চৰকাৰে প্ৰথম ১০০ দিনৰ বাবে ইতিমধ্যে কাৰ্যপন্থা হাতত লৈছে। ১০০ দিনৰ ভিতৰত উজ্বলা আঁচনিৰ অধীনত নতুন গেছ কানেক্চন ৮ কাটিলৈ বৃদ্ধি কৰাৰ লক্ষ্য স্থিৰ কৰিছে কেন্দ্ৰীয় চাৰকাৰে। ইতিমধ্যে দেশৰ প্ৰায় ৭.১৯ কোটি মহিলা উপকৃত হৈছে এই আচঁনিৰ জৰিয়তে।\nFirst published: May 29, 2019, 8:10 AM IST


inaInterview tmc leader sushmita-dev-said-till-now-himanta-biswa-sarmas-people-are-there-in-congress কংগ্ৰেছৰ ভিতৰত এতিয়াও আছে হিমন্ত বিশ্ব শৰ্মাৰ মানুহ, বিশেষ সাক্ষাৎকাৰত সুস্মিতাই খুলিলে মুখ– News18 assam\nSushmita Dev: কংগ্ৰেছৰ ভিতৰত এতিয়াও আছে হিমন্ত বিশ্ব শৰ্মাৰ মানুহ, বিশেষ সাক্ষাৎকাৰত সুস্মিতাই খুলিলে মুখ\nসুস্মিতা দেৱে অভিযোগ কৰিছিল, 'অসম কংগ্ৰেছৰ ভিতৰত এতিয়াও হিমন্ত বিশ্ব শৰ্মাৰ লোক আছে, গতিকে কংগ্ৰেছৰ বাবে অসমত যুঁজ দিয়াটো কঠিন হৈ পৰিছে।'\nLast Updated : August 23, 2021, 20:36 IST\nসদ্য কংগ্ৰেছত্যাগী সুস্মিতা দেৱে যোগ দিছে তৃণমূলত। আৰু বিজেপিশাসিত অসম, ত্ৰিপুৰাত তৃণমূল নেতা মমতা বেনাৰ্জীৰ অন্যতম সেনাপতি হ'বলৈ গৈ আছে তেওঁ। শিলচৰৰ প্ৰাক্তন কংগ্ৰেছ সাংসদ তথা মহিলা কংগ্ৰেছৰ প্ৰাক্তন সভাপতি সুস্মিতা দেৱে ইতিমধ্যে তেওঁৰ ৰাজ্য অসমত ভৰি দিয়েই শ্লোগান দিছে, 'খেলা হ'ব'।\nকিন্তু সুস্মিতাই প্ৰকাশ কৰা নাছিল যে তেওঁ এতিয়ালৈকে কংগ্ৰেছ কিয় এৰিছিল। তাৰ পৰিৱৰ্তে তেওঁ অভিষেক বেনাৰ্জী আৰু ৰাহুল গান্ধীৰ যুটিৰ সপোনৰ বিষয়ে কৈছে। অৱশ্যে NEWS–18 বাংলাক দিয়া এক বিশেষ সাক্ষাৎকাৰত সুস্মিতাই অসমৰ কংগ্ৰেছৰ ভিতৰুৱা পৰিস্থিতি সন্দৰ্ভত উল্লেখ কৰে।\nআপুনি তৃণমূলত যোগদান কৰি কেনে অনুভৱ কৰিছে?\n–এইটো এটা ভাল অনুভৱ, বিশেষকৈ যেতিয়া আপুনি দক্ষিণ ভাৰতৰ পৰা ফোনকল পায় আৰু তেওঁলোকে মমতা দিদিৰ বিষয়ে কয়, মই দেশজুৰি জনপ্ৰিয়তা থকা নেতাৰ বাবে কাম কৰি থকাটোৱে এটা ভাল অনুভৱ দিয়ে। সকলোৱে মোৰ পদক্ষেপক আদৰণি জনাইছে আৰু উত্তৰ-পূৰ্বাঞ্চলত, নিশ্চিতভাৱে মই মোৰ আদৰ্শ সলনি কৰা নাই, সেয়েহে আমাৰ পাৰিবাৰিক সদিচ্ছা আৰু মোৰ গৃহ ৰাজ্যৰ লোকসকলে ভাল অনুভৱ কৰিছে আৰু সমগ্ৰ ভাৰতৰ পৰা বৃহৎ সংখ্যক শুভেচ্ছা পাইছো।\nউত্তৰ–পূৰ্বাঞ্চলত কংগ্ৰেছৰ স্থিতি কি আৰু আপোনাৰ পৰিকল্পনাবোৰ কেনে?\n–দলটোৱে সেইটো সিদ্ধান্ত ল'ব, কিন্তু বিশেষকৈ অসম সন্দৰ্ভত ক'ব লাগিলে অসমত কংগ্ৰেছ, অগপ, এ.ইউ.ডি.এফ, বিজেপি দল আছে। এ.ইউ.ডি.এফৰ দৰে বাকীবোৰেও বিজেপিৰ সৈতে আপোচ কৰা দেখা গৈছে। তেওঁলোক সকলোৱে হিমন্ত বিশ্ব শৰ্মাৰ বিষয়ে ভাল কথা উল্লেখ কৰিছে। তেন্তে অসমত বিৰোধী ক'ত আছে? সকলোৱে বিজেপিৰ সৈতে আপোচ কৰিছে, আৰু সেয়েহে টিএমচিয়ে তাত ভাল প্ৰদৰ্শন কৰিব পাৰিব।\nআপুনি কৈছে যে কংগ্ৰেছে বিজেপিৰ সৈতে আপোচ কৰিছে?\n–হয়, মই অনুভৱ কৰোঁ যে সেইটো ভুল হ'ব পাৰে কিন্তু এই মিত্ৰতাটোতো এইউডিএফৰ জৰিয়তে হিমন্ত বিশ্ব শৰ্মাৰ হাত আছিল। হিমন্ত বিশ্ব শৰ্মাৰ লোক এতিয়াও কংগ্ৰেছত আছে। আনহাতে, তেওঁলোকে তাত মিত্ৰতা বুলি কৈ আছে যদিও ৰাজ্যসভাত কৈছে যে তেওঁলোকে আন কিবা পৰিকল্পনা কৰিছে, গতিকে তেওঁলোক সম্পূৰ্ণৰূপে বিভ্ৰান্ত, তেওঁলোকে সঁচাকৈয়ে নাজানে তেওঁলোকে কি কৰি আছে। যিসকল লোকৰ চৰকাৰৰ বিৰুদ্ধে অভিযোগ আছে, তেওঁলোকে নাজানে তেওঁলোকৰ হৈ কোনে কথা পাতিব। তৃণমূলে মমতাৰ দৃষ্টিভঙ্গী মতে লোকসকলৰ বাবে কাম কৰিব আৰু জনসাধাৰণৰ সমস্যাৰ হৈ আন্দোলন কৰিব। ক্ষমতাৰ ৰাজনীতি আমাৰ মটো (Moto) নহয়, সংগঠনক শক্তিশালী কৰোটোহে গুৰুত্বপূৰ্ণ।\nত্ৰিপুৰাৰ বিষয়ে আপুনি কি ভাবে\n-কংগ্ৰেছৰ কথা ক'বলৈ গ'লে ক'ব লাগিব কংগ্ৰেছে ত্ৰিপুৰাক সম্পূৰ্ণৰূপে অৱহেলা কৰিছে। তেওঁলোকৰ বাবে ইয়াত মাত্ৰ লোকসভাৰ ২খন আসন আছে। কিন্তু মমতা বা অভিষেকৰ বাবে এই দৃষ্টিভংগী বেলেগ। তেওঁলোক ত্ৰিপুৰাক লৈ সম্পূৰ্ণৰূপে মনোনিৱেশ কৰিছে। তেওঁলোকে ত্ৰিপুৰাৰ বিষয়বোৰ গুৰুত্বসহকাৰে গ্ৰহণ কৰি আছে। যিদিনা কংগ্ৰেছে বাঁওপন্থীৰ সৈতে মিত্ৰতাৰ চুক্তিৰ কথা কৈছিল, সেইদিনলৈ লক্ষ্য কৰিলে দেখিব ত্ৰিপুৰাত ২ বছৰ ধৰি এটা উদাহৰণ নাই যে তাত কংগ্ৰেছৰ কোনো সমিতি আছিল।\nআপুনি অভিষেক আৰু ৰাহুল গান্ধীক কেনেদৰে বিচাৰি পায়?\nঅভিষেক বেনাৰ্জীৰ মাজত কিবা এটা কৰাৰ তাড়না আছে, দলটোৰ বাবে তেওঁৰ আন্তৰিক প্ৰচেষ্টা বাৰে বাৰে সন্মুখলৈ আহিছে। তেওঁ নিজকে প্ৰমাণ কৰিছে। ৰাহুল গান্ধীৰো এক দৃষ্টিভংগী আছে, তেওঁ আদৰ্শবাদী। অভিষেকৰ দৃঢ়তা আছে আৰু তেওঁৰ অধীনত কাম কৰি সুখী।\nজি২৩ৰ পৰামৰ্শৰ সম্পৰ্কত আপুনি কি ক'ব, আৰু ২০২৪ চনত বিৰোধী কোন হ'ব বুলি ভাবে?\nচাওক, যিকোনো কথাই নহওক লাগিলে, বাহিৰত আপোনাৰ দলক সমালোচনা কৰাৰ তত্ত্বটো লৈ অহাটো সঠিক নহয়। মই কংগ্ৰেছৰ ওপৰত বেছি নকওঁ। এই মুহূৰ্তত চাওক এইটো ভাল যে ১৫টা দল একেলগে বহিছে। মমতা দিদি, পাৱাৰজী আৰু ছোনিয়াজীয়ে কোৱা কথাবোৰ আমি অনুসৰণ কৰিম। এইবাৰ ৰাষ্ট্ৰৰ মনোভাব বেলেগ আৰু এইবাৰ মানুহে ইয়াক বেলেগ ধৰণে বিচাৰ কৰিব।\nFirst published: August 23, 2021, 20:35 IST\nHimanta Biswa SarmaInterviewSusmita Dev joins TMC


বিচারকচরিত 18 - पवित्र बाइबिल [ইণ্ডিয়ান ৰিভাইচ ভাৰচন] - (বিচা 18)\nসেই সময়ত ইস্ৰায়েলৰ মাজত ৰজা নাছিল আৰু দান ফৈদে নিজে বাস কৰিবৰ অৰ্থে কোনো স্‍হায়ী ঠাই পোৱা নাছিল; কিয়নো তেওঁলোকৰ নিজৰ মাটি-বাৰী নাছিল। ইস্ৰায়েলৰ পৰিয়ালৰ আন লোকসকলে ইতিমধ্যে মাটি-বাৰী পাইছিল। কিন্তু দানৰ গোষ্ঠীৰ লোকসকলে মাটি-বাৰী পোৱা নাছিল।\nতেতিয়া দানৰ সন্তান সকলে নিজৰ বংশৰ মাজৰ পৰা পাঁচজন বীৰক দেশ চাই বুজ-বিচাৰ লবলৈ, চৰা আৰু ইষ্টায়োলৰ পৰা পঠিয়াই দিলে; আৰু তেওঁলোকক ক’লে, “তোমালোকে গৈ দেশৰ বুজ-বিচাৰ লোৱা।” তাতে তেওঁলোকে গৈ ইফ্ৰয়িম পৰ্ব্বতীয়া অঞ্চলৰ সেই মীখাৰ ঘৰৰ ওচৰ পাই তাতে ৰাতি থাকিল।\nতেওঁলোকে মীখাৰ ঘৰৰ ওচৰত থাকোঁতে, সেই লেবীয়া ডেকাৰ উচ্ছাৰণত তেওঁক চিনি পালে আৰু তেওঁৰ ওচৰলৈ গৈ সুধিলে, “এই ঠাইলৈ তোমাক কোনে আনিলে? আৰু ইয়াত তোমাৰ কি কাম?”\nতাতে তেওঁ তেওঁলোকক ক’লে, “মীখাই মোলৈ এই দৰে ব্যৱহাৰ কৰিলে; তেওঁ মোক বেতন দিবলৈ স্বীকাৰ কৰাত মই তেওঁৰ পুৰোহিত হ’লো।”\nতেতিয়া তেওঁলোকে তেওঁক ক’লে, “আমি তোমাক অনুৰোধ কৰোঁ, যাবলগীয়া পথত আমাৰ মঙ্গল হ’ব নে নহ’ব, সেই বিষয়ে আমি জানিবৰ কাৰণে, তুমি ঈশ্বৰক সোধা।”\nতাতে সেই পুৰোহিতে তেওঁলোকক ক’লে, “কুশলে যোৱা, তোমালোকে যাবলগীয়া পথ যিহোৱাৰ সাক্ষাতত আছে।”\nতাৰ পাছত সেই পাঁচজন লোকে প্রস্থান কৰি লয়িচ পাই দেখিলে যে, তাত থকা লোকসকল চীজোনীয়া লোকসকলৰ নিচিনাকৈ শান্তভাৱে আৰু নিশ্চিন্ত হৈ নিৰ্ভয়ে বাস কৰি আছে; কিয়নো সেই দেশত তেওঁলোকক কোনো কথাত হানি কৰিব পৰা ক্ষমতা থকা কোনো মানুহ নাছিল আৰু চীদোনীয়াহঁতৰ পৰা সিহঁত দূৰত আছিল আৰু আন কাৰো লগত সিহঁতে সম্পৰ্ক নাৰাখিছিল ।\nপাছত তেওঁলোকে চৰা আৰু ইষ্টায়োললৈ নিজ ভাইসকলৰ গুৰিলৈ উলটি গ’ল, তাতে তেওঁলোকৰ পৰিয়ালৰ লোকসকলে তেওঁলোকক সুধিলে “তোমালোকে কি সম্বাদ আনিছা?”\nতেতিয়া তেওঁলোকে ক’লে, “ব’লা, আমি সেই লোকসকলৰ বিৰুদ্ধে যুদ্ধ কৰোঁ! আমি সেই দেশ দেখিলোঁ; অতি উত্তম দেশ, তোমালোকে কেলেই একো নকৰাকৈ আছা? সেই দেশলৈ যাবৰ বাবে আৰু সেই দেশ অধিকাৰ কৰিবলৈ পলম নকৰিবা।\nযেতিয়া তোমালোকে সেই দেশলৈ যাবা, তেতিয়া তাৰ লোকসকলক নিশ্চিন্তে থকা দেখা পাবা; আৰু সেই দেশ বহল; কিয়নো ঈশ্বৰে তোমালোকৰ হাতত সেই দেশ সমৰ্পণ কৰিলে আৰু সেই ঠাইত পৃথিৱীত থকা কোনো বস্তুৰ অভাৱ নাই।”\nতেতিয়া চৰা আৰু ইষ্টায়োল চহৰৰ পৰা দান বংশৰ ছশলোকে যুদ্ধৰ অস্ত্ৰেৰে ভালকৈ সাজু হৈ যুদ্ধ কৰিবলৈ যাত্ৰা কৰিলে।\nতেওঁলোকে উঠি গৈ যিহূদাৰ কিৰিয়ৎ-যিয়াৰীমত ছাউনি পাতিলে; এই কাৰণে আজিলৈকে সেই ঠাইক মহনে-দান বোলে। সেয়ে কিৰিয়ৎ-যিয়াৰীমৰ পাছত আছে।\nপাছত তেওঁলোকে তাৰ পৰা ইফ্ৰয়িম পাহাৰীয়া অঞ্চললৈ যাত্রা কৰি গৈ মীখাৰ ঘৰ পালেগৈ।\nতেতিয়া লয়িচ দেশৰ বুজ-বিচাৰ ল’বলৈ যোৱা সেই পাঁচ জনে লোকে ভাইসকলক ক’লে, “তোমালোকে জানানে, এই ঘৰবোৰত এখন এফোদ, কেইটামান গৃহ-দেৱতা, এটা কটা মুৰ্ত্তি আৰু সাঁচত ঢলা এটা প্ৰতিমা আছে। এই হেতুকে এতিয়া তোমালোকে কি কৰা উচিত, সেই বিষয়ে বিবেচনা কৰা।”\nতাৰ পাছত তেওঁলোকে বাট এৰি গৈ মীখাৰ সেই লেবী বংশৰ ডেকাজনক ঘৰত পাই তেওঁক মঙ্গলবাদ জনালে।\nআৰু দানৰ সন্তানবোৰৰ মাজৰ যুদ্ধৰ অস্ত্ৰেৰে সাজু হৈ থকা সেই ছশ পুৰুষ জপনা-মুখত থিয় হৈ ৰ’ল।\nতেতিয়া দেশৰ বুজ-বিচাৰ ল’বলৈ আগেয়ে যোৱা সেই পাঁচজনে গৈ তাত সোমাই কটা-মুৰ্ত্তিটো, এফোদ খন, গৃহ-দেৱতা কেইটা আৰু সাঁচত ঢলা প্ৰতিমাটো ল’লে; সেই সময়ত যুদ্ধৰ অস্ত্ৰেৰে সাজু হৈ থকা সেই ছশ পুৰুষৰ লগত সেই পুৰোহিতজনো পধূলি মুখত থিয় হৈ আছিল।\nতেতিয়া তেওঁলোকে তেওঁক ক’লে, “মনে মনে থাকা! মুখত হাত দি আমাৰ লগত ব’লা, আমাৰ পিতৃ আৰু পুৰোহিত হোৱা। এজন মানুহৰ এটা পৰিয়ালৰ পুৰোহিত হোৱা তোমাৰ ভাল নে, নাইবা ইস্ৰায়েলৰ এক ফৈদ আৰু এক ফৈদৰ পুৰোহিত হোৱা ভাল?”\nতেতিয়া পুৰোহিতৰ মন আনন্দত পৰিপূর্ণ হৈ উঠিল আৰু তেওঁ এফোদ এখন, গৃহ-দেৱতাকেইটা আৰু কটা মুৰ্ত্তিটো লৈ সেই লোকসকলৰ মাজলৈ গ’ল।\nতাৰ পাছত তেওঁলোকে মুখ ঘূৰাই তাৰ পৰা প্ৰস্থান কৰিলে আৰু ল’ৰা-ছোৱালী, পশু আৰু বহুমূল্য বস্তুবোৰ নিজৰ লগত ল’লে।\nযেতিয়া তেওঁলোকে মীখাৰ ঘৰৰ পৰা কিছু আঁতৰ হৈ গ’ল, মীখাৰ ঘৰৰ ওচৰত থকা লোকসকলে গোট খাই দানৰ সন্তান সকলৰ পাছে পাছে গৈ ওচৰ চাপি একলগ হ’ল আৰু দানৰ সন্তান সকলক মাতিবলৈ ধৰিলে।\nতাতে তেওঁলোকে মুখ ঘূৰাই মীখাক ক’লে, “তোৰ কি হ’ল? তই কিয় অনেক লোকক লগত লৈ আহিছ?\nতেওঁ উত্তৰ দিলে, “মই সজা মুৰ্ত্তিবোৰ আৰু পুৰোহিতকো তোমালোকে লৈ গৈছা; এতিয়া মোৰ লগত কি আছে? এনে স্থলত মোৰ ‘কি হ’ল বুলি মোক কিয় সুধিছা’?”\nতেতিয়া দানৰ সন্তান সকলে তাক ক’লে, “আমাৰ মাজত তোৰ মাত শুনা নাযাওক; নহ’লে খঙাল মানুহবোৰে তহঁতক আক্ৰমণ কৰিলে পৰিয়াল সহ তোৰ প্ৰাণ নষ্ট হ’ব।”\nপাছত দানৰ পৰিয়ালৰ সন্তান সকলে নিজৰ বাটেদি গুচি গ’ল আৰু মীখায়ো তেওঁলোকক নিজতকৈ অধিক বলৱান দেখি মুখ ঘূৰাই নিজৰ ঘৰলৈ উভতি আহিল।\nএইদৰে তেওঁলোকে মীখাই সজা বস্তুবোৰ, আৰু তাৰ নিজৰ পুৰোহিতকো লগত লৈ লয়িচলৈ আহিল; তাতে শান্তভাৱে আৰু নিশ্চিন্তে থকা সেই লোকসকলৰ ওচৰলৈ গৈ সিহঁতক তৰোৱালৰ ধাৰেৰে প্ৰহাৰ কৰিলে আৰু নগৰখন জুই দি পুৰিলে।\nসিহঁতক উদ্ধাৰ কৰোঁতা কোনো নাছিল; কিয়নো সেই নগৰ চীদোনৰ পৰা দূৰত আছিল, আৰু কাৰো লগত সিহঁতে সম্পৰ্ক নাৰাখিছিল আৰু সেই নগৰ বৈৎ-ৰহোবলৈকে বিস্তৃত হোৱা সমথলত আছিল। পাছত তেওঁলোকে সেই নগৰ আকৌ সাজি তাৰ মাজত বাস কৰিলে।\nআৰু তেওঁলোকৰ পূৰ্বপুৰুষ ইস্ৰায়েলৰ পুত্ৰ যি দান, তেওঁৰ নামেৰে সেই নগৰৰ নাম লয়িচ আছিল।\nপাছত দানৰ সন্তান সকলে নিজৰ বাবে সেই কটা মুৰ্ত্তি স্থাপন কৰিলে; তাতে দেশৰ লোকসকলক দেশান্তৰলৈ নিয়ালৈকে মোচি ৰ নাতিয়েক গেৰ্চোমৰ পুত্ৰ যোনাথন আৰু তাৰ সন্তান সকল দান ফৈদৰ পুৰোহিত হ’ল।\nযেতিয়ালৈকে চীলোত ঈশ্বৰৰ গৃহ আছিল, তেতিয়ালৈকে তেওঁলোকে আপোনালোকৰ কাৰণে, মীখাই নিৰ্ম্মাণ কৰা সেই কটা-মুৰ্ত্তি স্থাপন কৰি ৰাখিলে।


এখন চৰ্চিত ফটো আৰু মোদী-শ্বাহে বাংলাদেশী খেদিব নোৱৰাৰ কাৰণ... - SANGBAD PRAHARI\nHome সম্পাদকীয় এখন চৰ্চিত ফটো আৰু মোদী-শ্বাহে বাংলাদেশী খেদিব নোৱৰাৰ কাৰণ...\nএখন চৰ্চিত ফটো আৰু মোদী-শ্বাহে বাংলাদেশী খেদিব নোৱৰাৰ কাৰণ...\nSangbad Prahari April 12, 2019\n@ ধ্ৰুৱজ্যোতি ধনান্তৰিৰ Facebook Timelineৰ পৰা...\n✔ 'বাংলাদেশী মিঞাবোৰ খেদি দিব লাগে। ইহঁতক ফিনিছ কৰি পেলাব পাৰিলে ভাল আছিল!’-বহুতৰে মুখত এনে কথা হাজাৰবাৰ শুনিছো, নিশ্চয় আপুনিও ব্যতিক্ৰম নহয়। 'মানুহে মানুহৰ বাবে যদিহে অকণো নাভাবে ভাবিব কোনেনো কোৱা...’-এই গীতটোৰ কথা কোৱা, প্ৰায়ে গীতটো গুণগুণোৱা, ডায়েলাৰ টিউন লগোৱা মানুহো এশ-দুশৰ ওপৰত লগ পাইছো। 'যেতিয়া তোমাৰ ঘৰত সিহঁতে আক্ৰমণ চলাব, তেতিয়া কি তুমি মানুহে মানুহৰ বাবে বুলি গাই দিলে সিহঁতে এৰি দিব?’-এনেকৈ কোৱা মানুহো লাখ লাখ আছে।\n✔ বিদেশী সমস্যাৰে ভাৰাক্ৰান্ত অসম। কিন্তু মুক্তি কেতিয়া? কোনে অসমক বিদেশীমুক্ত কৰিব? কংগ্ৰেছে নে বিজেপিয়ে? কংগ্ৰেছৰ শাসনকালত বিদেশীৰ চৰণীয়া পথাৰত পৰিণত হ’ল অসম। সেই কংগ্ৰেছে কেনেকৈ বিদেশী খেদিব। 'কেব’ৰ জৰিয়তে হিন্দু বাংলাদেশীক সংস্থাপনৰ কথা কোৱা বিজেপিয়ে বিদেশীমুক্ত অসমৰ কথা কোৱাৰ অধিকাৰ আছে জানো? এই সমস্যাক লৈ ভূমিষ্ঠ হোৱা অগপ একা? দুবাৰকৈ শাসনলৈ আহিও একোডাল কৰিব নোৱাৰা অগপক বিশ্বাসত ল’বই বা কোনে?\n✔ কোনোৱে বিশ্বাসত লওক বা নলওক ৰাজনৈতিক দলবোৰৰ সেইবোৰলৈ কোনো ভ্ৰূক্ষেপ নাই। তেওঁলোকে ক’ব লাগে বাবেই কৈ যায় বিদেশীমুক্ত অসমৰ কথা। কাৰণ তেওঁলোকে জানে যে প্ৰতিজন খিলঞ্জীয়া অসমীয়াই এখন বিদেশীমুক্ত অসম বিচাৰে। সেয়ে প্ৰতিটো দলে নিজৰ নিজৰ ধৰণে কথাটো উপস্থাপন কৰে।\n✔আপুনি অস্বীকাৰ কৰিলেও এয়া বাস্তৱ সত্য যে অসমত বাস কৰা খিলঞ্জীয়া লোকসকলৰ হিন্দু ধৰ্মাৱলম্বীসকলৰ সৰহভাগেই এতিয়া অসমক বিজেপিয়েহে বিদেশীমুক্ত কৰিব পাৰিব বুলি ধাৰণা কৰে। কিয়নো বিদেশী বুলি ক’লেই তেওঁলোকৰ মনত ভাহি উঠে ইছলাম ধৰ্মাৱলম্বী বংগীয় মূলৰ লোকসকলৰ ছবি। দলটোৰ বহু সমৰ্থকৰ সৈতে আলোচনা কৰি মই ব্যক্তিগতভাৱে এই কথা জানিব পাৰিছো যে এনে বহু লোকে বিজেপি দলে মুছলমান বাংলাদেশীবোৰক খেদি দিব বুলিও দৃঢ়ভাৱে বিশ্বাস কৰে। বিজেপি তথা আৰএছএছৰ একাংশ নেতায়ো সংবাদ মাধ্যমে কভাৰ কৰা সভাত পোনপটীয়াকৈ নক’লেও গোপন সভাবোৰত তেনে কথা প্ৰায়ে কয় বাবেই সমৰ্থকসকলে তেনেদৰে ভাবি লয়। ২০১৪চনৰ নিৰ্বাচনী প্ৰচাৰৰ সময়ত বিজেপি প্ৰাৰ্থী নৰেন্দ্ৰ মোদীয়ে মুছলমান বাংলাদেশীসকলে টালি-টোপোলা বান্ধি দেশ এৰিব লাগিব বুলি দিয়া ভাষণৰ পিছত সমৰ্থকসকলৰ মাজত সেই ধাৰণা অধিক বদ্ধমূল হৈ পৰা পৰিলক্ষিত হয়।\n✔ কিন্তু প্ৰকৃততে তেনে কৰাতো সম্ভৱনে? ওহো সেয়া একেবাৰে অসম্ভৱ। ভাৰতীয় সংবিধান তথা আন্তৰ্জাতিক নীতি-নিয়মৰ গণ্ডীত থাকি ৫ বছৰ বাদেই, ৫০ বছৰ একেৰাহে শাসনত থাকিলেও বিজেপিৰ পক্ষে তেনে কৰাতো সম্ভৱ নহয়। বিশিষ্ট স্তম্ভলেখক তথা বিদেশ নীতি বিশেষজ্ঞ সৌতিক বিশ্বাসৰ মতে বাংলাদেশে কোনো কাৰণতে ভাৰতে বাংলাদেশী বুলি ঘোষণা কৰাসকলক ঘূৰাই নলয়। আন এগৰাকী বৈদেশিক নীতি বিশেষজ্ঞ শেষাদ্ৰী চাৰিয়েও বিষয়টোক লৈ একে মন্তব্যকে কৰা দেখা গৈছে। এই সন্দৰ্ভত তেওঁ এন আৰ চিক লৈ বাংলাদেশে আন্তৰ্জাতিক পৰ্যায়ত কৰি অহা মন্তব্যৰ কথা উনুকিয়াই দিছে। 'বাংলাদেশে আন্তৰ্জাতিক স্তৰত সদায়ে কৈ আহিছে যে এন আৰ চি হৈছে সম্পূৰ্ণৰূপে ভাৰতৰ আভ্যন্তৰীণ বিষয়। এন আৰ চিক কোনোদিনে চুবুৰীয়া দেশখনে দ্বিপাক্ষিক বিষয় হিচাপে ধৰা নাই আৰু অনাগত দিনতো সেয়া তেওঁলোকে মানি নলয়। ইয়াৰ অৰ্থ এয়াই যে এন আৰ চিয়ে বিদেশী বুলি চিহ্নিত কৰাসকলক বাংলাদেশে কেতিয়াও তেওঁলোকৰ দেশৰ নাগৰিক বুলি মানি নলয়। এই সম্পৰ্কে দেশখনে ৰাষ্ট্ৰসংঘতো ইতিমধ্যে স্পষ্ট কৰি দিছে।’-এই মন্তব্য শেষাদ্ৰীৰ। একেটা বিষয় উল্লেখ কৰি স্তম্ভলেখক সৌতিক বিশ্বাসেও কৈছে যে বাংলাদেশে ভাৰতে বিতাড়িত কৰিব বিচৰা এজনো অবৈধ নাগৰিকক গ্ৰহণ নকৰিবলৈ দৃঢ়প্ৰতিজ্ঞ।\n✔ বিশেষজ্ঞসকলৰ কথা বাদ দি আমি যদি সাধাৰণভাৱে চাও তেতিয়াও দেখিম যে যি ধৰ্মৰে নহওক কিয় ভাৰতে বিতাড়ন কৰিব বিচৰা কোনো বিদেশী লোকক বাংলাদেশে নিজৰ দেশৰ নাগৰিক বুলি মানি নলয়। কিয়নো যিসকল লোক এন আৰ চিৰ জৰিয়তে বাদ পৰিছে বা পৰিব সেইসকল লোক যে বাংলাদেশৰ নাগৰিক সেয়া প্ৰমাণ কৰিবলৈ কোনো নথি-পত্ৰ নাই। যদিহে এজন লোক বাংলাদেশৰ পৰিচয় পত্ৰ বা আন তেনেধৰণৰ কোনো নথিসহ ধৰা পৰে তেন্তে সেই লোকজন বাংলাদেশী বুলি ভাৰতে প্ৰমাণ দিব পাৰিব। কিন্তু ১৯৭১ চনৰ ২৪ মাৰ্চৰ পিছত অসমলৈ আহি থিতাপি লোৱা লোকৰ পৰা তেনেধৰণৰ কোনো নথি এই মুহূৰ্তত লাভ কৰাতো সম্ভৱ নহয়। গতিকে এন আৰ চিত নাম নথকা বুলি কৈ সেইসকল লোকক বাংলাদেশী বুলি ক’লে বাংলাদেশ চৰকাৰে সেয়া মানি ল’বলৈ অস্বীকাৰ কৰিব।\n✔এতিয়া আহিছো নাগৰিকত্ব সংশোধনী বিধেয়ক চমুকৈ 'কেব’ৰ প্ৰসংগলৈ। নাগৰিকত্ব আইন ১৯৫৫ ইতিমধ্যে কেবাবাৰো সংশোধন কৰা হৈছে। বিজেপি চৰকাৰে উক্ত আইনখন পুনৰ সংশোধনৰ প্ৰস্তাৱ আগবঢ়াই যিখন বিধেয়ক উত্থাপন কৰিছে সেই বিধেয়কখনেই হৈছে নাগৰিকত্ব সংশোধনী বিধেয়ক ২০১৬ চমুকৈ 'কেব’। এই সংশোধনীৰ জৰিয়তে বিজেপিয়ে ২০১৪ চনৰ ডিচেম্বৰ পৰ্যন্ত ভাৰতত প্ৰৱেশ কৰা পাকিস্তান, আফগানিস্তান আৰু বাংলাদেশৰ ইছলামৰ বাদে ৬টা বিশেষ ধৰ্মৰ লোকক ভাৰতীয় নাগৰিকত্ব প্ৰদানৰ কথা কোৱা হৈছে।\n✔ বিধেয়কখনত ২০১৪ চনৰ প্ৰসংগ আহি পৰাৰ লগে লগে ই পোনপটীয়াকৈ অসম চুক্তিক প্ৰত্যাহ্বান জনাইছে। অসম চুক্তি অনুযায়ী ১৯৭১ চনৰ ২৪ মাৰ্চৰ পিছত ধৰ্ম নিৰ্বিশেষে বাংলাদেশৰ পৰা অসমলৈ অহা প্ৰতিজন লোককে বিদেশী হিচাপে গণ্য কৰা হৈছে। কোনোধৰণৰ চৰকাৰী স্পষ্ট তথ্য নাথাকিলেও একাধিক জাতীয় সংগঠন আনকি কেবাজনো নেতা, মন্ত্ৰী তথা প্ৰাক্তন মন্ত্ৰীয়ে সময়ে সময়ে দাবী কৰি আহিছে যে ১৯৭১ চনৰ ২৪ মাৰ্চৰ পিছতো প্ৰৱেশ কৰা লাখ লাখ বাংলাদেশী লোকেৰে ভৰি আছে অসম। তেনে লোকসকলক চিনাক্ত কৰিবলৈকে আৰম্ভ কৰা হয় এন আৰ চি উন্নীতকৰণৰ প্ৰক্ৰিয়া। এই প্ৰক্ৰিয়াই ১০০ শতাংশ চূড়ান্ত ৰূপ নাপালেও এতিয়ালৈকে ৪০ লাখ লোক বাদ পৰা বুলি এন আৰ চি কৰ্তৃপক্ষই সদৰী কৰিছে।\n✔ যদিহে ধৰি লোৱা হয় যে বাদ পৰা সকলৰ আধা অংশ হিন্দু বাংলাদেশী তেন্তে নাগৰিকত্ব সংশোধনী বিধেয়কৰ জৰিয়তে এইসকল লোকে পোনপটীয়াকৈ লাভ কৰিব ভাৰতীয় নাগৰিকত্ব। বিপৰীতে নাম নথকা মুছলমান বাংলাদেশীসকলক গণ্য কৰা হ’ব বিদেশী হিচাপে। কিন্তু ভাৰতীয় সংবিধান অনুযায়ী এনে বৈষম্য কোনো কাৰণতে গ্ৰহণযোগ্য নহয়। সংবিধানৰ ১৪নং অনুচ্ছেদত স্পষ্টকৈ কোৱা হৈছে যে ভাৰতীয় ভূ-খণ্ডৰ ভিতৰত থকা প্ৰতিজন লোককে ভাৰত ৰাষ্ট্ৰৰ আইনে সমদৃষ্টি দিয়াৰ লগতে সমান সুৰক্ষা প্ৰদান কৰে। গতিকে উক্ত অনুচ্ছেদৰ বাবে লোকসভা আৰু ৰাজ্যসভা উভয়তে গৃহীত হ’লেও সৰ্বোচ্চ ন্যায়ালয়ত বিধেয়কখনে মুখ ঠেকেছা খোৱাৰ পূৰ্ণ সম্ভাৱনা আছে। একেদৰে ধৰ্মৰ দোহাই দি আধা অংশক নাগৰিকত্ব প্ৰদান কৰিলে আৰু বাকী আধা অংশক শৰণাৰ্থী সজালে সমগ্ৰ বিষয়টোৱে আন্তৰ্জাতিক ৰূপ লাভ কৰাৰ সম্ভাৱনাকো কোনোপধ্যে নুই কৰিব নোৱাৰি। আনহাতে বাংলাদেশে যিহেতু স্পষ্টকৈ এন আৰ চিৰ জৰিয়তে ভাৰতে বাংলাদেশী আখ্যা দিয়া এজনো নাগৰিকক ঘূৰাই নলয় বুলি স্পষ্ট কৰি দিছে সেয়ে বিজেপি চৰকাৰে যিমানেই চিঞৰি চিঞৰি ঘোষণা নকৰক কিয় কোনোপধ্যে এজনো মুছলমান বাংলাদেশীক খেদি পঠিয়াব নোৱাৰে।\n✔ একেদৰে কেন্দ্ৰত যদিহে কংগ্ৰেছে চৰকাৰ গঠন কৰে তেন্তে এন আৰ চিত নাম নথকাসকলক লৈ যি স্থিতি গ্ৰহণ কৰে সেয়া হিন্দুৱেই হওক বা মুছলমান উভয়ৰে বাবে প্ৰযোজ্য হোৱাৰেই সম্ভাৱনা অধিক। যদিহে সেই লোকসকলক নাগৰিকত্ব আইনৰ দেশীয়কৰণৰ দ্বাৰা নাগৰিকত্ব প্ৰদান কৰে তেন্তে সকলো ধৰ্মৰ লোকেই নাগৰিকত্ব লাভ কৰিব। শৰণাৰ্থী ঘোষণা কৰিলেও সকলোৱেই হৈ পৰিব শৰণাৰ্থী। অৰ্থাৎ এয়া নিশ্চিত যে 'কেব’ৰ বিৰোধিতা কৰিলেও কংগ্ৰেছে এয়া ন দি ক’ব নোৱাৰে যে ১৯৭১ৰ পিছত আহি অসমত বসতি আৰম্ভ কৰা বাংলাদেশী লোকসকলক নাগৰিকত্ব দিব নে নাই!\n✔ শেহতীয়াকৈ নিৰ্বাচনী ইস্তাহাৰত কংগ্ৰেছে ৰাষ্ট্ৰসংঘৰ শৰণাৰ্থী নীতি অনুযায়ী 'শৰণাৰ্থী আইন’ প্ৰণয়নৰ কথা ঘোষণা কৰিছে। ১৯৫১ চনত গ্ৰহণ কৰা ৰাষ্ট্ৰসংঘৰ এই শৰণাৰ্থী নীতি বিশ্বৰ ১৫৪ খনৰো অধিক দেশে মানি আহিছে। ভাৰত দক্ষিণ এছিয়াৰ ভিতৰতে শৰণাৰ্থী সমস্যাৰে অধিক জৰ্জৰিত দেশ হোৱা সত্বেও এই আন্তৰ্জাতিক নীতিলৈ সন্মতিও জনোৱা নাছিল বা অস্বীকাৰো কৰা নাছিল। তৎসত্বেও স্বাধীনতাৰ পিছৰে পৰা দেশখনে তিব্বতী, চাকমা, আফগান আৰু শ্ৰীলংকান তামিলকসকলক শৰণাৰ্থী হিচাপে গ্ৰহণ কৰি আহিছে।\n✔ এনেদৰে কেবাখনো দেশৰ লোকক শৰণাৰ্থী হিচাপে গ্ৰহণ কৰি আহিলেও বাংলাদেশী সমস্যাৰে জৰ্জৰিত অসমত স্বাভাৱিকভাৱেই ইয়াক লৈ বিৰোধিতাৰ সৃষ্টি হৈ আহিছে। কিন্তু অসম আন্দোলনৰ দৰে বৃহৎ আন্দোলন গঢ় লৈ উঠিলেও শৰণাৰ্থী সম্পৰ্কীয় একাধিক জটিল আভ্যন্তৰীণ, দ্বিপাক্ষিক তথা আন্তৰ্জাতিক সমস্যাৰ বাবে কোনো এখন চৰকাৰে বিগত ৪০ বছৰে বিদেশী বিতাড়ন কৰিবলৈ সমৰ্থ হোৱা নাই। বৰ্তমানৰ পৰিপ্ৰেক্ষিতত বিদেশী বিতাড়ন প্ৰায় অসম্ভৱ হৈ পৰিছে। কিয়নো যিসকল লোকে ৩০-৪০ বছৰ পূৰ্বে বাংলাদেশৰ পৰা আহি অসমত প্ৰৱেশ কৰিছিল সেইসকল লোকৰ অধিকাংশকৰে ইতিমধ্যে মৃত্যু ঘটিছে বা তেনেই বৃদ্ধ হৈ পৰিছে। সেইসকলৰ পৰৱৰ্তী প্ৰজন্ম পূৰ্বপুৰুষৰ জন্মভূমি সম্পৰ্কে তেনেই অজ্ঞ কাৰণ তেওঁলোকৰ জন্ম এই দেশতে, ডাঙৰ-দীঘলো হৈছে এই দেশৰ ধূলি-বালিত। ভাৰতত জন্মগ্ৰহণ কৰা ভাৰতৰ পৰিৱেশৰ বিষয়ে জ্ঞাত সেই লোকসকলক কেৱল ধৰ্মগত কাৰণত প্ৰধানমন্ত্ৰী নৰেন্দ্ৰ মোদী তথা বিজেপিৰ সভাপতি অমিত শ্বাহে কোৱাৰ দৰেকৈ বলপূৰ্বক বাংলাদেশলৈ খেদি পঠিওৱাতো মুখৰ কথা নহয়।\n✔ প্ৰব্ৰজনক লৈ এনে জটিল সমস্যা কেৱল ভাৰততে নহয়। বিশ্বৰ প্ৰায়বোৰ ৰাজনৈতিকভাৱে স্থিৰ উন্নত তথা উন্নয়নশীল ৰাষ্ট্ৰ এই সমস্যাৰে জৰ্জৰিত। পানী যিদৰে তললৈ বৈ যায়, বতাহ যিদৰে উচ্চচাপৰ পৰা নিম্নচাপলৈ গতি কৰে ঠিক তেনেদৰে সভ্যতাৰ আৰম্ভণিৰে পৰা মানুহে সদায় কম সুবিধাজনক স্থানৰ পৰিৱৰ্তে অধিক সুবিধাজনক স্থানৰ সন্ধান কৰে। সেয়ে প্ৰায় সকলো ক্ষেত্ৰতে আগবঢ়া আমেৰিকাৰ দৰে মহা শক্তিধৰ দেশেও আজি পৰ্যন্ত প্ৰব্ৰজন তথা শৰণাৰ্থী সমস্যাৰ পৰা মুক্ত হ’ব পৰা নাই। এই কথাকে পুনৰ স্পষ্টকৈ তুলি ধৰিছে এখন ফটোৱে। আমেৰিকা-মেক্সিকো সীমান্তৰ হৃদয় বিদাৰক এই ফটোখনৰ বাবে প্ৰখ্যাত ফটো সাংবাদিক জন মুৰেই লাভ কৰিছে ২০১৯ বৰ্ষৰ সন্মানীয় World Press Photo Award।\n✔ এগৰাকী কণমানি। নাম য়ানেলা। মাক ছান্ড্ৰা ছানচেজ। পৰিচয় দেশ হেৰুওৱা মানুহ। দেশ হেৰুৱাই জীয়াই থকাৰ তাড়নাত কটকটীয়া নিৰাপত্তাকো আওকাণ কৰি নিশা জোনৰ পোহৰত য়ানেলাক কোলাত লৈ হাতত সাৰে ভৰিত সাৰে প্ৰৱেশ কৰিছিল সপোনৰ দেশখনত। কিন্তু নিৰাপত্তাৰক্ষীৰ চকুত ধূলি দিয়াত ব্যৰ্থ হয় ছানচেজ। লগে লগে নিৰাপত্তাৰক্ষীয়ে চাৰিওফালৰ পৰা ঘেৰি ধৰে মাতৃ-কন্যাক। কিছু সময় পিছতে কন্যাৰ সমুখৰ পৰা মাৰ্কিন নিৰাপত্তাৰক্ষীয়ে আতৰাই লৈ যায় ছানচেজক। মাতৃক সেনাই টানি নিয়া দেখি আতংকিত হৈ পৰে কণমানি য়ানেলা। সেই মুহূৰ্তত য়ানেলাৰ দুচকুত ফুটি উঠা ভয়, আতংকক ধৰি ৰাখিবলৈ সমৰ্থ হয় Getty Imageৰ ফটো সাংবাদিক জন মুৰে।\n✔' মই কণমানিজনীৰ চকুত যি ভয় আৰু আতংক দেখিছিলো সেয়া দেখি শিয়ৰি উঠিছিলো। কোনোমতে আঠুতো মাটিত থৈ সেই মুহূৰ্তটো কেমেৰাত ধৰি ৰাখিবলৈ সমৰ্থ হও। মানৱতাক লৈ প্ৰশ্নবোধক চিহ্ন উত্থাপন কৰা সেই কেইটামান মুহূৰ্তই স্পষ্ট কৰি তোলে প্ৰব্ৰজন কেনে এক ভয়াৱহ সমস্যা। এয়া কেৱল আমেৰিকাৰ সমস্যা নহয়। এয়া সমগ্ৰ বিশ্বৰে সমস্যা। মানুহে মানুহ হিচাপে জীয়াই থাকিবলৈ হ’লে এই সমস্যাৰ সমাধান কৰিবই লাগিব।’-পুৰস্কাৰ গ্ৰহণ কৰি এইদৰে কয় ৫১ বৰ্ষীয় ফটো সাংবাদিকগৰাকীয়ে।\n✔ সঁচাকৈয়ে প্ৰব্ৰজন কেৱল ভাৰত, আমেৰিকা বা ইউৰোপীয় দেশসমূহৰে সমস্যা নহয়। এই সমস্যা লেখাটোৰ আৰম্ভণিতে উল্লেখ কৰা একাধিক লোকে কোৱাৰ দৰে 'ইহঁতক ফিনিছ কৰি পেলাব লাগে’ বুলি ক’লেই সমাধান নহয়। বৰং 'ইহঁতক ফিনিছ কৰি পেলাবলৈ গ’লে’ সমস্যা জটিলৰ পৰা অধিক জটিলহে হৈ পৰিব। অসমৰ প্ৰেক্ষাপটত চাবলৈ গ’লে ওপৰোক্ত আলোচনাৰ পৰা এয়া সহজে অনুমেয় যে আজিৰ তাৰিখত হিন্দুৱেই হওক বা মুছলমান কোনো এজন বাংলাদেশীকে কংগ্ৰেছেই হওক বা বিজেপি চৰকাৰেই হওক ভাষণত কোৱাৰ দৰেকৈ বাংলাদেশলৈ খেদি পঠিয়াব নোৱাৰে, পঠিওৱাতো সম্ভৱ নহয়। কিন্তু এটা কথা নিশ্চিতভাৱে ক’ব পাৰি যে চুবুৰীয়া বাংলাদেশ যিমানেই ৰাজনৈতিকভাৱে স্থিৰ হৈ পৰিব, গণতন্ত্ৰ অধিক শক্তিশালী হৈ পৰিব, অৰ্থনৈতিক বিকাশ তৰান্বিত হ’ব সিমানেই ভাৰত-বাংলাদেশ সীমান্তত প্ৰব্ৰজনৰ সমস্যা হ্ৰাসৰ পৰা হ্ৰাস হৈ হৈ একেবাৰে শূন্য হৈ পৰিব। অন্যাথাই হাজাৰ কাঁইটীয়া তাৰৰ বেৰ দিলেও, সীমান্তত বিএছএফে নিশ্চিদ্ৰ নিৰাপত্তা গঢ়ি তুলিলেও আমেৰিকা-মেক্সিকো সীমান্তৰ দৰেকৈ ভাৰত-বাংলাদেশ সীমান্ততো মাজনিশা ভয়ত কঁপি উঠিব আন কোনো কণমানি য়ানেলা।\n✔ কণমানি য়ানেলাৰ মাতৃৰ দৰেকৈ লক্ষ লক্ষ লোকে এই একবিংশ শতিকাতো কিয় স্বদেশ এৰি আন দেশত অবৈধভাৱে প্ৰৱেশৰ চেষ্টা চলাবলৈ বাধ্য হৈ পৰিছে তাৰো আছে অনেক কৰুণ কাহিনী। এই কাহিনীৰ কাৰণ যদি কেতিয়াবা ৰাজনৈতিক, কেতিয়াবা সামাজিক, কেতিয়াবা প্ৰাকৃতিক অথবা ধাৰ্মিক। আমি আশা কৰিম প্ৰব্ৰজনৰ দৰে এই জটিল আন্তৰ্জাতিক সমস্যাক সকলোৱে উপলব্ধি কৰিবলৈ শিকক। 'বাংলাদেশী মিঞাবোৰ খেদি দিব লাগে। ইহঁতক ফিনিছ কৰি পেলাব পাৰিলে ভাল আছিল!’ বা 'যেতিয়া তোমাৰ ঘৰত সিহঁতে আক্ৰমণ চলাব, তেতিয়া কি তুমি মানুহে মানুহৰ বাবে বুলি গাই দিলে সিহঁতে এৰি দিব?’-জাতীয় কথাৰে অসমখনক কোনোদিনে বিদেশীমুক্ত কৰাতো যে সম্ভৱ নহয় সেয়া নিশ্চিত।\n🔹🔹🔹লেখাটো পঢ়ি কেনে পালে কমেণ্টত জনাবলৈ নাপাহৰিব। লগতে যিকোনো ভুল প্ৰত্যক্ষ কৰিলে সেয়াও লগে লগে মোৰ ইনবক্সত জনাব। যদিহে লেখাটোৰ প্ৰয়োজনীয়তা আছে যেন অনুভৱ হয় তেন্তে আপোনাৰ বন্ধুবৰ্গৰ সৈতে Share কৰিবলৈ অনুৰোধ জনালো। এনেধৰণৰ একাধিক লেখাৰ বাবে Like আৰু follow কৰক মোৰ ফেচবুক পেজ D J Dhanantari । পূৰ্বৰ লেখাসমূহ পঢ়িবৰ বাবে মোৰ টাইমলাইনলৈ যাওক। পৰৱৰ্তী লেখাসমূহ প্ৰকাশ পাব মোৰ ফেচবুক পেজত। পেজটো লাইক কৰা নাই যদি এতিয়াই লাইক কৰক। ধন্যবাদ।🔹🔹🔹\nBy Sangbad Prahari at April 12, 2019


বিশ্লেষণঃ আচলতে জিন্নাৰ উত্তৰাধিকাৰী কোন? :: পাৰভিন চুলতানা - অসমীয়াৰ সুখ-দুখ\nHome ANALYSIS ARTICLE PARVIN-SULTANA RECENT পাৰভিন চুলতানা প্ৰৱন্ধ বিশ্লেষণ বিশ্লেষণঃ আচলতে জিন্নাৰ উত্তৰাধিকাৰী কোন? :: পাৰভিন চুলতানা\nxukhdukh.com January 22, 2019 ANALYSIS, ARTICLE, PARVIN-SULTANA, RECENT, পাৰভিন চুলতানা, প্ৰৱন্ধ, বিশ্লেষণ,\nভাৰতবর্ষৰ স্বাধীনতাৰ ইতিহাস অধ্যয়ণ কৰিলে দেখা যায় যে মুছলীম লীগৰ নেতা মহম্মদ আলী জিন্না যদিও মুছলমানসকলৰ বাবে এক পৃথক ৰাষ্ট্ৰৰ পৃষ্টপোষকতা কৰিছিল কিন্তু ভাৰতৰ সৰহ সংখ্যক সাধাৰণ মুছলমানে তেনে ভাৱধাৰাৰ লগত সহমত পোষণ কৰা নাছিল। জিন্নাৰ ৰাজনৈতিক কেৰিয়াৰৰ আৰম্ভণি মুছলীম লীগৰ সদস্য হিচাপে নহয় বৰঞ্চ এজন কংগ্রেছী হিচাপেহে হৈছিল। ১৯১৬ চনত যেতিয়া জিন্নাই মুছলীম লীগ আৰু কংগ্রেছৰ মাজত স্বাধীনতা সংগ্রামত একেলগে আন্দোলন কৰাৰ বাবে এক চুক্তিৰ মধ্যস্থতা কৰি আছিল তেতিয়া তেওঁ নিজকে এক কট্টৰ কংগ্রেছী বুলি কৈছিল আৰু তেওঁ কোনো ধৰণৰ বিভাজনমূলক ৰাজনীতিক সমর্থন নকৰে বুলি স্পষ্টকৈ কৈছিল।\nকিন্তু ১৯২০ চনত মহাত্মা গান্ধীৰ লগত জিন্নাৰ মতৰ অমিল ঘটে। অসহযোগ আন্দোলনৰ প্রক্রিয়াৰ ক্ষেত্রত গান্ধীৰ লগত জিন্নাৰ লগত মতভেদ হল আৰু এই মতভেদৰ বাবেই তেওঁ কংগ্রেছ ত্যাগ কৰে। কিন্তু জিন্না সেই সময়তো এক কট্টৰ ইছলামিক মৌলবাদী নেতা নাছিল। আনকি ১৯২৮ চনত মুছলমানসকলক ব্রিটিছে দিয়া পৃথক নির্বাচকমণ্ডলী বাদ দিয়াৰ বাবে জিন্নাই মুছলমান সকলক পৰামৰ্শ দিছিল আৰু তাৰ ঠাইত মুছলমানসকলৰ বাবে এক তৃতিয়াংশ আসন সংৰক্ষণৰ মানি লোৱাৰ পোষকতা কৰিছিল। পিছে তেওঁৰ এই পৰামৰ্শ কংগ্রেছ আৰু লীগৰ নেত্রীবৃন্দ কোনেও মানি নললে।\n১৯৩৭ চনত ইউনাইটেড প্রভিঞ্চ (আজিৰ উত্তৰ প্রদেশ) ৰ প্রাদেশিক নির্বাচনত মুছলীম লীগে খুব ভাল ফলাফল দেখুৱাব পৰা নাছিল। সেই নিৰ্বাচনত কংগ্রেছে অধিক আসন লাভ কৰাৰ ফলত মুছলীম লীগৰ সহায় অবিহনেই চৰকাৰ গঠন কৰিব পাৰিছিল। তাৰ পিছৰে পৰা জিন্নাৰ মনত এই ধাৰণা গঢ় লব ধৰিলে যে সংখ্যাগৰিষ্ঠতাৰ ৰাজনীতিত মুছলমানসকল ৰাজনৈতিক শক্তিৰ পৰা বঞ্চিত হব আৰু এই ধাৰণাৰ ভিত্তিতে তেওঁ দ্বৈত ৰাষ্ট্রৰ ধাৰণা আগবঢ়াইছিল। তেওঁৰ মতে হিন্দু আৰু মুছলমান দুটা পৃথক সাংস্কৃতিক জাতি আৰু মুছলমানসকলৰ সামগ্রিক উন্নতিৰ বাবে এটা পৃথক ৰাজ্য অনিবার্য্য।\nপিছে জিন্নাৰ এই ধাৰণা স্বাধীনতাৰ সময়তো সকলো ভাৰতীয় মুছলমানে মানি লোৱা নাছিল। ১৯১৯ চনত গঠিত হোৱা জমিয়ত উলেমা ই হিন্দে বিশ্বাস কৰিছিল যে ভাৰতবর্ষৰ সাম্প্রদায়িক সম্প্রীতিৰ এক অভিন্ন অংগ হল মুছলমানসকল। জমিয়ত উলেমা ই হিন্দে ব্রিটিছ ঔপনিবেশিকতাবাদৰ বিৰোধিতা কৰাৰ লগতে এটা সংযুক্ত ভাৰতবর্ষ বিচাৰিছিল। তেওঁলোকে মুছলমানসকলৰ বাবে পৃথক ৰাজ্যৰ গঠনৰ বিৰোধিতা কৰিছিল। এই সংগঠনে কংগ্রেছৰ লগত ভাৰত স্বাধীন হোৱালৈকে কাম কৰিছিল আৰু বর্ত্তমান সময়তো বিভিন্ন সামাজিক ক্ষেত্রত পিছ পৰা সংখ্যালঘুসকলৰ উন্নয়ণৰ হকে কাম কৰি আছে। আনকি অসমতো মুছলিম লীগৰ বিৰুদ্ধে জমিয়তে নির্বাচনত প্রতিদ্বন্দিতা কৰি তিনিটা আসন দখল কৰিছিল। এইসকলৰ ভিতৰত আক্রাম হুছেইন শইকীয়া আৰু আব্দুল মতলেব মজুমদাৰৰ নাম উল্লেখনীয়।\nকিন্তু আজিৰ সময়তো কিছু ৰাজনৈতিক নেতাই আমাৰ দেশৰ এই সম্প্রীতিৰ ইতিহাস নাকচ কৰিব বিচাৰে। হিন্দুত্ববাদী শক্তিয়ে শাসকৰ গাদী দখল কৰাৰ পিছৰে পৰা নিয়মীয়াকৈ মৌলানা আবুল কালাম আজাদ, ফখৰুদ্দীন আলী আহমেদক বাদ দি পৰিকল্পিতভাৱে মোহম্মদ আলী জিন্নাক টানি অনা হয়। টিপু সুলতান, ঔৰংজেবৰ লগতে জিন্নাক ইতিহাসৰ পাতৰ পৰা বাৰে বাৰে টানি অনা হয় সাম্প্রদায়িক ৰাজনীতিক বৈধতা প্রদান কৰিবলৈ আৰু মেৰু বিভাজনৰ ৰাজনীতি তীব্ৰ কৰিবলৈ। ঐক্য-সম্প্ৰীতিৰ শংকৰ-আজানৰ দেশ অসমভূমিতো সাম্প্রদায়িক ৰাজনীতি এতিয়া সুলভ হৈ পৰিছে। একাংশ ৰাজনৈতিক নেতাই অসমৰ সাতাম পুৰুষীয়া ঐক্য-সম্প্ৰীতি বিনষ্ট কৰি কেৱল মেৰু বিভাজনৰ ৰাজনীতি কৰাৰ বাবেই সঘনাই সাম্প্ৰদায়িক বক্তব্য প্ৰদান কৰি আহিছে।দুৰ্ভাগ্যজনকভাৱে এনে ৰাজনীতিত আগভাগ লৈছে অসমৰ এজন অতি প্ৰভাৱশালী মন্ত্রী ড০ হিমন্ত বিশ্ব শৰ্মা ডাঙৰীয়া। নিজৰ শেহতীয়া ৰাজনৈতিক দল বিজেপিৰ নাগৰিকত্ব সংশোধনী বিধেয়কৰ ওপৰত লোৱা স্থিতিৰ সপক্ষে যুক্তি আগবঢ়াবলৈ তেওঁ খুব ধুনীয়াকে কৈছে যে এই বিধেয়কখন আইনত পৰিণত কৰি হিন্দু বাংলাদেশীবোৰক নাগৰিকত্ব আৰু ভোটাধিকাৰ প্রদান নকৰিলে অসমৰ ১৭খন বিধান সভা সমষ্টি জিন্নাৰ হাতলৈ গুচি যাব! মৃত জিন্নাৰ নাম উল্লেখ কৰি তেওঁ বুজাব বিচাৰিছিল যে এই সমষ্টিবোৰত সংখ্যালঘু মুছলমান সম্প্রদায়ৰ মানুহে জয়লাভ কৰিব যদিহে হিন্দু বাংলাদেশীক নাগৰিকত্ব দিয়া নহয়। ইয়াৰ লগতে তেওঁ উল্লেখ কৰিছে যে তেওঁ বৰকৈ চিন্তিত যে মানকাচৰ, দক্ষিণ শালমাৰাৰ পৰা কোনো ‘অসমীয়া’ নির্বাচিত নহয়। তেওঁ কি কব বিচাৰিছে নেকি যে ইমান দিনে এই এলেকাবোৰৰ পৰা গণতান্ত্রিকভাৱে নির্বাচিত হৈ অহা প্রতিনিধিসকল অসমীয়া বা ভাৰতীয় নহয়? তেওঁৰ মতে অসমীয়া এটা ধর্মীয় পৰিচিতি নেকি?\nতাৰ কিছুদিন আগতে তেওঁ দুখ প্রকাশ কৰিছিল যে ধুবুৰী, গোৱালপাৰা, বৰপেটালৈ আহিলে তেওঁৰ ভাল নালাগে কাৰণ ভাৱ হয় যে তেওঁ যেন কোনো বিদেশলৈ আহিছে। তেওঁ অসমত নাই। তেওঁ কি প্রতিমা বৰুৱা পাণ্ডেৰ কথা পাহৰি থাকিল নেকি? যি প্রতিমা বৰুৱা পাণ্ডেক লৈ তেওঁলোকে বিভিন্ন ঠাইত গৌৰৱ কৰে, সেই প্রতিমা বৰুৱাৰ ভাষা ধুবুৰীৰ চুকে-কোণে শুনা যায়। ধুবুৰীৰ স্থানীয় লোকে জাতি-ধর্ম-বর্ণ নির্বিশেষে গোৱালপৰীয়া বা দেশী ভাষাত কথা পাতে। আমি অসমীয়া স্কুল-কলেজত অধ্যয়ণ কৰোঁ পিছে ধুবুৰীৰ হাট বজাৰৰ ভাষা গোৱালপৰীয়া। মন্ত্ৰী হিমন্ত বিশ্ব শৰ্মা ডাঙৰীয়াৰ যদি গোৱালপৰীয়া ভাষীক বিদেশী যেন লাগে তেনেহলে তেওঁ আৰু তেওঁৰ চৰকাৰে প্রতিমা বৰুৱা পাণ্ডেক লৈ যেন গৌৰৱ নকৰে।\nসদ্যহতে তেওঁ এক টেলিভিছন চেনেলত দিয়া আছুতীয়া সাক্ষাৎকাৰত সংখ্যালঘু অধ্যুষিত এলেকাত হিন্দুসকলৰ দুখ বখানি চকুলো টুপিলে। তেওঁৰ মতে কাজিৰঙাত অবৈধ বাংলাদেশীসকলে হেনো বেদখল কৰিছিল। যদি বাংলাদেশীয়েই বেদখল কৰিছিল তেতিয়াহলে কেৱল সেই লোকসকলক উচ্ছেদ কৰিয়ে ক্ষান্ত থাকিল ? তেওঁলোকক গ্ৰেপ্তাৰ কিয় নকৰিলে? তাকে নকৰি দেখোন চৰকাৰে পুলিচৰ গুলিত নিহত মৃতকৰ পৰিয়ালক ক্ষতিপূৰণ দিব বুলি খবৰ ওলাইছিল। প্ৰকৃততে কাজিৰঙাত বাংলাদেশীয়ে বেদখল কৰা নাছিল। সেই সময়ত বহুকেইজন সাংবাদিকে কিছু গুৰুত্বপূর্ণ লিখনিৰ জৰিয়তে এটা কথা উদঙাই দিছিল যে নদীভঙা মানু্হবোৰক চৰকাৰে তাতে সংস্থাপন দিছিল। পিছে চৰকাৰে সাধাৰণ মানুহক উচ্ছেদ কৰাত যিমান তৎপৰ আছিল, সেই একে তৎপৰতা কিন্তু অভিজাত ৰিছর্ট বা হোটেল উচ্ছেদ কৰাৰ ক্ষেত্রত পৰিলক্ষিত হোৱা নাছিল।\nকাজিৰঙাৰ লগতে তেওঁ বাৰে বাৰে মইনবড়ি সত্রৰ কথা কলে। সাম্প্রদায়িকতাৰ চশমাৰে তেওঁ হেনো দেখিলে যে মইনবড়ি সত্রৰ স্থানান্তৰ কৰিব লগা হল একমাত্র মুছলমানসকলৰ অত্যাচাৰৰ বাবে। বিভিন্ন ঠাইত হেনো মুছলমানসকলে সত্রৰ মাটি দখল কৰাত এই অৱস্থা। কিন্তু তেওঁৰ এই বক্তব্যৰ বিৰুদ্ধে অলপ অনুসন্ধান কৰি গম পোৱা গল যে মইনবড়ি সত্র স্থানান্তৰিত হৈছিল গৰাখহনীয়াৰ বাবেহে। ২০০৫ চনত বেকী নৈৰ বুকুত গৰাখহনীয়াৰ বাবে ঐতিহাসিক মইনবড়ি সত্ৰ সম্পূৰ্ণৰূপে জাহ যোৱাৰ বাবেহে সৰভোগলৈ স্থানান্তৰিত কৰিবলগীয়া হৈছিল। তাৰ আগতে বহু বছৰ ধৰি স্থানীয় মুছলমান সকলে সত্রটোক আৰু সত্রাধিকাৰক সকলো ধৰণৰ সহায় সহযোগিতা কৰিছিল। আনকি সত্রৰ দুর্দিনত অর্থনৈতিক সহায়ো আগবঢ়াইছিল। এই ভাষ্য বর্ত্তমানৰ সত্রাধিকাৰৰ পুত্রৰ! সত্রৰ মাটি গৰাখহনীয়াৰ কবলত পৰাৰ পিছত স্থানীয় মুছলমান এজনে নিজৰ মাটি সত্রক দান দিব বিচাৰিছিল কিন্তু মাটি কম পৰাৰ ফলত সত্র স্থানান্তৰিত কৰা হল। পিছে আজিও সত্রাধিকাৰৰ জ্যেষ্ঠ পুত্র মইনবড়িতে থাকে আৰু মুছলমান সকলৰ মাজতে থাকে। মন্ত্রী মহোদয়ৰ চাগে এনে সাম্প্রদায়িক সম্প্রীতিৰ উদাহৰণ মানি লবলৈ কিছু কষ্ট হয়। সেইবাবে তেওঁ সংবাদ চেনেলত বহি গোকাট মিছা কথা কয় কেৱল সম্প্রদায়বোৰৰ মাজত সম্পর্ক বিনষ্ট কৰি সাম্প্ৰদায়িক ৰাজনীতি কৰিবলৈ।\nএই কথাবোৰ অলপ চিন্তা কৰি ভবা যাওক যে আজিৰ অসম বা ভাৰতবর্ষত জিন্নাৰ উত্তৰাধিকাৰী আচলতে কোন? জিন্না বিশ্বাস কৰিছিল যে যিহেতু ভাৰতবর্ষত হিন্দু সংখ্যাগৰিষ্ঠ, ধর্মনিৰপেক্ষ হলেও হিন্দুসকলে অলপ বেছি সুযোগ সুবিধা পাব। আজিৰ সময়ত নাগৰিকত্ব সংশোধনী বিধেয়ক অনা বিজেপি দলে বিশ্বাস কৰে যে বিশ্বৰ সকলো হিন্দুৰ প্রকৃত গৃহভূমি ভাৰতবর্ষ আৰু সেইবাবে ধর্মীয় নিষ্পেষণৰ সন্মুখীন হোৱা হিন্দুসকল ভাৰতত স্থান পাব, নাগৰিকত্ব পাব। পিছে মুছলমান সকলে নাপাব। জিন্নাও মুছলমানসকলক লৈ অনুৰূপ চিন্তা কৰি এক সুকীয়া মুছলমি ৰাষ্ট্ৰ বিচাৰিছিল। তেন্তে আজিৰ দিনত জিন্নাৰ ভাৱনাক বাস্তৱ ৰূপ প্রদান কৰিবলৈ ব্যস্ত হৈ পৰিছে কোন ? নিশ্চিতভাৱে এই চেষ্টা বিজেপিয়ে কৰি আছে।\nমন্ত্ৰী শর্মা ডাঙৰীয়াৰ মতে আজমল, এআইইউডিএফ আৰু পুর্ববঙ্গীয় মূলৰ মুছলমানসকল জিন্নাৰ ভাৱধাৰাৰ বাহক আৰু সেইবাবে এইসকলক নস্যাৎ কৰিব লাগে। পিছে আজমল জড়িত থকা জমিয়ত উলেমা ই হিন্দে ব্রিটিছৰ বিৰুদ্ধে আন্দোলন কৰিছিল আৰু মুছলমানসকলৰ বাবে পৃথক ৰাজ্যৰ দাবীৰো বিৰোধিতা কৰিছিল। জমিয়তে মুছলীম লীগৰ বিপক্ষে থিয় দিছিল। আনহাতে বিজেপিৰ মাতৃ সংগঠন আৰ এছ এছে কংগ্রেছৰ নেতৃত্বত হোৱা স্বাধীনতা সংগ্ৰামকহে বিৰোধিতা কৰাত ব্যতিব্যস্ত হৈ পৰিছিল আৰু বহু সময়ত ব্রিটিছৰ চোৰাংচোৱা হিচাপে কাম কৰিছিল। তেন্তে জিন্নাৰ আচল উত্তৰাধিকাৰী কোন? ভাষা আন্দোলনত দুর্বৃত্তৰ হাতত শ্বহীদ হোৱা ওমৰ আলী? নে চৰ চাপৰিৰ প্রথম সাহিত্যিক পেঞ্চনাৰ এম ইলীমুদ্দীন দেৱান? নে চৰ চাপৰিত প্রগতিশীল সাহিত্য-সংস্কৃতি চৰ্চাৰ বাট কটীয়া প্ৰয়াত সু সাহিত্যিক ইছমাইল হুছেইন(জ্যেষ্ঠ) যি আজিৰ প্রজন্মৰ পথ প্রদর্শক? নে আতাউৰ ৰহমান সাহাব যিজন আজান পত্রিকাৰ প্রতিষ্ঠাপক সম্পাদক, যি আজানৰ পৰাই এম ইলীমুদ্দীন দেৱান আৰু ইছমাইল হুছেইনে অসমীয়া ভাষা-সাহিত্য-সাংস্কৃতিক ক্ষেত্ৰত নিজৰ যাত্রা আৰম্ভ কৰে?\nমন্ত্রী মহোদয়ে ধুবুৰীৰ কথা কলে ধুবুৰীৰ ভৌগোলিক অৱস্থান অর্থাৎ পশ্চিম বঙ্গ, বাংলাদেশৰ সীমান্তৱর্ত্তী এলেকা, সেই কথাটো আওকান কৰে । এটা প্রত্যক্ষ বঙালী ভাষা, সংস্কৃতিৰ প্রভাৱ থকা সত্ত্বেও ধুবুৰীৰ চৰাঞ্চলৰ মানুহবোৰ অসমীয়া ভাষাক শিক্ষাৰ মাধ্যম হিচাপে বাছি লৈছে। বাংলা, গোৱালপাৰীয়া ভাষা কোৱা মানুহে অসমীয়া ভাষা বাছি লোৱাটো সেই মানুহবোৰৰ ভাষাটোৰ প্রতি থকা আনুগত্য প্রমাণ কৰে।\nএতিয়া মন্ত্রী মহোদয়ক প্রশ্ন কৰিব বিচাৰোঁ যে ধুবুৰীত তেওঁ কাক জিন্নাৰ উত্তৰাধিকাৰী হিচাপে দেখে? বয়োজ্যেষ্ঠ অধিবক্তা আব্দুল কৰিম আৰু স্বর্গীয় আবুল হোছেইন পণ্ডিতক যিসকলৰ চেষ্টাৰ ফলত ১৯৫৫ চনত অবিভক্ত গোৱালপাৰা পশ্চিম বংগৰ অংগ নহৈ অসমৰ অংগ হৈ ৰল? নে ভাষা আন্দোলনত কাৰাবৰণ হোৱা জাহানুদ্দীন আহমেদ? নে সমান্তৰাল ভাৱে অসমীয়া, গোৱালপৰীয়া আৰু লগতে চৰ-চাপৰিৰ দোৱানত সাহিত্য চর্চা কৰি অসমীয়া সাহিত্যক আৰু সমৃদ্ধ কৰা বিশিষ্ট কবি-সাহিত্যিক কাছেমা খাতুনৰ মাজত? নে সেই হেজাৰ হেজাৰ অর্ধশিক্ষিত চৰৰ মানুহবোৰৰ মাজত যিসকলে ভঙা ভঙা ভুল অসমীয়াতো নিজৰ ভাষা অসমীয়া বুলি কৈছিল? আজি সেই খাটি খোৱা মানুহবোৰৰ বংশই অসমীয়া মাধ্যমৰ স্কুলত শিক্ষা লাভ কৰি আছে আৰু তেওঁলোকে থকালৈকে অসমীয়া ভাষাৰ অস্তিত্ব কেতিয়াও সংকটময় নহব।\nজিন্নাৰ উত্তৰাধিকাৰী অসমীয়া ভাষা সংস্কৃতিক আপোন কৰি লৈ অসমত শান্তিপূর্ণ ভাৱে বসবাস কৰিব বিচৰা বংমূলীয় অসমীয়া মুছলমান (মিঞা) নহয়। জিন্নাৰ উত্তৰাধিকাৰী পশ্চিম অসমৰ খিলঞ্জীয়া দেশী মুছলমান নহয়। বৰঞ্চ জিন্নাৰ উত্তৰাধিকাৰী সঁচা অর্থত সেই সকল লোক যিসকলে আজিৰ দিনত তেওঁৰ দ্বৈত ৰাষ্ট্রৰ নীতি কার্য্যকৰী কৰিব বিচাৰি আছে। যিসকলে ভাৰতবর্ষৰ ধর্মিৰপেক্ষ চৰিত্র আওকাণ কৰি ধর্মৰ ভিত্তিত নাগৰিকত্ব প্রদান কৰাৰ পৃষ্ঠপোষকতা কৰে। জিন্নাৰ উত্তৰাধিকাৰী হল সেইসকল শাসক দলৰ নেতা পালিনেতা যিসকলে কেইটামান ভোটৰ লোভত শংকৰ আজানৰ দেশৰ শান্তি-সম্প্রীতি শেষ কৰিবলৈ অপচেষ্টা কৰি আছে , যিসকলে মন্দিৰ-মছজিদ- সত্রৰ কথা কৈ ৰাজনীতি কৰি আছে।\nমহম্মদ আলী জিন্না কেতিয়াও ভাৰতীয় মুছলমানসকলৰ একমাত্র প্রতিনিধি নাছিল। ভাৰতবর্ষৰ মুছলমান সকলে স্ব ইচ্ছাই ইছলামিক ৰাষ্ট্র পাকিস্তানৰ ঠাইত ধর্মনিৰপেক্ষ ভাৰতবৰ্ষ বাছি লৈছে। পাকিস্তানৰ পৰিবর্ত্তে ভাৰতবৰ্ষ বাছি লোৱাৰ বাবে এইসকল মুছলমানক আজি শাস্তি প্রদান কৰা হব নেকি? পূৰ্বতে কথায় কথায় চৰকাৰক সমালোচনা কৰা মানুহক পাকিস্তানলৈ যাব কোৱা হোৱা নাছিল। কিন্তু আজিৰ সময়ত চৰকাৰ আৰু দেশখনক একাকাৰ কৰি পেলোৱা হৈছে। দেশক ভালপোৱা আৰু চৰকাৰক তোষামোদ কৰা যেন একে কথা! আমি জিন্নাৰ এই সাম্প্রদায়িক উত্তৰাধিকাৰীবোৰক চিনি থোৱা ভাল। ধুবুৰীৰ পাচঁ পীৰৰ দৰগাহত, হাজোৰ পোৱা মক্কাত মুছলমানতকৈ হিন্দু মানুহ বেছিকৈ যায়। আমি এনে ঐতিহ্যময় দেশৰ বাসিন্দা। চৰকাৰ পৰিবর্ত্তন হব কিন্তু সামাজিক সম্পর্কবোৰ চিৰস্থায়ী। ৰাজনৈতিক নেতাৰ সংকীৰ্ণ স্বার্থত যেন আমাৰ গৌৰৱময় সম্প্রীতিৰ ইতিহাস বিলীন হৈ নাযায়, সেইটো লৈ লক্ষ্য ৰখা সময়ৰ দাবী।\nলেখিকাৰ ফোনঃ ৮৬৩৮৬৮৮২৭৭


ইমান তিতা সাগৰৰ পানী আত্মজীৱনীৰ চতুৰ্থ ( পৰিবৰ্ধিত ) খণ্ড হীৰেন গোহাঁঁই প্ৰকাশক : শান্তি প্ৰকাশন ( Others ) - SCIENTIA BOOK SHOP\nইমান তিতা সাগৰৰ পানী আত্মজীৱনীৰ চতুৰ্থ ( পৰিবৰ্ধিত ) খণ্ড হীৰেন গোহাঁঁই প্ৰকাশক : শান্তি প্ৰকাশন ( Others )\nHome / Assamese Author অসমীয়া ভাষাৰ সাহিত্যিকসকল / Hiren Gohain হীৰেন গোহাঁই / ইমান তিতা সাগৰৰ পানী আত্মজীৱনীৰ চতুৰ্থ ( পৰিবৰ্ধিত ) খণ্ড হীৰেন গোহাঁঁই প্ৰকাশক : শান্তি প্ৰকাশন ( Others )â€¹Return to Previous Page\nProduct code: 3882 Categories: Hiren Gohain হীৰেন গোহাঁই, Other Publications\nইমান তিতা সাগৰৰ পানী\nআত্মজীৱনীৰ চতুৰ্থ ( পৰিবৰ্ধিত ) খণ্ড\nপ্ৰকাশক : শান্তি প্ৰকাশন ( Others )\nপ্ৰথম প্ৰকাশ : 2011\nদ্বিতীয় প্ৰকাশ : 2013\nISBN : 819273666-2\nTags: iman tita sagoror pani, ইমান তিতা সাগৰৰ পানী\nNirbachit Samalochana নিৰ্বাচিত সমালোচনা ড° হীৰেন গোহাঁই প্ৰকাশক : অসম প্ৰকাশন পৰিষদ\nMUNIN BORKOTOKI RASANAWALI মুনীন বৰকটকী ৰচনাৱলী পাতনি : ড° হীৰেন গোহাঁই প্ৰকাশক : অসম প্ৰকাশন পৰিষদ\nJyotiprasadar Geet জ্যোতিপ্ৰসাদৰ গীত সম্পাদক : ড° হীৰেন গোহাঁই সহযোগী সম্পাদক : লক্ষ্মীনাথ তামুলী প্ৰকাশক : অসম প্ৰকাশন পৰিষদ\nAgnigarbha Asom Aru Subha Uttaranor Prachesta অগ্নিগৰ্ভা অসম আৰু শুভ উত্তৰণৰ প্ৰচেষ্টা ( দলিল সংকলন ) ড° হীৰেন গোহাঁই প্ৰকাশক : অশোক বুক ষ্টল\nHiren Gohain Rachanawali : Vol2হীৰেন গোহাঁই ৰচনাৱলী দ্বিতীয় খণ্ড বিষয় : সমাজ-সংস্কৃতি-ৰাজনীতি প্ৰকাশক : কথা পাব্লিকেশ্বন\nRatna Ojah Rasanawali Volume2ৰত্ন ওজা ৰচনাৱলী ( দ্বিতীয় খণ্ড ) সম্পাদক : ভদ্ৰ বৰা প্ৰকাশক : অসম প্ৰকাশন পৰিষদ\nShantir Doot শান্তিৰ দূত : নোবেল শান্তি পুৰস্কাৰ বিজেতাসকল মূল : এডিথ পেটাৰছন মেয়াৰ অনুবাদ : খগেন্দ্ৰনাৰায়ণ দত্তবৰুৱা প্ৰকাশক : লয়াৰ্ছ বুক ষ্টল\nHiren Gohain Rachanawali : Vol. 1 হীৰেন গোহাঁই ৰচনাৱলী প্ৰথম খণ্ড : বিষয় সাহিত্য প্ৰকাশক : কথা পাব্লিকেশ্বন\nBHARATAR SWADHINATA ANDOLONOT ASOM ভাৰতৰ স্বাধীনতা আন্দোলনত অসম ড° সাগৰ বৰুৱা প্ৰকাশক : জাগৰণ সাহিত্য প্ৰকাশন\nDr. Malinir Swanirbachita Galpa ড° মালিনীৰ স্বনিৰ্বাচিত গল্প ( প্ৰথম খণ্ড ) প্ৰকাশক : পূৰ্বাঞ্চল প্ৰকাশ\nBezbaroa Rachanawali Volume4বেজবৰুৱা ৰচনাৱলী : চতুৰ্থ খণ্ড প্ৰকাশক : অসম প্ৰকাশন পৰিষদ\nশ্ৰীশ্ৰীশিৱগীতা : ইশ্বৰ-কথিত কুৰ্ম্মপুৰাণোক্ত : ড° সুনীল কুমাৰ গোস্বামী প্ৰকাশক : জ্যোতি প্ৰকাশন\nAdham Keetor Dangson অধম কীটৰ দংশন ৰঞ্জু হাজৰিকা প্ৰকাশক : ৰেখা প্ৰকাশন\nYuvaraj যুৱৰাজ ( পৰিবৰ্ধিত দ্বিতীয় সংস্কৰণ ) ড° খৰ্গেশ্বৰ ভূঞা প্ৰকাশক : বনলতা\nHem Barua Rachanavali ( Vol-2 ) হেম বৰুৱা ৰচনাৱলী দ্বিতীয় খণ্ড সম্পাদনা : সুমন্ত চলিহা প্ৰকাশক : অসম প্ৰকাশন পৰিষদ\nNiu Forestor Akonihot কালজয়ী সাহিত্য নিউ ফৰেষ্টৰ অকণিহঁত ( মূল : কেপ্টেইন ফ্ৰেডেৰিক মেৰিয়েটৰ ‘দা চিলড্ৰেন অৱ দা নিউ ফৰেষ্ট’ ) অনুবাদ : অনুপমা দেৱী প্ৰকাশক : শৰাইঘাট প্ৰকাশন\nBHASHA Tarangini ভাষা তৰঙ্গিনী ডঃ শ্ৰীগোলোকচন্দ্ৰ গোস্বামী সম্পাদনা : হীৰেন শইকীয়া প্ৰকাশক : অসম প্ৰকাশন পৰিষদ\nJatak Vol: II জাতক ( দ্বিতীয় খণ্ড ) অনুবাদ : ড° থানেশ্বৰ শৰ্মা সম্পাদনা : লক্ষ্মীনাথ তামুলী প্ৰকাশক : অসম প্ৰকাশন পৰিষদ\nKesterbrijor Meyor কালজয়ী সাহিত্য কেষ্টাৰব্ৰিজৰ মেয়ৰ ( মূল : টমাছ হাৰ্ডিৰ ‘দা মেয়ৰ অব কেষ্টাৰব্ৰিজ’ ) অনুবাদ : বন্দিতা গোস্বামী শইকীয়া প্ৰকাশক : শৰাইঘাট প্ৰকাশন\nJIWANAR XURIYA BATERE BY: DR. ANJALI CHUTIA SAIKIA জীৱনৰ সুৰীয়া বাটেৰে হীৰেন গোহাঁই : ড° অঞ্জলি চুতীয়া শইকীয়া\nBOOK NAME: JIWANAR XURIYA BATERE জীৱনৰ সুৰীয়া বাটেৰে হীৰেন গোহাঁই : ড° অঞ্জলি চুতীয়া শইকীয়াWRITTEN BY: DR. ANJALI CHUTIA SAIKIAPUBLICATION: NANDINI PUBLICATION, JORHATLANGUAGE: ASSAMESERS. 2501ST EDITION: DECEMBER, 2019ISBN: 978-81-922765-4-0\nURONIYA MOU BY: GOBIN KUMAR KHOUND Regular Price Rs. 400 Sale Price Rs. 360\nGobin Kumar Khound গোবিন কুমাৰ খাউণ্ড, Other Publications\nBOOK NAME: URONIYA MOUWRITTEN BY: GOBIN KUMAR KHOUNDPUBLICATION: GRANTHA SANSKRITILANGUAGE: ASSAMESERegular Price Rs. 400 Sale Price Rs. 3602ND EDITION: JANUARY, 2020ISBN: 978-81-922765-4-0\n400.00 360.00Add to cart\nANURADHAR DESH BY: P. K. DEV CHOUDHURY অনুৰাধাৰ দেশ : ফণীন্দ্ৰ কুমাৰ দেৱচৌধুৰী অসমীয়া উপন্যাসৰ বিক্ৰীৰ অভিলেখ সৃষ্টিকাৰী [ অসম সাহিত্য সভাৰ ১৯৯৩ চনৰ বিষ্ণুৰাভা বঁটাপ্ৰাপ্ত ] (OTHERS)\nAward Winners Assamese Books পুৰস্কাৰপ্ৰাপ্ত অসমীয়া কিতাপ, Other Publications, Phanindra Kumar Dev Choudhury ফণীন্দ্ৰ কুমাৰ দেৱ চৌধুৰী\nBOOK NAME: ANURADHAR DESHঅনুৰাধাৰ দেশ : ফণীন্দ্ৰ কুমাৰ দেৱচৌধুৰীঅসমীয়া উপন্যাসৰ বিক্ৰীৰ অভিলেখ সৃষ্টিকাৰী[ অসম সাহিত্য সভাৰ ১৯৯৩ চনৰ বিষ্ণুৰাভা বঁটাপ্ৰাপ্ত ]WRITTEN BY: P. K. DEV CHOUDHURYPUBLISHED BY: G. P. DEV CHOUDHURYPUBLICATION: BANI PRAKASH PVT. LTD.LANGUAGE: ASSAMESE12TH EDITION: 2018ISBN: 81-7643-064-1Regular Price Rs. 250 Sale Price Rs. 225\nSRIMANTA SANKARDEV ARU UTTAR PURBANSALAR NANA JATI-UPAJATI COMPILED BY: DR. SURJA DAS\nBOOK NAME: SRIMANTA SANKARDEV ARU UTTAR PURBANSALAR NANA JATI-UPAJATICOMPILED BY: DR. SURJA DASPUBLISHED BY: LUKUMONI CHOUDHURYPUBLICATION: BANI PRAKASHLANGUAGE: ASSAMESE1ST EDITION: NOVEMBER, 2018RS. 120\n120.00 110.00Add to cart\nEXO OXOMIYA CHALACHITRAR KAHINI ARU GEET (PART-II) BY : ARUN LOCHAN DAS ১০০ অসমীয়া চলচ্চিত্ৰৰ কাহিনী আৰু গীত : ৭৮ বছৰীয়া ইতিহাসৰ এক ৰেঙণি : (PART-II) অৰুণলোচন দাস\nBOOK NAME: EXO OXOMIYA CHALACHITRAR KAHINI ARU GEET (PART-II)EDITED BY : ARUN LOCHAN DASPUBLISHED BY : JONALI DASPUBLICATION : SISHU-SASHI PRAKASHANLANGUAGE: ASSAMESERS. 4501ST PUBLISHED JANUARY 2019\n450.00 379.00Add to cart\nCHANDRAKANTA ABHIDHAN চন্দ্ৰকান্ত অভিধান : গুৱাহাটী বিশ্ববিদ্যালয় ২০১২ EDITED BY: DR. MALINEE GOSWAMI, DR. BIBHA BHARALI, DR. KANAK CHANDRA SAHARIA\nDictionary অভিধান, Other Publications\nBOOK NAME: CHANDRAKANTA ABHIDHANচন্দ্ৰকান্ত অভিধান : গুৱাহাটী বিশ্ববিদ্যালয় ২০১২EDITED BY: DR. MALINEE GOSWAMI, DR. BIBHA BHARALI, DR. KANAK CHANDRA SAHARIAPUBLISHED BY: GAUHATI UNIVERSITY PUBLICATION DEPARTMENTLANGUAGE: ENGLISH-ASSAMESE4TH EDITION: 2012ISBN: 81-86416-73-0Regular Price Rs. 600 Sale Price Rs. 580\n600.00 580.00Add to cart\nSelectacategoryAssamese Author অসমীয়া ভাষাৰ সাহিত্যিকসকল (1,016) Abantika Parashar অবন্তিকা পৰাশৰ (1) AJAY PRITAM অজয় প্ৰীতম (7) Amarjyoti Choudhury অমৰজ্যোতি চৌধুৰী (3) Ambikagiri Raichoudhury অম্বিকাগিৰি ৰায়চৌধুৰী (1) Aminur Rahman আমিনুৰ ৰহমান (25) Anjan Sarma অঞ্জন শৰ্মা (9) Anuj Boruah অনুজ বৰুৱা (1) Anuradha Sharma Pujari অনুৰাধা শৰ্মা পূজাৰী (26) Apurba Sharma অপূৰ্ব শৰ্মা (3) Arun Sharma অৰুণ শৰ্মা (3) Arundhatee Dutta অৰুন্ধতি দত্ত (1) Arupa Kalita Patangia অৰূপা কলিতা পতংগীয়া (11) Atulananda Goswami অতুলানন্দ গোস্বামী (2) Babul Tamuli বাবুল তামুলী (2) Baiduryya Boruah বৈদুৰ্য্য বৰুৱা (8) Bandita Phukan বন্দিতা ফুকন (6) Banikanta Kakati বাণীকান্ত কাকতি (4) Benudhar Sharma বেণুধৰ শৰ্মা (3) Bhaben Barua ভবেন বৰুৱা (1) Bhabendra Nath Saikia ভবেন্দ্ৰ নাথ শইকীয়া (37) Bhupen Hazarika ভূপেন হাজৰিকা (11) Binoy Mohan Saikia বিনয় মোহন শইকীয়া (7) Bipasha Bora বিপাশা বৰা (1) Bipul Deuri বিপুল দেউৰী (8) Birendra Kumar Bhattacharya বীৰেন্দ্ৰ কুমাৰ ভট্টাচাৰ্য (12) Bishnu Prasad Rabha বিষ্ণুপ্ৰসাদ ৰাভা (5) Chandana Goswami চন্দনা গোস্বামী (2) Chandra Prasad Saikia চন্দ্ৰপ্ৰসাদ শ‍ইকীয়া (2) Dalim Das ডালিম দাস (1) Deepamoni Saikia দীপামণি শইকীয়া (2) Devendranath Acharya দেবেন্দ্ৰ নাথ আচাৰ্য (1) Dhrubajyoti Bora ধ্ৰুৱজ্যোতি বৰা (7) Dinesh Chandra Goswami দীনেশচন্দ্ৰ গোস্বামী (14) Eli Ahmed এলি আহমেদ (1) Gautam Prasad Baroowah গৌতম প্ৰসাদ বৰুৱা (2) Gautam Prasad Barua গৌতম প্ৰসাদ বৰুৱা (7) Gitimalika Neog গীতিমালিকা নেওগ (10) Gobin Kumar Khound গোবিন কুমাৰ খাউণ্ড (4) Gobinda Prasad Sarma গোৱিন্দ প্ৰসাদ শৰ্মা (7) Gunaram Khanikar গুণাৰাম খনিকৰ (10) Gyan Puzari জ্ঞান পূজাৰী (2) Harekrishna Deka হৰেকৃষ্ণ ডেকা (3) Hem Barua হেম বৰুৱা (3) Hiranya Kumar Bhattacharyya হিৰণ্য কুমাৰ ভট্টাচাৰ্য্য (2) Hiranyamayee Baruah হিৰণ্যময়ী বৰুৱা (5) Hiren Bhattacharjya হীৰেন ভট্টাচাৰ্য (2) Hiren Gohain হীৰেন গোহাঁই (19) Hirendra Nath Dutta হীৰেন্দ্ৰ নাথ দত্ত (2) Homen Borgohain হোমেন বৰগোহাঞি (94) Ilaram Das ইলাৰাম দাস (3) Indrajit Bezbaruah ইন্দ্ৰজিৎ বেজবৰুৱা (2) Indrajit Dutta ইন্দ্ৰজিৎ দত্ত (5) Ismail Hossain ইছমাইল হোছেইন (23) Janardan Goswami জনাৰ্দন গোস্বামী (20) Jayanta Madhab Bora জয়ন্ত মাধৱ বৰা (10) Jogesh Das যোগেশ দাস (1) Joyasree Goswami Mahanta জয়শ্ৰী গোস্বামী মহন্ত (5) Juri Borah Borgohain জুৰী বৰা বৰগোহাঞি (6) Jyoti Prasad Agarwala জ্যোতিপ্ৰসাদ আগৰৱালা (9) Kaberi Kochari Rajkonwor কাবেৰী কছাৰী ৰাজকোঁৱৰ (1) Kabin Phukan কবীন ফুকন (1) Kanchan Baruah কাঞ্চন বৰুৱা (5) Karabi Deka Hazarika কৰবী ডেকা হাজৰিকা (4) Keshab Mahanta কেশৱ মহন্ত (1) Khargeswar Bhuyan খৰ্গেশ্বৰ ভূঞা (9) Konoklota Neog কণকলতা নেওগ (2) Krishna Kanta Handique কৃষ্ণকান্ত সন্দিকৈ (3) Kuladhar Saikia কুলধৰ শইকীয়া (1) Kulendu Pathak কুলেন্দু পাঠক (1) Lakshminath Bezbaroa লক্ষ্মীনাথ বেজবৰুৱা (27) Laksminandan Bora লক্ষ্মীনন্দন বৰা (14) Lila Gogoi লীলা গগৈ (6) Loknath Goswami লোকনাথ গোস্বামী (7) Mafizuddin Ahmed Hazarika মফিজুদ্দিন আহমদ হাজৰিকা (1) Mahapurush Sri Sri Madavdeb মহাপুৰুষ শ্ৰী শ্ৰী মাধৱদেৱ (6) Mahapurush Srimanta Sankard মহাপুৰুষ শ্ৰীমন্ত শংকৰদেৱ (10) Maheswar Neog মহেশ্বৰ নেওগ (5) Mahim Bora মহিম বৰা (6) Maini Mahanta মাইনী মহন্ত (6) Malini Goswami মালিনী গোস্বামী (1) Mamoni Raisom Goswami মামণি ৰয়ছম গোস্বামী (26) Manika Devi মণিকা দেৱী (1) Mayur Bora ময়ূৰ বৰা (10) Medini Choudhury মেদিনী চৌধুৰী (2) Monikuntala Bhattacharya মণিকুন্তলা ভট্টাচাৰ্য (34) Mousom Gogoi মৌচম গগৈ (26) Mridul Haloi মৃদুল হালৈ (2) Mrinal Kalita মৃণাল কলিতা (3) Mrinal Talukdar মৃণাল তালুকদাৰ (8) Nabakanta Barua নৱকান্ত বৰুৱা (6) Nagen Saikia নগেন শইকীয়া (9) Nalinibala Devi নলিনীবালা দেৱী (4) Nalinidhar Bhattacharya নলিনীধৰ ভট্টাচাৰ্য (2) Neelim Akash Kashyap নীলিম আকাশ কাশ্যপ (8) Nilim Kumar নীলিম কুমাৰ (6) Nilmani Phookan নীলমণি ফুকন (5) Nirmal Prabha Bordoloi নিৰ্মলপ্ৰভা বৰদলৈ (5) Nirode Choudhury নিৰোদ চৌধুৰী (2) Nirupama Borgohain নিৰূপমা বৰগোহাঞি (13) Padmanath Gohain Baruah পদ্মনাথ গোহাঞিবৰুৱা (11) Parag Kumar Das পৰাগ কুমাৰ দাস (5) Partha Bijoy Dutta পাৰ্থ বিজয় দত্ত (2) Partha Chattopadliyay পাৰ্থ চট্টোপাধ্যায় (6) Parthapratim Hazarika পাৰ্থপ্ৰতিম হাজৰিকা (2) Phani Sarma ফণী শৰ্মা (0) Phanibhusan Das ফণীভূষণ দাস (1) Phanindra Kumar Dev Choudhury ফণীন্দ্ৰ কুমাৰ দেৱ চৌধুৰী (9) Pradip Kumar প্ৰদীপ কুমাৰ (6) Prafulla Kataki প্ৰফুল্ল কটকী (14) Pranav Jyoti Deka প্ৰণৱজ্যোতি ডেকা (4) Prarthana Saikia প্ৰাৰ্থনা শইকীয়া (1) Prodan Saikia প্ৰদান শইকীয়া (1) Purabi Bormudoi পূৰবী বৰমুদৈ (3) Ramesh Chandra Deka ৰমেশ চন্দ্ৰ ডেকা (1) Ranju Hazarika ৰঞ্জু হাজৰিকা (61) Rebati Mohan Dutta Choudhury শীলভদ্ৰ (ৰেৱতী মোহন দত্তচৌধুৰী) (2) Rita Chowdhury ৰীতা চৌধুৰী (14) Rongbong Terang ৰংবং তেৰাং (3) Rumee Lashkar Bora ৰুমী লস্কৰ বৰা (1) Runumi Sarma ৰুণুমী শৰ্মা (2) Sadananda Gogoi সদানন্দ গগৈ (2) Samadrita Goswami সমাদৃতা গোস্বামী (1) Santanu Kausik Baruah শান্তনু কৌশিক বৰুৱা (10) Satyendranath Sarma সত্যেন্দ্ৰনাথ শৰ্মা (3) Saumitra Jogee সৌমিত্ৰ যোগী (8) Saurabh Kumar Chaliha সৌৰভ কুমাৰ চলিহা (1) Shantanu Tamuli শান্তনু তামূলী (1) Sharmistha Pritam শৰ্মিষ্ঠা প্ৰীতম (6) Sibananda Kakoti শিৱানন্দ কাকতি (1) Soumyadeep Dutta সৌম্যদ্বীপ দত্ত (19) Surya Kumar Bhuyan সূৰ্যকুমাৰ ভূঞা (1) Syed Abdul Malik চৈয়দ আব্দুল মালিক (25) Taslima Nasrin তছলিমা নাছৰিন (11) Tirthanath Sarma তীৰ্থনাথ শৰ্মা (2) Tosha Probha kalita তোষপ্ৰভা কলিতা (5) Trailokya Nath Goswami ত্ৰৈলোক্য নাথ গোস্বামী (2) Tunujyoti Gogoi টুনুজ্যোতি গগৈ (6) Utpal Baruah উৎপল বৰুৱা (3) Yeshe Dorjee Thongchi য়েছে দৰজে ঠংচি (12) Yugallochan Das যুগললোচন দাস (3)Assamese Book Publications অসমীয়া কিতাপ প্ৰকাশন (4,051) Aalibaat Publication (73) Aank Baak (162) Akhar Prakash (29) Ashok Book Stall (72) Assam Book Hive (22) Assam Book Trust (40) Assam Publishing Company (73) Banalata Publication (483) Bandhav (39) Bani Mandir (136) Banphool Prakashan (84) Bhabani Books (63) Bina Library (85) Chandra Prakash (180) J. S. Publications (18) Jagaran Sahitya Prakashan (44) Journal Emporium (20) Jyoti Prakashan (219) Katha Publication (31) LBS Publications (85) M. R. Publication (52) National Book Trust (57) Nistha Prakashan (96) Other Publications (299) Panchajanya Books (66) Publication Board Assam (339) Purbanchal Prakash (160) Purbayon Publication (54) R. G. Publications (37) Rekha Prakashan (189) Sahitya Akademi (101) Saraighat Prakashan (100) Students Store (300)Book Categories (342) 2019 PUBLISHED (42) Autobiography আত্মজীৱনী (31) Award Winners Assamese Books পুৰস্কাৰপ্ৰাপ্ত অসমীয়া কিতাপ (56) Children Literature সাধুকথা আৰু শিশু সাহিত্য (31) Dictionary অভিধান (32) Health Related স্বাস্থ্য-ৰোগ আৰু ইয়াৰ প্ৰতিকাৰ বিষয়ৰ অসমীয়া গ্ৰন্থ (38) Rachanavali ৰচনাৱলী (24) Translation অনুবাদ সাহিত্য (80) Travelogue ভ্ৰমন কাহিনী (14)Competitive Examination Books (26) ASSAM (19)English Books (74) Evergreen English Books (53)Entrance Examination Books (46)NCERT Textbooks (64)OUT OF PRINT (25)School Books (190)Uncategorized (0)


আমাৰ চিনাকি তচদ্দুক/এটি সোঁৱৰণ এটুপি চকুলো - ৱিকিউৎস\nআমাৰ চিনাকি তচদ্দুক/এটি সোঁৱৰণ এটুপি চকুলো\n←প্ৰচ্ছদৰ আলোকচিত্ৰৰ কথাৰে\nলেখক: বিবেকানন্দ ভট্টাচাৰ্য্য\nহৃদয়ত লিখি থোৱা এটি নাম→\n42818আমাৰ চিনাকি তচদ্দুকবিবেকানন্দ ভট্টাচাৰ্য্য১৯৮২\nএটি সোঁৱৰণ এটুপি চকুলো\nকিছু পোৱা আৰু বহুতো নোপোৱাৰ সমষ্টিয়েই জীৱন। বহুতো নোপোৱাৰ মাজতে শিল্পীয়ে পোৱাখিনিৰেই সুন্দৰৰ আৰধনা কৰি জীৱন মধুময় কৰিবলৈ প্ৰয়াস কৰে। আমাৰ মাজৰপৰা অভাৱনীয় ভাবে হঠাতে আঁতৰি যোৱা শিল্পী বন্ধু তচদ্দুক ইউছুফৰ শিল্পী জীৱনৰ এই শেষৰ সময়খিনিও যেন বহুতো নোপোৱাৰ বেদনাৰে ভৰা। মনলৈ প্ৰশ্ন আহে— কিয় এনে হয়? ইয়াৰ জানো একো প্ৰতিকাৰ নাই? কিন্তু উত্তৰ কোনে দিব? তিক্ততাৰে জীৱন ভৰি পৰিলে— সাংসাৰিক জ্বালা যন্ত্ৰণাই মানুহক চেপি ধৰিলে— নিৰুপায় হৈ মানুহে পৰমেশ্বৰৰ কৰুণা ভিক্ষা কৰে। কিন্তু পায় জানো? আজিৰপৰা ৬ মাহ মানৰ আগতে তেওঁৰ নুমলীয়া ভায়েক আচাদ আৰু ভাই বোৱাৰী এমিলৈ দিয়া চিঠিত তেওঁ এইদৰে লেখিছিল।\n……………All the beautiful things of life fade away. I am likeaship tossed [ ১০ ] in the ocean of life's storm. Sometimes I feel like going away.\nইউছুফৰ ঘৰত এমিয়ে এই কথাষাৰ কৈ কৈ চকুলো টুকিছিল।\nইউছুফৰ পুৰণি ডায়েৰিৰ পাতত কেইটিমান কবিতাৰ অংশ দেখা পাই টুকি আনিলোঁ। উদাস মনৰ উদাস ভাববোৰে ইউছুফৰ চিনাকি মুখখনৰ প্ৰতিটো অংগিভংগৰে মোৰ চকুৰ আগত ধৰা দিয়েহি।\n“তোমাকে হাৰাতে পাৰি\nএই তীক্ষ্ণ সৰ্বনাশা ভয় থেকে\nমুক্তি দাও আমাকে\nকোথাও কোনো কালে যেওনা যেওনা তুমি\nযদি যাও মন বাচবে না তোমাকে হাৰালে\nএ ভয় তোমাৰো\nআৰ তোমাৰো শয্যাই তাই ঘুম নামবে না,\nতোমাকে মনে মনে হাৰাই\nএই ভয় ৰাত্ৰি দিন।\nতাই যত দুৰে যাও তুমি\nতবু শতছলে— আবাৰও ফিৰতে হয়\nতাই তীব্ৰ ক্ৰোধেৰ কুমকুম\nমুছে যায় বাৰ বাৰ কান্নাৰ কাজলে।”\n[ ১১ ] আকউ এঠাইত লেখা আছে—\n‘তোমাৰ চোখেৰ পানে তাকিয়ে\nআজ আমাৰ মনে হচ্ছে তুমিই\nআমাৰ মাৰ্বেলে তৈৰী সমাধি স্তম্ভ।\nতোমাৰ চোখে লেখা আছে আমাৰ শেষ কবিতা”।\nআন এঠাইত হিন্দী ছিনেমাৰ এটা বিখ্যাত গানৰ কলি “চলো একবাৰ ফিৰচে অজনবী বনজায়ে হম দোনো।”\nইউছুফৰ ডায়েৰিৰ পাতত লেখা এই কথাখিনিয়ে তেওঁৰ মনোবেদনাৰ এটি স্পষ্ট ইংগিত দিয়ে। সেয়ে মনেমনে ভাবোঁ— এই পৃথিবীত কত মানুহৰ কত যে দুখ!\n১৯৩১ চনত জন্ম লাভ কৰা ইউছুফে ১৯৮২ চনৰ ১০ আগষ্ট তাৰিখে ধৰাৰ মায়া ত্যাগ কৰি শান্তি ৰাজ্যলৈ গুচি গ’ল। চিৰ শান্তিময়, মংগলময় পৰমেশ্বৰে তেওঁৰ আত্মাক যেন শান্তি দিয়ক— আমি এই প্ৰাৰ্থনা কৰোঁ।\nতচদ্দুকৰ পিতৃ ৺জিয়াউদ্দিন ইউছুফ। ১৯৫৯ চনৰ জুন মাহৰ ২৫ তাৰিখে জিয়াউদ্দিন ইউছুফৰ মৃত্যু হৈছিল ব্ৰহ্মপুত্ৰ নদীত। পিতাৰ, শোকত মৰ্মাহত হৈ তচদ্দুকৰ নুমলীয়া ভনী নাজনীনে আহাৰ আৰু নিদ্ৰা ত্যাগ কৰিছিল। মাত্ৰ ৭ দিন পিছতে জ্বৰত ভুগি, অন্তৰত বেদনাৰ একুৰা জ্বলা [ ১২ ] জুই লৈ অকণমানি নাজনীনে পিতাৰ কথা সুৱঁৰি সুৱঁৰি পৃথিবীৰ মায়া ত্যাগ কৰি— পৰম পিতাৰ ওচৰলৈ গুচি গৈছিল। সেইদিনা আছিল ২ জুলাই, ১৯৫৯।\nতচদ্দুকে কৈছিল, “বাবাৰ কথা ভাবি ভাবিয়েই তাই গুচি গ’ল— বুজিছা।” তেওঁৰ চকুলৈ মই চাব পৰা নাছিলোঁ।\nতচদ্দুকৰ ২ জন ভাই। এজন দিলু, আনজন আচাদ। তচদ্দুকৰ মাতৃৰপৰা জানিলোঁ, যে এইবাৰ ঘৰলৈ আহি তেওঁ প্ৰায় একোয়েই খোৱা নাছিল। কেতিয়াবা মন গলে অকণমান চৰবত, খাইছিল। সেইদিনা ১০ আগষ্ট তাৰিখেও পুৱা ৯ মান বজাত অলপ চৰবত, খাই তেওঁ ওলাই গৈছিল। সেই যোৱাই শেষ যোৱা— আৰু উভতি নাহিল। পিছদিনা ১১ তাৰিখে তেওঁৰ মৃতদেহ কলং নদীত পোৱা গৈছিল। কোনোবাই কয় আত্মহত্যা, কোনোবাই কয় এইটো এটা দুৰ্ঘটনাহে। মোৰ বাবে ই এটা সাথৰ হৈয়ে ৰ’ল।\nকলাৰ সেৱক তচদ্দুকে ইউছুফৰ শিল্পী জীৱনৰ আৰম্ভণিতে, তেওঁলোক লক্ষীপুৰত (গোৱালপাৰা) থকা সময়ত ‘চন্দ্ৰগুপ্ত’ নাটকত চানক্যৰ ভাও লৈ কৃতিত্ব অৰ্জন কৰিছিল। তেতিয়া তেওঁ স্কুলীয়া [ ১৩ ] ছাত্ৰ। পিছৰ জীৱনত অসমীয়া মঞ্চ, অনাতাঁৰ আৰু চলচিত্ৰ জগতলৈ আহি ইউছুফে দৰ্শকৰ প্ৰশংসা অৰ্জন কৰি গ’ল। নগাঁৱত শাস্ত্ৰীয় সংগীতৰ অনুষ্ঠান বিলাকত ইউছুফক সদায়েই, সমঝদাৰ শ্ৰোতা হিচাবে পাইছিলোঁ। তেওঁ আমাক সকলো প্ৰকাৰে দিহা পৰামৰ্শ আদি দি, অনুষ্ঠানৰ প্ৰাৰম্ভিক ঘোষণাৰ কামখিনিও নিজে কৰি দি শ্ৰোতা আৰু শিল্পী সকলোৰে প্ৰশংসা অৰ্জন কৰিছিল। বিনিময়ত আমি তেওঁক একোৱেই দিব নোৱাৰিলোঁ—। আজি তচদ্দুক ইউছুফৰ প্ৰতি এটুপি চকুলোৰে অঞ্জলি যাচিলোঁ।\n"https://as.wikisource.org/w/index.php?title=আমাৰ_চিনাকি_তচদ্দুক/এটি_সোঁৱৰণ_এটুপি_চকুলো&oldid=84137"ৰ পৰা অনা হৈছে\nLast edited on ২৭ আগষ্ট ২০২০, at ০১:২২\nএই পৃষ্ঠাটো শেষবাৰৰ কাৰণে ২৭ আগষ্ট ২০২০ তাৰিখে ০১:২২ বজাত সলনি কৰা হৈছিল।